
M. EMINESCU 


Călin Nebunul 


ERA ODAT-UN împărat ş-avea trei fete, și 
erau așa de frumoase, la soare te puteai uita, da 
la dinsele ba. Acu, cele două erau cum erau, da cea 
mijlocie nici se mai povesteşte frumuseţea ei. Acu, 
cîţi feciori de-mpăraţi și de ginarari a cioc îm- 
păratul n-a vrut să le dei 

Acu-ntr-o sară, a venit trei pt şi le-o cerut, da el 
n-o vrut să le deie. Acu, ei o ieşit -afară și unul 
dintr-înșii o prins a fluiera, cât s- o făcut un nor mare 
şi nu s-o mai văzut nici ei, nici fetele, le-o răpit. 
Acu-mpăratul a scos veste-n ţară, că cine o găsi fetele, 
li dă de nevastă. Acu-n satul cela a-rhpăratului era 
un om ș-avea trei flăcăi. Doi erau cum erau, da unu 
era prost, ședea-n cenuşă şi-l chema Călin Nebunul. 
Ş-o zis acei doi fraţi: 

—Haidem și noi să căutăm fetele-nipăratului. : 

Da Călin o zis: f 

— Hai şi eu cu voi. i Ai 

Și cei doi o zis : a! 

— Hai. 


Și-mpăratul o zis că care s-o porni după fete, li dă 
bani de cheltuială şi straie de primeneală. Acu, ei au 
făcut un arc ș-o zis că unde l-a zvirli, pînă unde-o 
ajunge, acolo să poposească. O aruncat cel mare ș-o 
mers vo două zile ş-o ajuns. O aruncat şi cel mijlociu 
şi tot aşa degrabă o ajuns. Da cînd o aruncat Călin 
Nebunul, o mers trei luni de zile, zi şi noapte, și 
de-abia o ajuns. 

Acu, ei mergînd pe drum, o găsit și cremenea și 
amnaru. De-abia o avut cu ce aţiţa oleacă de foc. Ș-o 
zis aşa ei înde ei, că să păzească focul unul din ei cîţ 
or dormi ceilalţi doi, că dacă s-o stinge focul, îi taie 
capul celui ce-a păzi dintr-înșii. Acu, s-o culcat cei 
doi și cel mare o rămas să păzească. Pe la miezul 
nopții, s-o auzit un vuiet grozav. Era un zmău cu 
trei capete. 

— Cum ai putut să-mi calci moșiile de la tată-meu, 
făr'de voia nimănui? Hai la luptă! 

— Hai! 

Și s-o luptat ei, s-o luptat pîn-acu l-o omorît pe 
zmău, și o făcut din capetele lui trei căpiţi de carne. 
Acu se trezesc cei doi: 

— Uite, voi aţi dormit, da eu uite'ce lupt-am avut. 
Acu, a doua noapte, cel mijlociu 'era să stea de strajă. 
Iar pe la miezul nopții, se aude-un vuiei. 

— Cum ai putut să-mi calci moșiile lui tată-meu, fără 
voia nimănui ? 

Aista era cu patru capete. 


— Hai la luptă! 
— Hai! 
Și l-o omorît şi pe acesita, ş-o făcut patru căpiţi de 
“carne din capetele lui. Acu, cînd s-o trezit ei, o-ncepuli 
să-i deie de grijă lui Călin Nebunul ca să păzească 
bine focul. Acu, el a treia noapte era să fie. Acu, iar 
pe la miezul nopţii s-auzi un huiet mare. Un zmău era, 
cu opt capete. 
— Hai! zice Călin Nebunul, că și zmăul era năz- 
“drăvan și ştia de dînsul, hai la luptă! 
— Hai! i 
Cât se luptă; se luptă, cît de cît să nu se deje zmăul. 
J-o tăiet Călin Nebunul o ureche, ş-o picat o picătură 
de sînge, ș-o stins focul. Ş-aşa prin întuneric s-o-n- 
ceput ei a lupta, şi-n sfîrșit, l-o omorît Călin Nebunul 
ş-o făcut opt căpiţi de earne. 
Acu, ce să facă el? foc nu-i. S-o luat el și merge așa 
„supărat prin pădure, ş-o ajuns la un copac nali şi s-o 
suit în vîrful lui, ş-o văzut în depărtare o zare de foc. 
Scoboară el şi se pornește s-ajung-acolo şi- ntilneşte 
un om pe drum. 
— Bună noapte ! 
„— Mulţămese d-tale. 
— Da cine eşti d-ta ? 
-— Eu îs De-cu-sară. 
Călin Nebunul l-apucă și-l leagă de-un copac, cot ` 
la cot. Mai merge el o bucată bună și mai întilneşte 
un om. SĂ 


Í 
să Bună noapte ! 

— Mulţămesc d-tale. 
— Da cine ești d-ta? 
— Eu îs. Miezu-nopţii. 

Ta și pe acela și-l leagă iar de-un copac. Mai merge el 
înainte și mai întîlneşte un om. 
— Bună noapte ! 

„— Mulţămesc d-tale. 

— Da cine eşti d-ta ? 
— Eu îs Zori-de-ziuă. 
Îl leagă şi pe acela. El i-o leg gat, că lui -era frică să 
nu se facă ziuă. 
În sfîrşit, ajunge el acolo. Acd era o groapă mare 
ş-un cazan c-o pereche de chirosteie mari, ṣi-ntr-însul 
fierbea vo două-trei vaci, şi-mprejurul chirosteielor 
se cocea o turtă. Şi-mprejurul ei dormeau doisprezece 
zmei şi două zmeoaice, mamele lor, 
Acu, Călin Nebunul ia vo doi tăciuni într-un hirb 
şi-un cărbune-n lule şi plecînd, însă, i-a venii așa o 
miroznă de bună din demîncat, și luînd o bucăţică, a 
curs apă clocotită pe urechea unui zmău, și el o ţipat 
strașnine, că toţi s-o trezit şi l-au prins pe Călin 
Nebunul. Ș$-o vrut să-l omoare, şi el o zis : 
—- Mă rog domniilor-voastre, lăsaţi-mă că sînt om 
sărac. 
Dar ei o zis aşa: 
— Dacă tu ne-i aduce pe fata-mpăratului Roșu, noi 
te-om lăsa, 


Da el o zis: ý 

— Da de ce n-o luaţi d-voastră, că sînteți mai mulți 
şi mai tari ? 

— Da noi sîntem duhuri necurate şi-mpăratul are un 
cucoș ş-un căţel. Noi, cînd ne-apropiem de palatul lui, 
cucoșul cîntă şi cățelul bate, şi noi trebuie să fugim, - 
Da tu-i pute mai bine, că ești om pămîntean. 

Da Călin Nebunul, viclean : 

— Haideţi şi d-voastră cu mine, că-s eu om pămiîntean 
şi cățelul n-a bate, nici cucoşul n-a cînta. 

Da Călin Nebunul se uită și vede-un voinic ca și 
dînsul, legat cot la cot de-un copac ; și cînd o văzut 
că s-o pornit Călin Nebunul, el s-o'smucit strașnic, 
încît a rămas mânile la copac și el a fugit. 

Și ei merg, merg, pîn-ce-ajung la poarta-mpăratiului. 
Şi era o poartă mare de fier, că nu era-n stare să 
treacă nime, afară de Călin Nebunul. Și el s-a suit 
pe poartă ş-o zis zmeilor : 

— Hai să vă iau cîte pe unul de chică și să vă duc în 
ogradă. 

Și lua tot cîte unu şi cu paloşul le tāia capul, pină 
ce-o tăiat la toţi. Ș-o intrat în ogradă ; da-mpăratul, 
de grozav zid și poartă ce-avea, ușile erau toate des- 
„chise, Călin Nebunul s-o suit sus pe scări, şi scările 
erau de aur bătute cu diamant, ș-o intrat în casă, 
unde dormea fata. Dar era lună ș-o mîndreaţă afară, 
şi luna bătea în casă, unde dormea fata. Da fata era 
așa de frumoasă, decât de nepovestit. Călin Nebunul a 

Wita şi i-o luat inelul de pe mină şi s-o dus. 
Cînd a ajuns la zmeii cei tăieți, li-o tăiat, vîrfurile 
limbilor la toți doisprezece şi le-o pus în basma, ș-o 
trecut poarta şi s-o pornit la drum. A mers pînă ce-a 
ajuns la cazan. A putut prinde o zmeoaică și-a tăiet-o, 
da una a scăpat. Călin o luat pe degetu ista mic turta 
şi pe celălalt cazanu cu carne, şi-ntr-un hiîrb oleacă 
de foc, şi s-o pornit la drum, ş-o ajuns la Zori-de- 
ziuă şi i-o dat o bucată de carne ş-o bucată de turtă, 
l-o dezlegat ş-o zis: 

— Hai, du-te! 

» Mai merge el, ajunge la Miezu-nopţii şi-i dă ş-aceluia 
o bucată de carne ş-o bucată de turtă, şi-i dă drumul 

_g-aceluia. 

Cînd a ajuns la De-cu-sară, era mai mult mort, de 
-cînd era legat. Îi dă ş-aceluia o bucată de carne şi de 
turtă şi-i zice: 

— Du-te, bre-n pace. 

Cînd a ajuns, n-o apucat a aţiţa focul şi soarele aeu 
era sus. Fraţii lui atita dormise, c-acu-ntrase mai 
de-un stînjen în pămînt. Cînd s-o trezit, o zis : 

— I, Călin Nebun! lung-a mai fost noaptea asta! 
Da Călin Nebunul nimica nu le-a povestit din ceea 
ce s-a petrecut cu dînsul noaptea. A pregătit ei iar 

„să se pornească, ş-o zvirlit tot Călin Nebunul arcul, 
ş-o mers şi așa pîn-la pădurea de aur. Cînd o ajuns 
acolo, [i-o zis Călin Nebunul aşa : 

— Fraţilor, voi nu-ţi putea trece-n pădurea asta. Fa- 
ceţi-vă voi o colibă aici, și staţi să mă duc eu singur, 
Așa, el s-o pornit. Cînd o ajuns în mijlocul pădurii 
cei de aur, fata cea mare a-mpăratului făcea de: mincat 
zmăului ei. 

— Bună vreme, fată de-mpărat ! 

— Mulţămesc d-tale, Călin Nebun. De numele d-tale 
am auzit, dar a vedea nu te-am văzut. Da fugi, că 
dac-a veni zmăul, te ucide. 

— Da cît mănîncă zmăul tău? 

Fata zice: l 

— Patru cuptoare de pîne, patru vaci fripte și patru 
antaluri t de vin. 

Zice : 

— Ia să văd eu de-oi putea mînca. 

Se pune Călin Nebunul și mănîncă toate. 

Iacă, vine și zmăul. 

— Bună vreme, cîne de zmău |! 

— Mulţămesc, Călin Nebun. 

— Am venit să iau pe fată. Hai, hai la luptă ! 

— Stai să mănînc ceva. 

— Da, că, zău, eu ţi-am mîncat mîncarea. 

—  Cu-atit mai bine, zice, eu sînt ușor și tu ești greu. 
Și se iau la luptă şi se luptă, și-l omoară Călin Ne-' 
bunul. Pe urmă, zice fetei : 

— Rămii aici, că mă duc să scot cele două surori ale 
tale. 


1Antal — butoi, poloboe. F 


1 


Și sa porneşte. Ajunge-n mijlocul pădurii cei de’ 


argint. Fata cea mijlocie făcea de mîncat ș-aceea, Da 
el cum a văzut-o, i-a căzut strașnic de dragă. 

— Bună vreme, fată de-mpărat ! 

— Mulţămesc d-tale, Călin Nebun. De numele d-tale 
am auzit, d-a vedè nu te-am văzut. 

Da și Călin Nebunul era frumos și fetei i-a căzut drag. 
Da fata-i zice: 

— Fugi, că dac-o veni zmăul, te ucide! 

— Da cît mănîncă zmăul ? 

— Opt: cuptoare de pîne, opt vaci fripte și să an- 
taluri de vin. 

— Adă-ncoace să văd, oi putea minca ? 

Și mănîncă tot. lacă, vine și zmăul. 

— Bună vreme, cîne de zmău. 

— Mulţămesc, Călin Nebun. 

— Hai la luptă! 

— Stai să mănînc ceva. 

— Că eu ţi-am mîncat mîncarea! 

— Mi-o fi mai ușor la luptă. 

Şi se iau, se luptă și se luptă, și-l omoară Călin Nebus 
nul. 

Da lui așa-i era de dragă fata, de-o luat-o cu dînsul 
la pădurea de aramă. Cînd a ajuns în mijlocul pădurii, 
ş-aceea făcea de mîncat. Aceea nu-l ştia, da văzindu- ] 
cu soră-sa, o-nţeles. 

— Unde-ţi este bărbatul tău.? 

— La vînat, Călin Nebun. Da fugi, c-aista te omoară ! 

— Cît mănîncă el ? 

— Douăsprezece cuptoare de pîine, douăsprezece vaci 
fripte și, douăsprezece antaluri de vin. 

— Ia să văd, eu oi mînca ? 

Mănîncă Călin Nebunul, mănîncă, cînd, la un antal 
de vin, nu-l putea bea, și-zice-așa : „Cu atita-i mai 
tare zmăul decît mine. 

lacă, vine și zmăul. 

— Bună vreme, cîne de zmău ! 

— Mulţămesc dumitale, Călin Nebun. 

— Am venit să-ţi iau pe fată. 

— Ba pe fată nu-i lua-o. 

— Hai la luptă ! 

— Numai să mănînc ceva. 

— Eu demiîncatul ţi l-am mîncat. ` 

— Eu oi fi mai ușor, tu mai greu. 

— Hai la luptă ! 

— Hai! 

Se luptă, se luptă, cît de cît să nu se deie zmăul. 
Zice zmăul : 

— Hai, eu m-oi face o pară roşă, tu te fă o pară verde. 
Da el cu asta a greşit, că para roșă-i mai moale, para 
verde-i mai tare. 

Iacă, trecu pe-acolo o cioară, pe sus, şi-i zice zmăul : 
— Cioară, cioară, moaie- -ți aripa ta-n apă şi isi, 
para asta verde. 

Da Căiin Nebunul zice: 

—- Împărate prea-nălţate, moaie-ţi aripa ta-n apă şi 
stinge para asta roşie. 
Cioara, cînd a auzit, ştii d-ta, a urcat-o, îndată 3-0 
dus. După ce-a udat-o, a-nceput a ciupi dintrAnsa, 
ș-atita sînge a-nceput a curge, de îmblai pină-n 
genunchi. 
De-acolo, el s-a luat cu fetele şi-s-a pornit. 
O ajuns în pădurea de aur și-o luat pe cea mare 
și s-o pornit, ș-o ajuns la fraţii lui. $-o zis aşa: 
— Fraţilor, pe astea două le-ţi lua voi, da asta mijlo- 
cie e-a mea. 
Şi s-o culcat să doarmă. Și fraţii s-o sfătuit aşa : ca 
să-l omoare nu se putea, da să-i taie picioarele, și să 
ieie fetele și să se ducă la-mpăratul, și să zică că ei 
Je-au scos. 
Și i-o tăiet picioarele cînd dormea, ş-o luat fetele şi 
s-o pornit. Aşa era de trudit de lupte, încît n-o simțit 
cînd i-au tăiei picioarele. 
în zori de ziuă, se trezeşte el, se vede făr-de picioare, 
Ce să facă ? Da picioarele i le-o luat de acolo, că 
altmintrelea el le-ar fi pus, că era năzdrăvan. S-o 
' luat el încetișor ş-o intrat în pădurea ast? de aur. A 
mers vo trei zile şi vo trei nopţi, ș-a ajuns la un palat 
aşa de frumos, de nu te-ndurai să te uiţi la dinsul, 
S-o auzit un cînt aşa de jele, de i-o rupt inima. 
Se ia el încetișor și se suie pe scările cele, şi vede 
acolo pe voinicul ce-și rupsese mînile la zmei. 
-— Bună vreme, voinice ! 

— Mulţămesc d-tale, Călin Nebun, da ce-ai pățit ? 

Şi el începe a-i spune toate cîte-au păţit. 

— Hai să fim fraţi de cruce! 

— Hai! 

— Da d-ta cine ești ? l-întreabă Călin Nebunul. 

— Eu, zice,s fecior de-mpărat şi pădurile astea au 

fost toate a tătine-meu, și ni le-o luat zmeii ; da de 

cînd ai omorît pe zmei, acu iar sîntem noi în stăpiînire; 
și eu, pentru că-s făr'de mîni, trăiesc aici. Eu făr’ de 
mîni, tu făr” de picioare, om trăi bine. 

Călin Nebunul se prinde cu mînile de gîtul fiului 
de-mpărat și se primblă prin pădure. Așa, într-o zi, 
_aude-un foșnet de frunze. Da fratele lui cel de cruce 

zice-aşa : 

— Eu m-oi apropia încetişor şi ţi-oi da drumul, şi tu 
prinde cu mânile. 

Dîndu-i drumul, prinde pe zmeoaica cea scăpată și 
zice așa : 

— Fă-mi mie picioare şi estuia mini, ori te omorim. 

Şi zmeoaica zice: 

— Iaca acolo, ca de-un stînjen de departe, este o 

balţă ; vîri-te acolo, că-i ieşi cu picioare și istalalt 

cu miîni. 

Da Călin Nebunul, mehenghi +: 

— Viîri-te tu întâi. 

— Ei, ba viriţi-vă voi, 


1 Mehenghi — şiret, 

Da Călin Nebunul rupe o crenguţă verde ş-o moaie-n 
apa ceea ş-o scoate uscată; ș-o începe-a pumni, că 
ea o vrut să-i usuce. 

— Mă rog, nu mă bate, iacă, este la dreapta altă baltă. 
Călin Nebunul vîrî o crenguţă uscată ș-o scoate verde, 
și se viră el acolo și se scoate cu picioare și celalt cu 
mîni. Și ia ș-o omoară pe zmeoaica, că ştia că-n orice 
vreme are să-i facă rău. 

— De-acu, eu mă duc să-mi caut pe nevastă-mea, 
da-ntii hai să mă duc într-un loc care ţi-am spus eu, 
la fata-mpăratului Roşu. 
Şi se iau şi se pornesc. Mergînd ei printr-o pădure 
aproape de curtea-mpăratului, o cules Călin Nebunul 
“o basma de alune. Ajungînd la poartă, a auzit un 
vuiet mare. Da ei erau îmbrăcaţi cu ițari și cu cojoace 
şi-ncinși cu chimiri. Da baba cea de la poartă era de-a 
noastră. 

— Bună sară, mătușă ! 

— Mulţămese d-tale, voinice ! 

— Da ce-i aici, ce s-aude? 

— Se mărită fata-mpăratului. 

— Da cine-o ia? 

— Bucătarul, c-o ucis doisprezece zmei. 

Da Călin Nebunul îi zice-aşa babei: 

— Mătușă, iacă-ţi dau un căuș de galbeni, să-mi faci 
ce ţi-oi zice. 

Baba s-o uimit cînd o auzit de-un căuș de galbeni ; 
— 'Ţi-oi face, voinice. 

El a luat basmaua cea de alune. Era basma de-a RORE 
tre, neagră, cu floricele pîmprejur, ş-o pus inelu-n 
mijloc ş-o zis așa: 

"— Du, mătușă, și pune dinaintea împăratului, măcar 
că te-or ghionti și te-or da, viri-te așa cu de-a sila. ` 
Baba s-o dus ş-o intrat cu ghionturi ea acolo, ş-o pus 
pe masă ș-o ieşit. Cînd i-o dat Călin Nebunul căușul 
de galbeni, ea strașnic s-o bucurat, că ea nu cît să-l 
fi avut în viaţa ei, dar nici nu l-a văzut. 

Împăratul, cînd o pus mîna pe basma, alunele o-nceput 
a durăi pe masă ș-o rămas inelu-n mijloc. Fata o 
zis: Fy 
— Iacă, tată, inelul meu, pe care nu se ştie cum l-am 

prăpădit. 

Împăratul a-nceput a striga : 

— Cine-a adus basmaua cu alunele ? 

Logofeții a spus că baba cea de la poartă. Degrabă a 
strigat s-aducă cine-a adus. Se ia Călin Nebunul și 
intră. Da mirele, tiganul, şedea pe trei perini de pui. 
Cînd a fost Călin Nebunul în-pragul ușei, o perină 
a căzut de sub ţigan. Cînd a fost în mijlocul casei, 
a picat ș-a doua și ţiganu-a zis: „încet, să nu mă 
tăvăleşti“. Cînd a fost lîngă-mpăratul, a căzut ş-a 
treia perină, că dă ! ţiganului nu i se cădea să șadă. 
Zice-mpăratul : 

—- Cum, voinice, inelul fetei mele a ajuns la d-ta ? 
— Împărate prea-nălţate ! Iaca cum şi iaca cum. 


Da ţiganul : 

— Ce spui minciuni ? că eu am ucis zmeii, 

Da Călin zice: 

— Împărate, s-aducă toţi zmeii să vezi, este virful 
limbilor ? 

A adus, şi cu adevărat nu era. Atunci, el le-a scos şi 
le-au arătat, 

Atunci împăratu-a strigat s-aducă calul cel mai bun 
din grajd, ş-o legat pe ţigan de coada calului, ș-o pus 
ș-un sac de nuci ş-o dat bici calului. Unde pica nuca 
pica și bucăţțica din ţigan. 

'Acu-mpăratul o zis: 

— De-acu, voinice, mi-i fi ginere. 

Da Călin a zis: 

— Ba nu,-mpărate, că mie alta mi-a căzut dragă ; 
da eu am un frate de cruce aici cu mine, tot fecior 
de-mpărat ; s-o ieie acela. 

Şi l-o adus, deși fata ar fi vrut mai degrabă după 
Călin Nebunul ; dar dă, cu estălalt era potrivită. S-o 
făcut o nuntă strașnică, de-o ţinut. vo trei săptămîni ; 
luminăţii, lăutari, ce nu era ? Şi de-acolo, o zis Călin 
Nebunul : 

— De-acu, mă duc să-mi găsesc pe-a mea. 

Cît plîng ei și stăruie, da n-a putut să-l potriveaieăi 
ca să rămînă. S-o pornit. Cînd a ajuns el la casa 
tătîni-său, era un palat strașnic, ş-un cîrd de porci, 
și-i păștea un băiețel ca de vreo șapte ani. Că de 
cînd îi tăiase picioarele, era ca vro opt ani de zile. 
— Bună vreme, băieţele ! 

— Mulţămim d-tale, bade ! 

— Cine șşade-n curţile este ? 

-— Ia, nişte voinici care au luat nişte fete de-mpărat, : 
care le luase zmeii. 

— Da cum trăiesc ei, pe care fete o luat ? 

— Cel mare o luat pe fata cea mare, cel mijlociu o 
luat pe cea mică. 

— Da cea mijlocie ? 

— Aia a pus-o de păzeşte găinăria. 

— Datu a cui eşti ? 

— Mama-mi spune că-s a lui Călin Nebunul, cine a 
mai fi acela? 

Da el, cînd a auzit aşa, numai el ştia inima lui, că dă, 
să ierţi mata, cinstita faţa matale ; era a lui. 

— Da mă rog, bade, ajută-mi a da portii-n ocol. 
Merg porcii, merg, cînd o scroafă nu vrea să intre. 
Călin Nebunul a trîntit cu drucu t-n scroafă. Ea 
a-nceput a ţipa strașnic, porcii toţi după dinsa. Decît 
a auzit ei ş-o ieşit afară, s-o Început a striga care-i 
acolo de bate -porcii? Da Călin Nebunul intră-n 
ogradă. Ei, cum l-o văzut, l-o cunoscut. Şi s-o sculat 
îndată şi s-o pus în genunchi înaintea lui : 

— lartă-ne, frate, că ne cunoaștem greşeala. 

Da Călin a zis aşa : 

— Ba nu, fraţilor. Hai să facem o boambă de fier şi noi 
să ne punem tustrei alături, ia aşa, cum faci cruce; 


1 Druc — par. 

s-o aruncaţi unul din voi în sus, că-i scurtă, că, pe 
care-o cădea, acela-i vinovat. 

Ş-o aruncat în sus ș-o căzut pe cei doi 
mii de fărîme. 

Și el a făcut o nuntă straşnică... Da el nu era aşa tare 
la inimă ca să ţie pe-acelea rău, ca aceia pe asta a lui ; 
el- tot ţinea ca la cumnatele lui, ș-o făcut un bal 
strașnic, și eram și eu acolo... și cu am făcut o ulcicuţă 
de papară și m-o dat pe uşă afară, de mie mi-a fost 
ciudă și m-am dus în grajd și mi-am ales un cal cu 
șeaua de aur, cu trupu de criţă, cu picioarele de ceară, 
cu coada de fuior, cu capul de curechi, cu ochii de 
neghină, ș-am pornit p-un deal de cremene : picioarele 
se topeau, coada-i pîrîia, ochii pocneau : ş-am încă- 
licat pe-o prăjină și ţi-am spus o minciună, ş-am 
încălicat pe-o poartă și ţi-am spus-o toată, 


si i-o făcut 


G. CATANA 


Povestea lui Pantilie 


G GADEN 


"A FOST ODATA, oameni buni şi de ome- 
nie, a fost un om şi o muiere săraci, săraci, că n-aveau 
alta după suflet decît căsuţa în care locuiau şi mînile 
harnice cu care munceau, ca să-şi țină viaţa în oase. 
Pe bărbat îl chema Pantilie şi pe muiere o chema Mă- 


ria. Într-o zi se duce Pantilie la pădure să-și aducă un 


căpătii de lemne de foc şi, cînd era căpătiiul gata, 
legat cu o funie de tei, numai să-l ia în spate, se po- 


_menește că din văzduh cade ca un fulger o dihanie 


mare tocmai la picioarele sale. Ce era, mă rog dum- 
neavoastră ? Era adecăte un vultur mare, ce căzu din 


„înălţime, și omul meu văzîndu-l se cutremură în tot 


trupul lui şi- vru să-și lase căpătiiul și 'să fugă, dar 
n-avu vreme, că vulturul îi zise cu glas de om: nu 
fugi, omule, mai bine vino de-mi leagă aripa puș- 
cată, ca să se vindece, că și eu ţi-oi da ţie un lucru, 
de ţi-o fi de mare folos în viaţă. 

Şi Pantilie, milos ca tot omul sărac și plin de nä- 
cazuri, se întoarce, își; scoate din: pozonari o cîrpă, O 
udă într-un izvor din apropiere, caută o frunză ce 

ştia că-i bună de leac și legă astfel aripa bietului 
vultur. Vulturul îi mulțumi și-l rugă să vină mîne-zi 
iară, să-i pună altă frunză. Omul meu vine și a doua 
zi şi vine și a treia zi și leagă aripa vulturului. A 
treia zi după ce îi leagă aripa, vulturul se simți așa 
de bine, că putea să zboare. Mulţumi omului și dîn- 
du-i o pană din coada sa, îi zise: na această pană 
fermecată, cu ea poţi face ce gîndești. Numai una 
îţi zic, să nu spui muierii tale nimic de puterea aces- 
tei pene, ca să nu te căiești. De nu asculţi de mine, 
rău va fi de tine. 

Și vulturul se ridică în aripi, ca o boghie de fîn, tot 
mai sus, tot mai sus, pînă ajunse în nori și omul 
nu-l mai văzu. Atunci Pantilie puse pana de vultur 
în pălărie, își opinti sarcina și plecă. Dar la marginea 
pădurii se socoti omul, că totuși ar fi bine să probeze 
el puterea penei, dar de va fi cumva... după cum 
spusese vulturul, nu știi... doamne fereşte. Cu gîn- 
dul acesta se oprește, lasă jos sarcina, ià pana din 
pălărie, o privi lung, o închină spre soare-răsare şi 
zise : dă-mi Doamne, un car cu boi, să nu mai aduc 
lemne cu crosna din pădure. Și iată, mirare mare, 
răsăriră ca din pămînt un car cu doi boi lungi în 
coarne ca de-un stînjen, de-un drag să cauţi la ei. 
Și omul se miră mult de puterea penei, apoi mai 
- zise : dă-mi, doamne, şi două vaci cu viței | şi iarăși 
răsăriră două vaci frumoase cu doi viței după ele. 
Și Pantilie mulțumi lui Dumnezeu,’ puse pana în 

prașchie, încărcă carul cu lemne, numai fag uscat, 
legă vacile de leucile dinapoi, se sui în car și.„cea 
suroni“, „hog codălboni“, începu a-i mîna cătră casă, 
iar viţeii prinseră a zburda pe lîngă vaci şi a boncăni 
ca doi bici d-ăi spăieşti. 

Şi mergea Pantilie în fală cu carul prin sat, iar oa- 
menii se minunau, că nu mai văzuseră aşa boi fru- 
moşi, așa vaci mari şi pulpoase și viței ca două 
inele. 

Cînd ajunse acasă şi văzu şi lelea Mărie ce comoară 
bagă bărbatul ei în curtea lor, nu mai putea de bucu- 
rie și îi zise : 

— Alduit să fii, bărbate, dar cine şi-a făcut milă de 
noi și ne-a dăruit cu astă mare bogăţie ? 

— Nu mai întreba, muiere ! 

Şi lelea Mărie nu-l mai întrebă nimic pe bărbatul ei, 
că pricepu ea, că lucru mare se întîmplase.: 
Desprinseră boii, îi legară de leucile dinainte, că 
grajd nu aveau, aduseră el la boi și ea la vaci cîte 
un braţ de îîn, îşi descărcară lemnele şi făcură un 
foc zdravăn, puseră căldărușa pe foc, făcură o mă- 
măligă colea ştii numai bună, o acoperi lelea Mărie 
cu un măsai curat, ca să rămînă caldă, muie vacile 
şi mîncară o cină așa de bună şi așa de dulce, ca şi 
care în viaţa lor nu mai mîncaseră. 

Și omul aduse o pală da fîn în car, muierea așternu 
peste fîn o poneavă curată şi se culcară amindoi în 

car, iar boii și vacile fiind şi ei sătui, se culcară şi 
începură a rumega. 

După ce se aşezară la odihnă, zise lelea Măria cătră 
bărbatul ei, așa mereuţ, ca să nu-i audă nime : 

— Mă Pantilie, uită-te colo pe cer carul mare cu 
patru boi înjugaţi la el; să ne ajute Dumnezeu, să 
vedem și noi patru boi la carul nostru, că tot mi-a 
spus mie vrăjitoarea, că noi o să ajungem oameni 
bogaţi. Numai știi tu ce, Pantilie, ia spune-mi și mie, 
cum făcuși și ce lucrași şi cine fu omul ăla care ne 
dete astă blagă ? 

— Ia taci tu, muiere, nu mai întreba ! Ştii, așa mi-e 
de greu cînd mă întrebi. Lasă, fie de la cine o fi, 
bine că-i avem... 

— Că bine, mă Paniilie, dar uite așa mi-e şi mie de 
greu, cînd tu ascunzi de mine ceva, parcă nu ţi-aș 
fi muiere credincioasă. De atîția ani că trăim noi 
laolaltă, m-ai simțit tu vreodată să fi ascuns eu. ceva 
de tine, cum ascunzi tu acum de mine ? Așa că nu ? 
Vezi, asta mă doare pe mine. A 

— Stii ce, muiere, bine ţi-i, bine taci, ia lasă-mă în 
pace cu vorbele tale ; toate ţi-am spus şi-ţi spun şi 
de aici înainte, dar asta, baş! asta nu pot să ţi-o 
spun, nu poi, și pace, că nu-i bine de mine, mă 
pricepi ? 

Și lelea Măria îl mai slăbi oleacă, nu mai stărui să-i 
spună și durmiră ei așa bine; cum de mult nu 
mai durmiseră. - | 

Dimineaţa, cum se crăpă de ziuă, Pantilie mai aduse 
o sarcină de fîn la vitele sale ; se sculă și lelea Mă- 
ria, mulse vacile și plecă apoi cu ele la pășune, iar 
Pantilie rămase acasă, să mai facă una-alta ce-i 
trăbuia. i i 
Și cum rămase Pantilie singur, se duse în căscioara 
lui să nu-l vadă nime, scoase pana fermecată şi dori 
să aibă o pungă mare plină de galbeni. Gîndul lui 
se împlini pe dată, și nu-și putea crede ochilor, cînd 
văzu atîta putere de galbeni noi-nouţi, ce străluceau 
de-ţi luau vederile. 

Apoi mai dori Paniilie ca să aibă o casă cu două 
rînduri ca la spăii, cu grădină mare, cu grajduri pen- 
tru vite, cu cai și căruţă, cu slugi și slujnice, ca 
spăia din satul lor. 

Și minunea minunilor, toate răsăriră ca din pămînt, 
toate după gîndul lui, și se mirau și oamenii din sat 
de norocul ce a dat peste Pantilie, iar lelea Măria, 
cînd veni acasă cu boii de la păşune, se miră şi se 
cruci de ce-i văzură ochii. Nici nu îndrăznea să se 
bage pe poarta mare, de nu-i ieşea Pantilie înainte 
și o chema înlăuntru. 

Şi se bucurară oamenii mei de norocul ce a dat 
peste ei şi trăiră așa multă vreme. 

Hei! dar ştii cum e muierea, limbă de șarpe, cu- 
rioasă din cale-afară să ştie rostul bărbatului ei, 
care ce visează noaptea face ziua, tot mereu sta cu 
gura pe el să-i spună și să-i spună, în ce-i stă pu- 

terea de a le face toate după gînd ; dar Paniilie, om 
cu glavă la cap, nu voia să se lase amăgit de mu- 
iere, că ştia el şi auzise și în biserică şi ca copil în 
școală, că Eva a înșelat pe Adam de a mîncat din 
pomul oprit și astfel Dumnezeu i-a scos din rai, de 
Ja bunătăţile şi mîndreţele de care nu te mai saturi. 
Le auzise el toate astea, ba încă şi vulturul ce i-a 
dat norocul i-a spus să nu se încreadă în muiere 
și să nu-i spună toate adincurile lui. De aceea el 
mereu zicea cătră muiere : nu întreba ce şi cum, nu 
„mă tot năcăji, că ţi-am mai spus de cîte ori că muje- 
rea nu trebuie să știe toate ca omul, că ea nu-i 
cu cruce în cap. Muierea e gură de petice şi de-i 
spun şi ţie, mă tem că fuge norocul de la noi şi 
ne-o cădea greu, să picăm din mărirea de acum în 
năcazul de mai înainte. Nu mai stărui deci pe lingă 
mine să-ţi spun, lasă-mă în pace, că-i bine și de 
` mine și de tine. Şi lelea Măria pînă la o vreme nici 
nu mai îndrăznea să-l întrebe ; hei, dar ştii cum zice 
cîntecul că : 


Toate-s trecătoare 
Cite sînt sub soare 

şi 
După nor Vâne senin 
După dulceaţă venin, 


Muierea lui Pantilie, făloasă din cale-afară de noro- 
cul ce a dai peste ea, şi fiind acum zburdată și avînd 

ce-i trebuie, începu a arunca ochii prin a lume, în- 
cepu a se sătura de bărbatul ei şi a prinde dragoste 
cu un fecior din sat, ce tocmai atunci venise acasă 
din cătanie. 

Acesta, dîndu-se pe lîngă lelea Măria, începu a o 
ispiti, ca de unde și cum au căpătat ei blaga lor, că 
ştie că mai-nainte fuseseră oameni săraci. 
— Că nici eu nu știu, că am tot întrebat pe bărbatul 
meu, dar nu l-am putut face să-mi spună. 

Și drăguţul ei azi așa, mîine așa, și lelea Măria iar se 
puse cu gura pe bietul Pantilie să-i spună secretul ; 
dar toate fură zadarnice. 

Odată, drăguţul lelei Măria îi spuse verde că dacă 
nu află de la bărbatul ei și să-i spună și lui în ce-i 
stă puterea de a se îmbogăţi, să știe că o lasă. 
Atunci lelea Măria, ca scoasă din minţi, cap de fe- 
meie, poale lungi și minte scurtă, vulpe vicleană, 
nu se pune de se îmbrăcă frumos și se culcă în 
pat, prefăcîndu-se că moare, își aprinde luminile 
la cap şi închide ochii. Cînd vine bărbatul ei acasă, 
o află întinsă pe pat, gemînd și se întristează şi el 
de ce vede. Muierea îi zise, fiind numai ei amîndoi : 
— Tu bărbate, am trăit atîţia ani cu tine, ţi-am fost 
muiere credincioasă, dar tu nu ai fost credincios față 
de mine ; eu ţi-am spus toate adîncurile inimii mele, 
tu însă nu. Acum cel puţin cînd mă vezi că mor, 
spune-mi secretul tău, ca să nu plec de aici cu gînd 
rău despre tine, ba mi se pare, că de mi-ai spune 

mi-ar trece. Deci de mai ţii la mine și la credinţa 
noastră, spune-mi, de nu, lasă-mă să mor necăjită și 
tu trăiește fără mine bine şi să dea Dumnezeu să 
trăieşti mult, ca să vezi cine am fost eu. Și lelea 
Măria începu a plinge și a suspina. 

Și bietul Pantilie, om și el, i se muie inima şi crezu 
că cel puţin acum în ceasul de pe urmă să-i spună 
secretul și să nu o lase să plece necăjită de pe 
această lume, unde au trăit şi au suferit ei laolaltă. 
Deci îi zise : gi 

— Să-ţi spun, muiere, şi ascultă, nu plinge. Și se 
așeză Pantilie pe scaun lingă patul ei și începu: 
Ştii, muiere, cînd am fost la pădure de venii cu boii 
şi cu vacile, atunci veni la mine un vultur mare și 
se rugă de mine să-i leg aripa pușcată ; eu i-am cău- 
tat o frunză lecuitoare, i-am legat aripa în trei zile 
una după alta. Vulturul s-a vindecat şi în semn de 
mulțumită mi-a dat o pană fermecată din coada sā, 
pe care o am la mine în prașchie. Cu ea pot face ce 
voiesc, o închin spre soare-răsare și gîndesc la ce 
voiesc şi toate mi se fac pe voie. Și scoase Pantilie 
pana din prașchie şi i-o arătă nevestei sale, care îl - 
rugă să pună pana în ciapsa, ei,.că poate s-o vindeca 
și să se gîndească şi el ca să se vindece. Şi Pantilie 
făcu aşa, o închină spre răsărit și puse pana în 
ciapsa. nevestei, care pe dată se ridică din pat și se 
făcu sănătoasă și încă mai veselă de cum fusese mai 
înainte. 

Atîta îi trebui nevestei. Ea purtă pana în ciapsă 
ziua întreagă pînă seara. Atunci își chemă ibovnicul 
şi-i spuse secretul. Și plănuiră ei amîndoi ca să 
scape de Pantilie și să rămînă numai ei doi la atîta 
“avere ce era la casa lui Pantilie. 

Cu ajutorul penei fermecate prefăcură pe Pantilie 
în cîne, ca să le păzească casa, și averea și ibovnicul 
se mută în casă la lelea Măria și trăiau lumea albă, 
că aveau din ce. | 

Și bietul Pantilie privea cu jale la ei şi-i vedea în- 
drăgostindu-se, dar nu avea ce face, el era cîne și 
trebuia să stea afară și să se îndestulească cu cojile 
de pe masă lor și să stea în ploaie și frig, ca vai de 
el. Se căia el de ce-a făcut, dar acum căiește-te, ori 
lasă-te, totuna era. 

Ce putea face alta decît începea a urla, de se aprin- 
dea curtea de urletul lui. Și văzînd lelea Maria și cu 
ibovnicul ei asta, se luară cu parii după el și-l gor- 
goniră să se ducă unde o vrea; şi-l alungară așa 
pînă îl scoaseră din sat, dindu-l înaintea unor copii 
să-l bată şi să-l omoare. Dar bietul cîne, care înţe- 
legea ce vorbeau ei, fugea cît îl ţineu picioarele, 
pînă ajunse în munte la o stînă de oi. 

Păcurarii, văzînd cînele că vine la ei, îl primiră 
bine, îi deteră de mîncare și-l giugiuliră cu atît mai 
vîrtos, că aveau cîni puţini la stînă și ursul în toată 
noaptea venea de fura cîte ceva. 

În noaptea aceea ursul încă veni, dar cînele Panti- 
lie, care auzise vorbele păcurarilor şi ştia ce e, îl 
simţi și îndată dete de ştire prin lătratul său, că e 
primejdie, și săriră păcurarii cu boţile, cu furcile de 
fier şi cu pistoalele şi cînele ţinu ursul în loc pînă 
păcurarii îi făcură apa mare. 

Și păcurarii fură voioşi că s-au scăpat de urs şi de- ' 
teră cînelui mîncare de unde mincau ei, și-l iubeau 
ca pe un frate al lor şi nu l-ar fi dat nici pe o pă- 
reche de boi. 

Şi se lăţi vestea în: ţară, că la curtea împăratului, 
tot la o lună, vine cine vine, o dihanie mare, cu cio- 
cul de aramă, cu aripi de fier şi cu gheare de oţel, 
de stinge toate lămpile, încît se face întuneric beznă 
şi fură copiii împăratului. Cică a furat pînă acuma 
doi copii, şi pe al treilea încă se temea împăratul 
că-l fură. De aceea dete împăratul de ştire că acela 
care îi va scăpa copilul, va primi de la el un sac de 
galbeni. Și păcurarul cu cînele Panitilie merse să 
apere copilul împăratului de dihania aceea; şi se 
aşeză omul în sobă, iar cînele în soba aceea unde era 
copilul de împărat. 

Și în noaptea aceea, pe la miezul nopții, numai ce 
se pomeniră toţi că vine o dihanie filfăind din aripi, 
de stinse toate lămpile şi se aruncă asupra capitati 
de împărat. 
Atunci cînele cunoscu dihania, că era vulturul din 
pădure și-i zise : 

— Stai, prietine ! ce vrei să faci ? Şi vulturul cu- 
noscu pe binefăcătorul său și zase : 

' — Ce e cu tine, de te văd acuma cîne ? 

Şi Pantilie spuse vulturului pățania sa, și vulturul 
îi zise : „Au nu ţi-am spus eu ţie, să nu spui nimic 
muierii şi să nu te încrezi în ea că te căiești? Nu 
m-ai ascultat, acuma sufere, n-am ce-ţi face“. 

Şi zise Pantilie iar cătră vultur : 

— De vrei să-mi mai faci totuși vrun bine, cum 
ţi-am făcut eu ţie, lasă în pace copilul ăsta și spu- 
ne-mi unde sînt ceilalţi doi, ce i-ai furat, ca să-i 
aduc la împărat. 

Și vulturul îi zise : 

— Fiindcă ai fost om bun și milostiv faţă de mine, 
iată, te ascult și-ţi fac pe voie; eu zbor de aici fără 
a lua copilul, tu te ia după mine pînă la cuibul 
meu şi acolo afli copiii. 

Și “vulturul se ridică în aripi, iar cînele începu a 
lătra şi se luă după vultur. Atunci stăpînul cînelui 
şi slugile împăratului se luară după cîne, pînă ajun- 
seră într-o pădure, chiar în pădurea unde mai întîi 
dase Pantilie peste vultur. 

Acolo aflară cuibul vulturului și cei doi copii de îm- 
părat se jucau şi erau așa de veseli și de frumoşi ca 
doi. îngeri. Și sluge împăratului luară copiii și-i 
duseră la împăratul, care dacă îi văzu, nu mai putea 
de bucurie, că acuma are iarăși toţi trei copiii. Îm- 
păratul în bucuria lui dete stăpînului cînelui trei 

saci cu galbeni, de tot copilul sacul, iar la grumazul 
„cînelui puse o salbă de bani și pietre scumpe, pre- 
cum și tot felul de medălii de aur și argint, și-i ţinu 
la curtea sa o săptămînă încheiată, cinstindu-i cu 
mîncări şi băuturi alese. Și se duse omul cu cînele 
său acasă, plin de bucurie şi trăi boierește, că avea 
din ce. À i 

Dar cînele fiind astfel împodobit, își gîndi el una. 
Se socoti adică să meargă la nevasta sa, că credea 
el, că văzîndu-l aşà împodobit cu galbeni şi pietre 
scumpe, poate se va milostivi. şi-l va dezlega din 
blăstămul acela. Şi merse cînele acasă și nevastă-sa, 
văzîndu-l, îl chemă la sine, îi luă salba de la grumaz 
și toate podoabele ce le avea și închinînd cu pana 
fermecată spre el, îl transformă într-o pupăză şi-l 
hîșăi p-aci încolo. 

Și bietul Pantilie făcut acuma pupăză, cît era ziulica 
de mare sta tot în aretul casei și cînta pu-pu-pu, 
pu-pu-pu, și se uita a milă'cum se îndrăgostea ne- 
. vastă-sa cu ibovnicul ei şi trăiau ca în raiul lui Dum- 
nezeu,. iar el, sărmanul, el era blăstămat să fie acum 
pupăză, scuipat de toți oamenii şi batjocorit de toţi 
copiii, care strigau aruncînd cugpietre după el: 

_ Pu-pu-pu-pu, pu-pu-pu-pu, 
Ce nu mergi vara la lucru, 


Numai tot cînţi pu-pu-pu-pu. 

g 
Și şezu bietul Pantilie așa pupăză vro cîteva săptă- 
mini şi-i veni gîndul să se ducă iară colo în pădure 
la vultur şi aflîndu-l îi zise : 

— Împărate vulture, ştiu-te mai mare peste pă- 
sări, iată din cîne mă făcu nevasta pupăză, să mă 
batjocorească oamenii şi să mă hiîșăie copiii ; te rog 
mai învaţă-mă să scap numai o dată și să mă văd 
iarăşi om ca mai-nainte, că apoi ştiu eu ce voi lucra. 
Și vulturului făcîndu-i-se milă de bietul Pantilie îi 
zise : 

— Hai cu mine şi eu voi sparge o fereastră de la 
casă, nevastă-ta şi ibovnicul ei s-or lua după mine, 
tu bagă-te pe fereastră în sobă, caută la grindă pana 
de la mine, prinde-o în cioc şi fă ce voiești cu ei. 
Şi se bucură Pantilie şi plecă cu vulturul în zbor și 
vulturul sparse cu ciocul său o fereastră; nevasta 
lui Pantilie 'şi ibovnicul ei se spăimîntară de dihania 
aia și ieşiră afară să vadă ce-i, iar pupăza se băgă în 
sobă, află paha fermecată la grindă, o prinse cu cio- 
cul și gîndi să se facă iarăși om ca mai-nainte şi se 
făcu aşa; apoi pe nevastă-sa și ibovnicul ei îi pre- 
făcu în doi boi mari și grași. 

Şi Pantilie luă boii de funie și-i duse la primarul 
satului şi-i zise : 

— Domnule primar! iată părechea asta de boi o 
cinstesc comunei, fiecare om din sat să lucre cu ei 
cîte o săptămînă, pînă s-or prerîndi toți oamenii şi 

apoi iar să- înceapă din nou și tot așa pînă s-or pră- 
pădi boii. 

Și mulțumi primarul lui Pantilie în numele satului 
pentru acest dar și făcu începutul chiar de la sine, 
ținînd boii o săptămînă, căci și avea mult de lucru, 
că-şi făcea chiar o casă nouă, şi apoi după şapte zile . 
îi luă alt om, și apoi altul, pînă se prerîndi tot satul, 
şi după trei ani de zile iar ajunse rîndul la primar 
să ia boii, dar acum bieţii boi erau slabi, sărmanii, 
numai pielea pe ei, și pedeapsă mai mare ca asta 
nici că le trebuia bieţilor oameni. lar Pantilie trăi 
de aci înainte fericit, și-și povestea pățania sa cătră 
toată lumea şi chiar de la el am auzit-o şi eu: 


Chiar din gura lui Pantilie 
Ce fu om de omenie 

De la noi din Bănăţie. 

Și eu spun ca să o ştie 

Şi alţi oameni de omenie 
Povestea lui Pantilie. 


JOAN POP-RETEGANUIL 


Măr și Păr 


A FOST ODATA ca niciodată. 
A fost un împărat și o împărăteasă, care cu toate că 
erau trecuţi cu anii, nu aveau nici un copil de care 
să se bucure, care să facă să le treacă de necazuri, 
să mai uite de suferinţele vieţii acesteia căci, ca şi 
acum, atunci încă erau suferinţe. N-aveau nici un 
copil pe care din dragoste părintească să-l dez- 
mierde, împodobindu-l ca pe un copil de împărat şi 
sărutîndu-l ca pe un singur copil la o casă părin- 
tească. 
Toate acestea ar fi fost şi ar fi trecut, dară durerea 
cea mai mare era că nu avea cine să moștenească 
scaunul împărătesc, avuţiile cele multe, căci avea îm- 
păratul multă blasă, multe scumpeturi, din care să 
fi mîncat cu lingura şi tot nu s-ar fi gătat în veci, 
Dară ce plăteau toate, dacă nu avea cine să le fo- 
losească ? 
“Si astă durere cît de greu, totuși mai trecea : de una 
însă erau mai înginduraţi ca de toate, şi aceea era 
că li se stinge sîngele, săminţia lor 

Oh ! doamne ! și mare era lucrul acesta. 

Cînd își aduceau bieţii aminte de aceasta, plingeau 
ca niște copii mici. Cum să nu? Cum să nu aibă 
năcaz şi suferinţe, cum să nu-l ajungă jalea pe ori- 
cine, cînd ştie că n-are cine să-l cînte, cine să-l 
plingă cu adevărată durere la moartea lui, și cine 
să-l pomenească cu sfinţenie după aceea ? 

Nu însă numai ei erau supăraţi, tot poporul din îm- 
părăţia lor era pătruns de durere văzînd că se stinge 
seminția împăratului ; şi vai, ce oameni buni erau, 
și împăratul și împărăteasa, ca și o bucată de pîine ! 
Nu era om în întreaga împărăție căruia să nu-i fi 
făcut un bine, nu era sărac pe care să nu-l fi aju- 
tat; nu era bolnav, ia care împărăteasa să nu-i 
trimită ceva bun îndată ce auzea de boala lui. 
Toate acestea erau prea mult de la un împărat și 
chiar pentru asta era în jale toată împărăţia, văzînd 
că neamul bun de oameni se împuţinează. 

Se temea ca nu cumva să deie peste vrun neam rău 
de oameni, care tocmai așa să le amărască zilele, 
precum le-a îndulcit împăratul de acum. 

De-a mai avea copil a trecut nădejdea, căci erau 
bătrîni. j 


. Lă e a . Li ` . Li . g . . s s 


Într-o zi, trecînd peste un pod, văzu împărăteasa în 
apă un peşte foarte frumos, deci îi zise împăratului : 

— Uită-te, împărate, în apă, ce peşte frumos | Acela 
ar fi foarte bun de prînz, îmi e și dor de peşti proas- 
peţi, căci de mult nu am mîncat ; la cel din apă mi 
se dă. 

Se uită şi împăratul și văzu peștele. După ce ajunse 
acasă, dete poruncă pescarilor ca să prindă vreo 
cîţiva peşti de care văzuse. Cîţi pescari au fost în 
oraș şi în apropiere, toţi s-au dus să împlinească po- 
runca împăratului cît de grabă. Căutară mult timp, 
dară degeaba s-au trudit, căci numai unul au aflat 
de felul acela cum spusese împărăteasa, dară totuși 
era destul ca să-i treacă împărătesei de dorul peş- 
tilor, 

Bucătăreasa, o ţigancă, se și puse îndată să pregă- 
tească din acel pește o mîncare cît se poate de bună, 
îşi adună toată iscusinţa, ca să poată face o bucătură 
care să-i placă împărătesei. Cînd era mai fript, gustă 
de sare, dar cu toate că a pus destulă, era ca şi cînd 
n-ar fi pus, mai puse deci și gustă iar, dară nici 
acum nu era sărat deplin și a treia oară puse și mai 
gustând o dată o află bună. 

Acum putea să o ducă împărătesei care tot aştepta 
să se frigă odată. Mîncă împărăteasa, iar oasele le 
dete la o căţea. După cîtva timp băgară de seamă, 
atît împărăteasa cît și bucătăreasa, că au pornit 
grele : căţeaua se vedea a fi prins căţei. La nouă 
luni de la mîncarea peştelui, împărăteasa a născut 
un copilaş frumos, pe care l-a numit „Măr“, Își 

poate închipui orișicine bucuria împăratului, a îm- 
părătesei şi a întregului popor. 

Bătrînii aveau la cine să se îmbucure, pe cine să 
sărute, era cine să le urmeze în împărăție și cine să 
le moștenească averile, iară poporul acum nu se 
temea că se va stinge neamul cel bun. 


. . G . . . . . . . . . e . . 


Tot în ziua aceea mai cătră seară născu și bucătă- 
reasa un copil, pe care îl numi „Păr“. 

Căţeaua puiase încă de mult şase căţei, tot unul ca 
altul de frumoşi; acum erau mari. 

Tot din braţe-n braţe creștea Măr, copilul împăratu- 
lui ; cînd era la mamă-sa, cînd la tată-său ; dară nici 
Păr, copilul bucătăresei încă nu se lăsa de crescut 
şi cu toate că Măr era ţinut mai bine şi mai odihnit 
ca Păr, care trebuia, după ce mai crescuse, să ajute 
mamei sale, totuși era unul ca şi altul, parcă ar fi 
fost chiar gemeni și la un cost. 
Împărătesei nu-i plăcea aceasta și s-a gîndit mult, 
cum să facă, ca să se cunoască bine copilul ei din al 
bucătăresei, dară ce a gîndit să facă, a lăsat pe alte 
timpuri. / 
După ce au trecut de opt ani, au început a merge 
la vînat; și-au împărțit cîinii cei șase de la cățea ; 
Măr i-a numit pe ai lui : Florian, Cioban şi Frunză- 
de-măgheran, iar Păr i-a numit: Bujor, Rozor şi 
Cetina-Brazilor ; cînd de ici, cînd de colea, săgetau 

cu arcurile lor cite ceva şi duceau la părinţi. Odată 
' fiind iară amindoi în pădure la vînat, s-au făcut 
frați de cruce, jurîindu-și dragoste vecinică. 

După ce s-au făcut fraţi de cruce, Măr nu a mai 
vrut să poarte veşminte de cele scumpe, ci numai de 
acelea de care avea şi Păr, apoi părinţii ce nu ar îi 
dat pentru iubitul lor, care acum nu era copil, ci 
voinic, i-a făcut şi lui Păr tot așa veșminte frumoase 
ca şi lui Măr. 

Acum chiar nu se puteau cunoaște unul de celălalt. 
Nu era nici un semn prin care să se deosebească 
unul de altul. Pînă acum, cînd baremi de pe vest- 
minte se cunoşteau, mai putea suferi împărăteasa, 
dară acum nu. De multe ori vrea împărăteasa să-şi 
dezmierde feciorul cu cîte un sărutat și săruta pe al 
bucătăresei ; de mai multe ori vrînd să-și ţină fe- 
ciorul cu cîte ceva miîncări mai bune, chema pe al 
bucătăresei. Îşi puse dar de gînd, că neapărat îi va 
face vreun semn lui Măr, de pe care să-l cunoască. 
Odată venind iară amîndoi de la vînat, împărăteasa 
își cunoscu odrasla, căci o strigă: „mamă“. Ea îl 
chemă la sine și cu un fier ce l-a ars în foc îl înfieră 
la mîna dreaptă. Ca şi un leu răcni Măr, cînd simţi 
că e înfierat, şi zise : 

— Mamă, mi-ai mîncat norocul! Fără noroc voi 
îi deci în lume și pînă atunci nu mă odihnesc, pină 
ce nu-mi capăt iar norocul, căci fără noroc nu pot 
sta. Vă las cu Dumnezeu ! 

împăratul și împărăteasa cînd auziră aceste cuvinte 
ale fiului lor leşinară de durere, îl rugară să nu se 
ducă, dar toate rugăciunile lor, a lui Păr și a între- 
gului popor, fură zadarnice. El răspundea : 

— Mă duc ca să-mi împlinesc cît mai iute viaţa cea 
fără noroc... să îmi cîştig iarăși cea cu noroc. 

Cînd plecă, fratele său de cruce Păr îl petrecu cale 
de două zile şi îl rugă ca baremi lui să-i spună ade- 
vărat pentru care pricină se duce, căci se temea să 
nu-i fi părut rău, pentru că el, fecior de împărat, s-a 
făcut frate de cruce cu un fiu de bucătăreasă. 

—— Frate, să mă crezi, răspundea, mama mi-a mîncat 
norocul, eu nu le-am spus lor, dară trebuie să mor, 
tu însă cînd vei vedea pe mărama aceasta, pe care 
ţi-o dau acum, trei picături de sînge, să ştii că am 
murit, vino și mă caută, căci de mă vei afla, iară voi 
fi cu noroc, dară pînă atunci nu. 

Şi-i dete o măramă. 

— Atunci, frate Măr, nu te las; acum voi veni și 
eu cu tine, că dacă vei da de vreo nenorocire, atunci 
îndată să te pot: scoate. 

-— Lasă-mă, frate, rogu-le, să mă duc și vină de mă 
caută, cînd va fi de lipsă. Se sărutară şi se des- 
părţiră. 

Măr, însoţit de cei trei cîni ai lui, a mers prin o 
pădure pînă unde se văzuse o licurire de foc. Acolo 
erau niște păcurari la oi. 

— Bună seara ! zise Măr. 

-— Să ai noroc, străinule ! răspunseră păcurarii, dară 
sezi cu noi aici pe butucul acesta, căci știm că ești 
ostenit. 
— De ostenit nu sînt ostenit, căci numai de astă di- 
mineaţă călătoresc. Dară faceţi bine şi îmi daţi pu- 
țină apă să beau, căci nu mai pot de sete. 

— Apă nu avem, răspunseră păcurarii, dară îţi 
dăm să bei zăr, de care bem şi noi. 
Beu 'dară zăr de care n-a mai beut niciodată. și-i 
plăcu, totuși însă nu putu să nu întrebe, pentru ce 
nu au apă. 
— Ei, frate, răspunseră păcurarii, aici în apropiere 
se ţine un zmeu, care bea toată apa din izvorul 
nostru, vitele ni se împuţinează, că le mănîncă și el, 
dar şi mor de sete. Am vruti să mergem de aici, dar 
nu ne lasă, ci precum am zis, nu se odihnește pînă 
ce nu ne va minca pe toţi. Precum vedem, ne sînt 
numărate zilele, și ale noastre și ale tale, căci nu te 
va mai lăsa să te duci de aici, cum nu ne lasă nici 
pe noi. 
— Voi cerca să mă lupt cu el, dacă nu vor putea face 
cîinii mei nimic cu el. 
— Și te-ai încumeta să-ţi cerci puterile cu el ? 
— De cînd eram de 8 ani, toată ziua cu ciinii mei 
am fost la vînat, am omorît ca copil urși-cu ajutorul 
fratelui meu, dară acuma că-s voinic să nu încerce cu 
un zmeu? Am nădejde în câinii mei, ca şi în mine. 
Nici nu gătă bine vorba, cînd auziră o zbierătură în 

pădure de care vitele și cînii păcurarilor așa s-au 
înfricoșat, încît toate s-au strîns grămadă la un loc, 
— E aici zmeul, ziseră păcurarii, iară ne duce cîteva 
vite. 

Atunci voinicul îşi strigă cînii lîngă sine şi merseră 
cătră zmeu ; cînd era aproape de zmeu, care arunca 
foc din gură, îi zise : 

— Nu fi aşa turbat, focul din gură-ţi nu-mi strică, 
numai mă încălzeşte, căci nu mi-e frică de tine. 

— Cine eşti tu de-mi stai în cale ? întrebă zmeul, 
doară nu ești tu Măr sau Păr cu cînii lor. 

— Eu sînt, răspunse voinicul, dară ce ai tu cu oa- 
menii aceştia de omenie, de nu le dai pace să trăiască 
de pe o zi pe alta ? 

— Vreau să trăiesc şi eu bine, mâi ales azi, cînd te 
voi mînca şi pe tine cu cîniji-ţi cu tot, zise zmeul. 
— Aşa? răspunse Măr; îşi strigă apoi cînii: Na, 
Florian ! Na, Cioban! Na, Frunză-de-măgheran ! 
Prindeţi-l şi ţineţi-l ! 

Numai aceasta o aşteptară și cânii: îndată săriră la 
el și-l prinseră de grumaz. Măr se duse și îi tăie capul. 
Trupul l-a dat la cîni, iară capul l-a ars și oasele le-a 
pisat tot praf și praful l-a suflat în vînt. Bucuria 
păcurarilor era nespusă de mare, căci acum nu aveau 
de cine se teme. Îşi puteau prăsi vitele în tihnă. Ji 
mulțumiră foarte și-l rugară să primească dăruinţă 
jumătate din vitele de la ei. Măr nu s-a învoit nici- 
cum, dară numai așa scăpă de ei, făgăduindu-le că 

le primeşte cînd se va întoarce. După aceea își luă 
rămas bun de la ei şi plecă. A mers iar o bucată bună 
de vreme, pînă ce într-un tîrziu a ajuns într-un sat ; a 
tras la o muiere bătrînă şi a rugat-o de conac peste 
noapte. Bucuros l-a primit bătrina, căci era primi- 
toare de străini, ca românul. Cînd înseră, Măr scoase 
din traistă ce biet a fost vînat şi s-a rugat de bătrînă 
să facă bine să-l lase să-și gătească cumva carnea de 
vinat. 

Bătrina a luat-o și a pregătit-o ea. Cînd gîndi Măr că 
acuma va fi friptă carnea, zise cătră bătrînă : 

— Mamă! dară de unde aș putea cumpăra puțină 
pîne de-aici, eu nu ştiu rîndul; nu ai face bine să te 
îngrijeşti dumnia-ta ? Iată aici cîţiva bani. 

— Oh, dragul meu! foarte bucuros ţi-aș da eu și 
nu te-aş lăsa să-ți cheltuiești banii, căci un călător 
are lipsă de bani, dar, zău, n-am și nici nu vei putea 
căpăta la noi. Căci crede-mă, dragul meu, nici noi de 
mult nu mîncăm pîne. Aici în pădure este un taur 
sălbatic, care ne strică toate bucatele, și care rămîn 
încă le lăsăm noi pe cîmp să se strice, fiindu-ne îrică 
de acel taur. Din pricina aceea nici nu punem pe cîmp 
nimic de: vreo cîţiva ani, ci trăim şi noi ca vai de 
noi ; de dus, iar nu ne-ar place să ne ducem din satul 
acesta, căci aici ne-am născut. Multe nenorociri s-au 
întîmplat şi cu oamenii, căci pe care l-a văzut nu- 
mai, n-a mai scăpat de coarnele și de picioarele acelui 

taur sălbatic. Vei mînca carnea și fără pine, cum 
mîncăm şi noi ce, biet, avem. 

— Cum puteţi duce fără pîne ? întrebă Măr. 

— Vai de traiul nostru, răspunse baba. 

— Apoi fii bună, mamă, şi-mi spune despre taurul 
acela ce ştii. Unde se ţine ? Cînd vine ? Cum știți că 
vine ? Mare e ? Şi altele, din care aș putea cunoaște 
mai.bine acel taur. 

— Lasă-l năpustului, zise bătrîna, să te ferească 
Dumnezeu să nu-l cunoşti, ci să fii totdeauna ocolit 
de el. Dar dacă vrei să știi, iată-ţi spun. E un taur 
mare, cu părul sur, cu două coarne de cîte o jumătate 
de stînjin de lungi şi de largi, şi c-un ochi în frunte 
și cu dinţii ca la porcii cei sălbatici, aşa spun care 
l-au văzut mai de-aproape. Se ţine aici în pădurea de 
lîngă sat, și pe cîmp, mai ales acum cînd e iarbă 
verde pe cîmp, mai mult e acolo decît în pădure. 
Apoi cînd e aci-l cunoaştem după zbierătura lui cea 
urită, prin care ne dă de știre să nu mergem nici unul 
afară din sat, că apoi e capăt de acela care se duce. 
— Unde l-aș putea întâlni ? întrebă Măr. 
— Ba să te ferească Dumnezeu ; şi ce te-ar duce pă- 
catele să-l întilneşti ? 

— Aş vrea să-l omor. 

— Poate ţi-ai urit zilele. 

— Ba aș vrea eu să-i iau zilele. 

— Lasă-te, dragul meu, de așa gînduri, căci cu aceta 
nu se poate lupia nimeni, au cercat oamenii de la 

noi, s-au dus mulţi, satul mai tot cu furcoaie, cu to- 
poare și cu coase, dar abia jumătate s-au întors vii, 
pe ceilalţi i-a omorît. 

— Eu totuşi mă încred în cînii mei. 

A cinat, apoi i-a făcut bătrîna pat și s-a culcat de 
s-a.mai odihnit, căci s-a fost ostenit. 

Dimineaţa s-a sculat, s-a îmbrăcat, şi-a săturat bine 
cînii și s-a gătat de plecat. Mergînd pe cîmp, Măr nu 
văzu nimic, se întoarse deci cătră pădure și-atunci 
auzi o zbierătură puternică. El își strigă cînii ; 

— Na, Florian! Na, Cioban! Na, Frunză-de-mă- 
gheran ! Să staţi tot lîngă mine. Nu trecu mult şi 
iată vine taurul cel cu ochi în frunte. Ţinea drept 
cătră el. Atunci el luă arcul, își îndreptă săgeata și-l 
nimeri tocmai în ochi, de-i scoase ochiul. O zbieră- 
tură puternică dete taurul din pricina durerii ce 
avea din pierderea ochiului ; coarnele și le împlintă 
„în pămînt și scotea pămînt ca şi cu lopata. Atunci 
iar strigă Măr : 

— Na, Florian! Na, Cioban! Na, Frunză-de-mă- 
gheran ! Pe el, căci eu vin! Și-l prinseră cînii și-l 
spintecară, iar cînd ajunse Măr acolo nu mai tre- 
buia nimica, decît să-l lase în grija cînilor,. căci 
și-a fost scos limba. Lăsă cînii să se sature şi se în- 
toarse în sat. O mulţime de oameni îl așteptau în ca- 
pătul satului, care, înștiinţaţi de bătrînă și de zbie- 
retul puternic al taurului, ieşiră să vadă ce s-a în- 
tîmplat. 

-— Fugit-a taurul? întrebară oamenii. 

— N-a fugit, răspunse el, şi n-a mai fugi, căci l-am 
omorît. Uitaţi la gurile cînilor cum s-a sîngerat în el. 
Plecară deci cu toţii să vadă mort e taurul, care atita 
pagubă le-a fost făcut. Oamenii nu mai încetară 
de-a veni, căci s-a întins ca fulgerul vestea că un 
străin a omorit taurul. Cînd văzură taurul mort, 
mulţimea toată s-a strîns împrejurul lui Măr, se pu- 
seră în genunchi și voiră să-i mulţumească. Dar el 
zise : f 

— Luaţi-i capul şi-l ardeți, iar trupul trebuie în- 
gropat în pămînt, ca nici poveste să nu mai fie de 
el. Atunci merse la taur, îi tăie capul şi-l dete la oa- 
meni, iar ei merseră toţi în sat şi făcură ceea ce le 
spuse Măr. Făcură apoi şi-o petrecere și-și petre- 
cură toți. După petrecere l-au întrebat oamenii pe 
Măr, cu ce sînt datori pentru că a omorit taurul ? 

— Cu nimic, răspunse Măr. „| 

— Numai așa nu te lăsăm, trebuie să primeşti ceva 
de la noi, strigă mulţimea, îți vom da bani citi vei 
putea duce. 

— Fraţilor ! le zise & eu acum nu merg acasă, ca 
să-mi fie de ceva folos banii voştri, ci cînd mă voi 
întoarce, va fi alta ; acum nu pot să primese nimic, 
dar chiar nimic. Ascultară oamenii și nu-l mai îm- 
biară. Și iar a mers multă lume împărăție, pînă a 
ajuns într-un oraș. Chiar pe la amiazi ajunse şi fiin- 
du-i foarte cald, se băgă într-o casă, ca să ceară pu- 

țină apă, ca să-și astimpere setea. În casă era nu- 
mai o muiere băirînă, care la rugarea lui ca să-i dea 
apă, răspunse : 

— Oh! dragul meu, bucuros ţi-aş da, numai să fie 
în casa mea, dar nu e nici o picătură. Aici în orașul 
nostru e numai o fîntînă, în care este un bălaur cu 
șapte capete. Acesta tot la o jumătate de an cere 
cîte o fată, pe care o vrea el, iar orașul trebuie să-i 
dea, căci de nu, nu ne dă apă. Acum chiar fata îm- 
păratului a cerut-o ; împăratul, fiindcă o are numai 
pe ea, nu ar vrea s-o dea, a şi cercat s-o schimbe, 
dar bălaurul a cunoscut că nu-i aceea şi acum nu 
vrea să ne mai dea apă, pînă nu-i va da fata împă- 
ratului. De cinci zile nu am băut și așa nu o mai pu- 
tem duce. Poate azi, aşa era vorba, o va da împăra- 
tul, că n-are încătrău. Nici noi n-avem ce face, dacă 
sîntem așa de nefericiţi. 

— Dar frumoasă e fata împăratului ? întrebă Măr. 
— Dar încă cît de frumoasă! Parcă ar fi ruptă 
din soare ! Nu e mai bătrînă decît de vreo șase-șap- 
tesprezece ani, cu părul galben ca de aur. Dar apoi 
ce buneţă, ce inimă are, nime nu ştie şi nici nu-și 
poate închipui, numai acela care a putut să vor- 
pească vreodată cu ea. Destul de rău ne pare şi 
nouă, de mai că ni se rupe inima, căci numai pe ea 
o are împăratul și ar fi pagubă mare dacă s-ar stinge 
neamul împăratului, că e neam milostiv, dar n-avem 
ce face, așa ne-a rînduit Dumnezeu, bag. seamă. 

— Ei! dar nu e nimeni să poată omorî pe acel bă- 
laur ? 

— Oh! doamne, răspunse bătrina, dar cine s-ar 
putea împotrivi cu acea bidiganie spurcată ? Nu se 
poate apropia nimeni, căci îndată-l trage în fîntînă. 
Apoi cine ar putea lupta cu șapte capete înveni- 
nate ? Se zice că dacă i-ar tăia cineva un cap, în- 
dată alte trei i-ar răsări în locul celui tăiat. 

— Iată, aici am puţină carne, ce am vînat în pădure, 
fii bună şi lasă-mă să o frig, să mănînc şi să odih- 
nesc puţin, apoi mă duc să văd și eu ce bălaur se 
ține în îîntînă și ce lîntînă e aceea. 

— Ti-o frig eu, dragul meu ; vom merge mai mulţi 
acolo, căci, precum ştiu, chiar azi își va aduce împă- 
ratul fata. 

— Voi cerca să-l omor, zise Măr: 

— Ba lasă-te de aceea socoteală, căci nu vei putea 
și atunci mai tare se va minia bălaurul pe noi și 
nici după ce îi va da împăratul fata nu va vrea să 
ne mai dea apă; lasă să petrecem după cum ni-e 
ursita. 

— Să mănînc şi să mă odihnesc oleacă numai, apoi 
tie ce-a fi, tot cerc; cînii mei mult îmi vor ajuta, 
dar și eu lor. Atunci bătrina fripse carnea şi o puse 
înaintea lui Măr, care mîncă cu poftă, fiind tare flă- 
mâînd. Toi ce a rămas, carne friptă şi nefriptă, dete 
cînilor. După ce miîncă se puse să odihnească, însă 
nu putu să doarmă, căci gîndurile îi umblau tot pe la 

fata împăratului. Văzînd că tot nu poate să se odih- 
pească, se sculă, își luă cânii, încinse sabia și plecă 
la fîntină. 

Acolo, cînd ajunse, văzu o mulţime de oameni, care 
aşteptau să vină fata împăratului. Se băgă şi el în 
mulțime. Nu mult însă stătu, căci iată veni dintr-o 
parte o trăsură, toată îmbrăcată în negru, din care, 
cînd se opri, se scobori o fetiță frumoasă, de gîn- 
deai că e înger, scoborit din cer. Păru-i galben, lä- 
sat pe spate, faţa-i gingașă, ochii „cei vineţi, buzele 
subţiri şi roșii o ridicau peste celelalte zidiri ale lui 
Dumnezeu, de pe pămînt. 

Cum se cobori din trăsură, o înecă plinsul și cu ea 
plîngeau toţi oamenii. Ţi se rupea inima văzînd-o pe 
sărmana fată cum își aştepta moartea. Nu mai putu 
sta pe picioare, leșină şi căzu pe pămînt. Cind văzu 
aceasta, Măr nu mai putu răbda, ieși din popor, 
chemă cînii cu el, se duse la fată și-i zise: 

— Scoală, cocoană ! nu te teme ! că eu nu te voi lăsa 
„să te omoare bălaurul. Atunci ea-şi ridică capul și, 
văzîndu-l aici, zise : 

— Cine ești tu de mă batjocorești, sau îţi pui viaţa 
pentru mine? 

— Eu sînt, dragă, un străin, care din nenorocire am 
ajuns aici şi văzînd ce este, voi cerca să te scap... 

— O să-ţi pui viața, zise fata, lasă-mă, du-te de- 
aici, scapă-ţi baremi viaţa ta și nu gîndi la mine, la o 
nenorocită, ale cărei minute din viaţă sînt numărate. 

— Fără tine nu mă duc; mai bine mor! fu răspun- 
sul scurt al lui Măr. 

— Apoi, de ce ţi-ai pune viața pentru mine? în- 
trebă fata. Atunci Măr nu mai ştiu ce să zică. În- 
tr-un tîrziu zise : 

— Nu mai întreba ; nu este iertat și nu o să murim 
nici unul, căci trebuie să trăim şi să fim fericiţi. Po- 
porul adunat văzînd acestea zicea : „Ce om ` străin 
poate fi acesta, de vorbeşte cu atita cutezare, ca şi 
cînd nu i-ar fi frică de bălaur, sau e un voinic viteaz 
şi atunci poate că scapă fata împăratului și ne mîn- 
tuiește și pe noi de nefericirea aceasta, ori că este un 
smintit !% Cînii neîntrerupt se preumblau în jurul 
stoborului fîntînii, rîcîind cu picioarele în pămînt și 
schilăind, parcă ar fi ştiut că acolo este ceva. Măr 
îi întreba pe oameni : 

— Ce semne se văd, cînd iese bălaurul afară ? 

— Ies stropi din fîntînă, ziseră oamenii. 

— Atunci, draga mea, pune-ţi capul la mine în 
poală și odihnește-te puţin, căci rămîn eu să prive- 
ghez. Ea-și puse capul la el în poală și fiind oste- 
nită și suferind mult, îndată adormi. De la un timp 
cînii începură a ţilăi și hămăi. El trezi atunci fata de 
împărat, căci gîndea că o să fie ceva, și îi zise să 
meargă mai încolo. Nici nu greşi cu gîndul lui, căci 
abia se duse cu cîţiva pași mai încolo, și ieşiră cî- 
tiva stropi din fîntînă. El își chemă cînii lîngă el 
şi-și pregăti sabia. Poporul cît a fost adunat, tot a 

fugit. Odată ieşi un cap de bălaur din fîntînă. Măr 
se repezi şi-l reteză, din acela însă se făcură trei ca- 
pete, dar cînii apucară fiecare cîte un cap; el tăie 
vîrfurile limbilor și le băgă în buzunar, dar deodată 
din acele capete ieșiră trei șerpi, cu care însă avură 
ce face cînii, îi sfişiară în bucăţi. Al doilea cap, cînd 
ieși, iarăşi nu avu răgaz şi îl reteză, tot aşa făcu cu 
al treilea, al patrulea, al cincilea și al șaselea, pe 
toate le reteză. Făcîndu-se apoi din ele cîte trei, cînii 
le apücau pe cîte unul, Măr tăia virfurile limbilor, 
care ieșeau la cîte un șarpe, iar cînii îi sfişiau pe 
rînd. Cînd ieși al șaptelea cap, încă-l reteză, dar din 
acela nu se făcură numai trei capete, ci nouă, din 
care se făcură nouă șerpi mari. Trei din ei îi apucară 
cînii şi-i sfișiară, mai rămăsese încă şase, care să- 
riră toţi la capul lui Măr să îl apuce în toată clipita. 
EI călcă cu picioarele doi, cu mîna apucă alţi doi, 
dar mai rămaseră doi, care săreau şi mai turbat asu- 
pra lui Măr. Ce să facă el atunci ? Nu se gîndi mult, 
îi apucă şi pe aceștia și cu o vitejie uimitoare se 
luptă cu ei, pînă ce cînii gătară cu cei mai denainte ; 
atunci Măr slobozi pe rînd şi pe ceilalţi șerpi, pe 
care încă îi sfişiară cînii, încît n-a mai rămas nici 
urmă de înfricoșatul bălaur. După ce gătă, mai aş- 
teptă Măr o bucată bună de vreme să vază, că poate 
tot o să mai iasă ceva, dar spre bucuria lui nu mai 
ieși nimic. Atunci scoase apă din fintînă cu o vadră 
şi beu el, îi dete fetei şi chemă și pe oameni, care cù 

mîinile încrucișate se uitau la cele ce s-au întîmplat. 
Veniră și ei şi beură pînă ce se săturară. 

Fata împăratului atunci luă pe după cap pe Măr şi îi 
zise : ' 

—- Mi-ai scăpat viaţa ; de nu erai tu, eu nu aş mai 
fi pe pămînt. Eşti voinic de care nu s-a mai pomenit. El 
zise : 

— De nu te scăpam, nici eu nu mai trăiam, nepu- 
tindu-te să te uit în veci... 

Veni apoi poporul la el și îi mulţumi, pentru că l-a 
scăpat de năcaz, nemaiavînd grijă de-aici înainte 
de bălaur să-i cîştige tot la o jumătate de an o fată. 
Mai înșiră apoi vîrfurile limbilor, care erau 27 la 
număr, pe o aţă, puse steag alb pe trăsură, sui fata 
împăratului în ea, se sui și el, apoi chemă și cînii la 
picioarele lor și plecară căiră curtea împăratului. 
Ajungînd acolo, găsiră pe împăratul și împărăteasa 
leșinaţi de durere pentru pierderea fiicei lor. Dau să 
le vorbească, dar în desert, căci nu aveau cu cine; 
împăratul și împărăteasa nebuniseră. Curtenii îna- 
inte erau supăraţi peniru una, acum erau supăraţi 
pentru alta. Nu se puteau deci îmbucura din destul 
pentru scăparea fiicei, erau însă supăraţi că împăratul 
și împărăteasa sînt în așa stare, încît le era în pri- 
mejdie viaţa. 

Iute chemă Măr toate babele din oraș să- le întrebe 
ce ar fi de făcut, ca să se scoale împăratul și împă- 
răteasa. Şi au venit babele și au cercat cu cîte de 


52 


toate : descîntat-au, vrăjit-au, bosconit-au, tămiia- 
tu-i-au, dar toate nu au folosit nimic. Veni în urmă 
o babă, foarte bătrînă, se uită la împăratul și la îm- 
părăteasa pe-o parie şi pe alta, apoi le-a descintat 
cu inimă de şoarece mestecată cu usturoi, dar nici 
aceasta n-a folosit nimic. În urmă zise : 

— Împăratul şi împărăteasa nu se pot scula pînă nu 
se vor spăla cu apă adusă de la „zîna de piatră“. 

— Unde-i zîna de piatră? întrebă Măr. 

— E foarte departe, dragul mamei, peste nouă ţări 
trebuie să meargă cineva, dacă vrea să ajungă 
acolo. 

— Apoi bună va fi apa aceea? întrebă din nou 
Măr. 

— Va fi foarte bună, chiar și morţii se pot scula cu 
ea. Așa mi-a spus mama și așa trebuie să fie, dar 
pînă acum nimeni n-a putut străbate pînă acolo, cu 
toate că s-au dus foarte mulți și nu s-au mai reîn- 
tors. 

— Într-adevăr este zînă de piatră? Cum curge 
apa? Şi pentru ce se poate merge așa de greu 
acolo ? întrebă iar Măr 

— Acea fintînă știu bine că este, apa curge la pi- 
cioarele unei zîne de piatră, iar pentru ce se poate 
ajunge așa de cu greu, eu nu pot să-ţi spun; atita 
ştiu, că împărăţia aceea e a unei zmeoaice bătrîne, 
care a avut trej feciori. 

— Eu plec să aduc de-acolo puţinică apă, să scol pe 
împăratul și împărăteasa, zise Măr. 

— Ba să nu te duci, dragă, îl întrerupse fata, căci 
te vei pierde p-acolo şi eu rămîn singură ; nici pă- 
rinţii nu mi se vor scula, nici tu nu vei veni şi apoi 
va fi vai de mine. 

— Nu te teme, iar vin, răspunse Măr. 

— Lasă-l să meargă după apă, zise fratele cel mic al 
împăratului, care gîndea că dacă va merge Măr 
acolo, nu se va mai întoarce, iar frate-său împăra- 
tul și cumnată-sa împărăteasa vor muri și el va ră- 
mîne singur împărat. Se şi gătă Măr de cale, luă un 
cal din stavă, cînii.lui, paloșul împăratului şi sabia 
de-acasă și plecă. Cu lacrimi în ochi îl petrecu fata 
împăratului pînă la marginea orașului. Acolo el o 
sărută şi o mînă acasă zicînd : 
— Du-te, dragă, acasă și mă aşteaptă. 

— Te voi aştepta, scumpul meu, orișicît, zise ea. 
Merse Măr multă lume și împărăție, cu gîndul la 
norocul ce l-a fost pierdut cînd l-a înfierat mu- 
mă-sa, dar care pînă acum nu l-a lăsat; se temea 
că acum va da de rău... Se gîndea și la fata împăra- 
tului şi-atunci uita toate năcazurile, ba nici de 
moarte nu-și mai aducea aminte, numai să ajungă 
iar la ea cu veste bună. Iată că ajunse cu seara odată 
la un loc unde se vedea „zîna de piatră“. Cugeta că 
mai bine să se odihnească puţinel pînă dimineaţa, cînd 
apoi va lua apă şi va pleca cu ea spre casă. Se puse 

deci sub un copac şi făcu foc şi vru să frigă nişte 
carne ce a fost vînat-o în pădure. Înserase bine cind 
le gătă aceste şi abia își putu întoarce în frigare 
carnea de vreo cîteva ori, cînd auzi un glas din co- 
pac. 
— Vai, că frigu-mi-e, mor de frig. 
Se uită în sus și văzu o babă bătrînă în copac. Ca 
om milos ce era, zise: 
— Scobori, babă, de te-ncălzeşte. Ea iar zise ; 
— Vai, că frigu-mi-e, mor de frig. 
— Scobori, babă, de te-ncălzește, zise iar Măr. 
— Vai, că frigu-mi-e, mor de frig, zise a treia oară 
baba. 
— Dar scoboră şi te-ncălzeşte, să nu te aud văie- 
tîndu-te, zise Măr răstit. 
— M-aş scobori, dar mi-e frică de cînii tăi, zise 
baba. 
— Nu te teme, pînă voi fi eu aici, nu-ţi vor face 
nimic, : 
— Ba mă tem, numai na, fii bun, trei peri din capul 
meu și ţipă peste cîni. 
— Bine, 
Ea luă trei peri din cap, îi aruncă jos și zise încet, 
încît el să n-o audă: 
-— Lanţ peste cînii tăi ! 
Atunci se scobori şi se puse lingă foc şi iar zise : 

- — Vai, că mor de foame. 

— Fă-ţi de mîncare, zise Măr. Baba — și luă o 
broască, o împlintă în frigare, o puse lingă foc să se 
frigă, pe care atingînd-o de carnea lui Măr, zi- 
cea : 

— Cine frige broasca, va mînca carnea şi cine frige 
carnea va mînca broască, 

— Taci, babă spurcată, zicea Măr, și nu-ţi tot atinge 
broasca de carnea mea, că te dau cînilor mei să te 
măntînce. i 

— Te mănînc eu pe tine ! răspunse baba, precum ai 
“mîncat tu pe cei trei feciori ai mei. Atunci ca muș- 
cat de șarpe sări sus Măr și strigă către cîni : 

-— Na, Florian! Na, Cioban! Na, Frunză-de-mă- 
gheran ! Prindeţi-o și-o faceţi tot fărîmi, nimic să 
nu mai rămiie din ea. Cînii nici nu se mişcau, căci 
erau lănțuiţi peste tot trupul cu perii din capul ba- 
bei. Prinse sabia, dar nu avea putere să o scoată și 
nemaiavînd nici alte puteri în trup, baba îl mîncă, 
iar inima i-a așezat-o într-un buștean. 

Păr, rămînînd acasă, în toată ziua privea nătrama de 
la frate-său Măr. Odată privind-o, văzu trei pică- 
turi de sînge pe ea şi zise: 

— Oh! săracu frate-meu Măr, e mort, mă duc să-l 
caut. 

Şi-şi luă rămas bun de la mumă-sa, de la împăratul 
și împărăteasa, care de cînd se pustii Măr îl ţinea 
ca pe fiul lor. 

Îşi chemă cînii și plecă. Merse multă lume împără- 
ţie, pînă ce ajunse la locul unde erau păcurarii. 

— Bine că ai venit, ziceau păcurarii pînă nici nu se 
apropie bine de ei, de mult te-am aşteptat, hai de-i 
ia ce ţi-am făgăduit, pentru că ne-ai scăpat de nă- 
caz. 

— De ce năcaz ? întrebă Păr. 

— De zmeul care l-ai omorît. 

— Oh! fraţilor, răspunse Păr, nu eu l-am omorît, ci 
fratele meu, care a trecut pe-aici și acum a murit ; 
mă duc să-l caut, doar voi putea da de el. 

— Ce mare pagubă că a murit, căci a fost om bun 
ziceau păcurarii. A 

— Dumnezeu să te îndrepte în calea în care ai ple- 
cat, iar cînd vei veni înapoi, să vii și pe la noi. 

Se duse mai încolo, multă lume, pînă ajunse în satul 
unde omorise frate-său Măr pe taurul cel sălba- 
tic 

Acolo fiind ostenit și sosind. pe înserate, se băgă la 
bătrîna și ceru cortel pentru noapte. 

— Cum să nu-ţi dau, zise bătrîna, că doar dum- 
niata ne-ai făcut binele cel mare cînd cu dihania 
cea de taur! 

— N-am fost eu, zise Păr, a fost frate-meu care a 
murit şi mă duc să-l caut, doar voi da de el un- 
'deva. 

— Unde a murit ? 

— Nici eu nu ştiu, tocmai pentru aceea mă due să-l 
caut. 

— Pagubă de el, căci era un suflet de om bun: 
Dumnezeu să-ţi ajute să-l poți afla. Stete noaptea 
zveea la bătrînă, iar dimineaţa își luă rămas bun și 
plecă mai departe. 

Merse iar multă lume împărăție, pînă ajunse în ora- 
şul cu fîntîna. Acolo se băgă la bătrîna la care fu- 
sese şi frate-său Măr şi se rugă să-i dea cortel pen- 
tru noapte. 

— Eu îţi dau bucuros, dar fost-ai la împăratul ? 

— La ce împărat ? 

— La împăratul nostru, căruia i-ai mântuit. fata de 
moarte şi-ai slobozit fîntîna, omorind bălaurul. 
— Ce bălaur ? 

— Poate că ţi-ai uitat de bălaurul care l-ai omorit 
şi de fata împăratului, pe care o ai mîntuit de 
moarte și care acum te aşteaptă cu dor, să vii odată 
de la „zîna cea de piatră“; sau nu dumnia-ta eşti 
_ acela și atunci greşesc eu ? 

— N-am fost eu acela, ci frate-meu, care a murit >; 
acum mă duc să-l caut; dumnezeu știe, da-voi de 
el undeva ori ba? 

— Unde a murit ? 

— Nici eu nu ştiu, tocmai pentru aceea-l caut. 

— Oh! Cum sameni eu el, fie iertat și miie pe unm- 
de-a înserat, căci bun suflet de om mai era ; pe fata 

împăratului era s-o ia de soţie; nu mergi pînă 
acolo ? 

— Nu merg, numai fii bună, spune-mi cum s-a în- 
timplat de a omorît bălaurul și cum s-a cunoscut cu 
fata „împăratului ? 

Îi spuse bătrîna toate cum s-au întîmplat şi i-a spus 
şi de „zîna de piatră“ la care s-a dus. 

— Ce fel de zînă de piatră e aceea ? întrebă Păr. 

—- Eu nu știu, dacă vei vedea vei ști, numai gri- 
jește să nu paţi ca fratele dumniei-tale. 

Noaptea dormi acolo, iar dimineaţa plecă. 

Merse prin oraș, dar cu fața astupată, ca să nu-l mai 
cunoască nimeni. La marginea orașului văzu o casă, 
care era să se huruie de veche. El se gîndi: „Pre- 
cum văd, aici şade cineva şi i se huruie casa, iar de 
reparat nu și-o poate. Tot atîta cu cîteva minute, 
mă duc s-o proptesc cu un lemn.“ Se duse la casă şi 
puse un lemn, ridicînd -cornul picat. Cînd era să 
plece, ieși din casă o muiere bătrînă, era Sfinta-Du- 
minecă, care îl strigă înapoi zicînd : 

— Vino încoace, omule, vino ! 

Se duse, îl băgă în casă, îl puse pe scaun și îl în- 
trebă : 

— Unde mergi ? ? 

— Am avut un frate, răspunse feciorul, cu numele 
de Măr, pe mine mă cheamă Păr, frate-meu s-a dus 
în lume și precum am auzit, s-a dus la zîna de pia- 
tră după apă, ca să spele pe împăratul și împără- 

teasa spre a se însănătoșa. Acolo, de bună seamă, a 
pierit, căci pe năframa ce mi-a lăsat-o, s-au ivit trei 
picături de sînge. Mă duc să-l caut. 

— Oh ! dragul meu, acolo şi tu piereai, dacă nu te-ai 
îi abătut pe la mine. Eşti bun la inimă, pentru că 
mi-ai proptit casa de nou, și fratele tău a fost bun 
om, dar adincit în gînduri, nu s-a uitat în lături şi 
așa ca toţi care au trecut p-aici şi nu au dat de mine, 
nu s-au mai întors. Ţi-am spus că eşti bun și toţi 
“oamenii buni trebuie să aibă ceva răsplată, un vi- 
itor frumos te aşteaptă. Ascultă dar ce-ţi spun eu: 
a, fost odată un împărat, care avea numai o fată, 
Împărăţia lor era mare şi puternică, se putea mă- 
sura cu toate împărăţiile. Lor nu le-a fost destul că 
le-a dat Dumnezeu o fată, ci ar fi dorit să aibă un îe- 
cior, care să moștenească împărăţia și avuţia lor ; pen- 
tru aceea totdeauna cîrteau... Cînd a crescut fata mări- 
șoară, ba încă și cînd se juca în colb, a avut destui 
peţitori, dar împăratul nu a vrut s-o dea, zicînd că 
lui îi trebuie împărat în loc. Pe-aici se ţinea o zme- 
oaică bătrînă, care avea trei feciori, pe care i-a omo- 
rât fratele tău Măr, pa unul în chip de zmeu, pe altul 
în chip de taur şi pe al treilea în chip de bălaur ; acea 
zmeoaică ceru fata pe sama feciorului ei cel mai pu- 
ternic, acela care a fost în chip de bălaur în fîntîna 
din orașul nostru, dar, fireşte, împăratul nu s-a în- 
voit... n-a cerut de la nimeni vreun sfat, ci numai de 
capul lui a lucrat. A pornit cu oaste contra zmeoai- 

cei pentru îndrăzneala care a avut-o cînd a cerut 
fata. Zmeoaica cum a făcut, cum n-a făcut, ce a vră- 
jit, ce m-a vrăjit, destul că a omorît pe împăratul, pe 
împărăteasa și pe toţi oștenii lui, iar fata a făcut-o 
piatră, chiar cînd era la izvor. A fost foarte frumoasă 
fata aceea și pentru aceea se cheamă „zîna de piatră“. 
Poate ursita a voii ca pînă va fi rămășiță de zmeoaică 
aceea, zîna de piatră să nu se mai miște de-acolo, ci tot 
de piatră să fie. Acum cei trei feciori ai ei sînt omorîţi, 
mai este bătrîna în viaţă, care a omorît pe fratele 
tău. De vei avea grijă, o vei omorî și-atunci folosind 
ce-ţi va spune bătrîna zmeoaică, vei învia pe fra- 
tele tău, vei învia și pe fata cea de împărat, o vei lua 
de soţie și vei fi împărat peste împărăţia aceea. No- 
rocul fetei că zmeul în chip de bălaur a pierit de sa- 
bia fratelui tău, că luînd pe fata împăratului de- 
acolo niciodată nu i s-ar fi gătat neamul și rămășiţa. 
Eu am fost la împăratul, de le-am spus că e bună 
apa de la „zîna de piatră“, cu toate că acea apă e ca 
și celelalte, gîndind că fratele tău, ca un om bun și 
credincios ce l-am cunoszut, se va abate pe la mine 
și după sfaturile mele va dezlega de vrăjituri pe 
acea nenorocită de fată omorînd zmeoaica, dar am 
văzut că el aceea n-a făcut-o, dar a şi păţit-o cu ne- 
gîndirea lui. Zmeoaica i-a tipat păr din capul ei, ca 
el să-l ţipe peste cîni, el așa a și făcut, iar ea cu vră- 
jiturile ei, cu părul ei a legat cînii ca și cu niște lan- 
țuri ; lui i-a luat puterea și aşa l-a prăpădit, Te vei 

duce şi te vei feri de aceasta. ...lată, eu îţi dau nişte 
picături, acestea bindu-le nu se va lega de tine nici 
o vrăjitură. Acum te du, căci azi fiind ziua mea, eu 
trebuie să merg la biserică. Plecă Păr mulțumit pen- 
tru îndreptare şi gîndind la ceea ce zisese Măr că- 
tre mamă-sa, cînd l-a înfierat ; acesta era norocul 
care i l-a mîncat mamă-sa, căci şi-a uitat să facă o 
faptă bună şi din aceea a provenit toate nenorocirile 
lui și mai în urmă moartea. Ajungînd şi el în aşa loc 
de unde se vedea „zîna de piatră“, un dor fierbin- 
te-l cuprinse, I se părea departe locul pînă acolo să 
vadă pe aceea care îi este ursiia lui. Totuși gîndi că 
fiind înserat, să rămînă sub un copac şi să se odih- 
nească pînă dimineaţa, ca aşa în ziua următoare mai 
bine să se poată lupta cu zmeoaica, dacă va fi lipsă 
de aceea. 
Se duse tocmai sub copacul unde fusese frate-său, 
făcu un foc bun și vru să-și frisă carnea ce a fost 
vînat-o prin pădure. Cînd întorcea carnea în frigare 
mai bine auzi din copac glasul : 
— Vai, că frigu-mi-e, mor de frig. 
Se uită în sus și văzu o babă în copac. Îndată ştiu 
cine e, deci zise : 
— Seobori, babă, de te încălzeşte. 
Baba iară zise : 
— Vai, că frigu-mi-e, mor de frig. 
— Da scobori-te şi te încălzeşte, să nu te aud vai- 
tindu-te, zise Păr, făcîndu-se răstit. ` 

/ 

— M-aş scobori, dară mi-e frică de cînii tăi, zise 
baba. : 

— Nu te teme, zise Păr, pînă voi fi eu aici, nu-ţi 
vor face nimic. 

— Ba mă tem, răspunse baba, numai fii bun, na 
trei peri din capul meu şi aruncă peste cîni. 

— Bine. 

Ea luă trei peri din cap, îi aruncă în jos și zise în- 
cet, ca el să n-o audă: 

— Lanţ peste cînii tăi. 

El luă perii și-i băgă în foc. Însă ea simţi putbarea 
și zise : 

— Ai aruncat perii în. foc, mă înșeli, poate ţi-e frică, 
un june voinic de o biată babă rătăcită şi ascunsă 
aici de fiarele sălbatice. 

— Ba nu mi-e frică. Na, Bujor, ce ţi-ai băgat coada 
în foc de-ai piîrlit-o ! Coada cînelui s-a pirlit, nu pe- 
rii tăi. 

Ea crezu : se scobori jos, se puse lîngă foc şi zise; 
— Vai, că mor de foame. 

— Fă-ţi de mîncare, zise Păr. 

Baba luă o broască, o împlintă în frigare, o puse pe 
foc să se frigă, şi pe care atingînd-o de carnea lui 
Pär zicea: ` 

— Eu mănînc carnea și tu broasca. 

— Taci, babă spurcată, şi aibi grijă, nu atinge 
broasca ta de carnea mea, căci ţi-o arunc în cap. 
Iar atingea broasca de carnea lui Păr şi zicea : 

— Eu mănînc carnea și tu broasca. 

— Taci, babă spurcată, zicea Păr, şi aibi grijă de nu 
tot atinge broasca ta de carnea mea, căci te dau la 
cînii mei să te mănînce. 

— Te mănînc eu pe tine, cum am mîncat şi pe fra- 
te-tău. Atunci ca mușcat de șarpe sări Păr în sus și 
strigă cătră cîni : 

— Na, Bujor, na, Rozor, na, Cetina-Brazilor ! Prin- 
deţi-o şi mi-o ţineţi ! 

Îndată săriră cânii, unul o prinse de grumazi, altul 
de picioare şi altul de mîni. Atunci zise Păr : 

— Afurisită-ţi fie mumă-ta, te învăţ eu pe tine! 
Unde-i frate-meu ? 

— Lasă-mă, că ţi-l dau, răspunse baba, e aici la co- 
pacul din dreapta, vezi-i cînii acolo. 

— Haide iute și mi-l arată. 

— Du-te la bușteanul acela, scoate inima din el, te 
du cu ea spre dreapta şi vei găsi lacul zînelor, pune-i 
inima jos şi fă formă de trup de om din pămînt pe 
lîngă inimă, spală-l cu apă din lac şi va învia. 

Așa şi făcu, se duse, făcu ceea ce zise baba, și învie 
frate-său Măr. 

— Vai, că mult am dormit, zise Măr. 

— Ai fi dormit tu pentru totdeauna, de nu veneam 
eu, şi îi spuse în ce umblase şi „cîte păţise şi ce 
ştiuse. 

Atunci zise Măr : 

— Cît de bine că are cineva un frate credincios ca 
tine, îţi mulţumesc, că m-ai scos din nenorocul în 
care m-a băgat mama. 

Vorbind, ajunseră la zmeoaica, care era tot în ghe- 
arele cînilor. Măr îi zise: 

— Unde sînt cînii mei ?! 9 

— lată acolo, arătă zmeoaica, sînt dezlegați. 

— Na, prindeţi-o și cînii mei! Florian, Cioban şi 
Frunză-de-măgheran. Păr zise : 

— Babo, cum să înviez „zîna de piatră“ ? 

— Este acolo dedesuptul ei un cui de fier, acela să-l 
scoţi și apoi învie, zise zmeoaica. 

— Ai grijă, frate Măr, zise mai încolo Păr, să nu 
faci nimic, că poate n-a fi spus drept şi cînd mă re- 
întorc să o aflu încă aici ! 

— Bine, frate. Plecă Păr, ajunse la zîna de piatră, 
beu apă din izvor și scoase cuiul dedesupt. Piatra 
din ce în ce se schimba în carne și în oase, pînă în 
urmă se făcu o fată frumoasă,ca și care n-a mai fost 
sub soare. 

— Vai că mult am dormit, zise. 

— Ai fi dormit în veci, de nu te sculam eu. Văzind 
ea un june înaintea ei, se înspăimîntă și zise : 

— Cine eşti tu? 

— Eu sînt acela care din blăstămul zmeoaicei te-am 
scos. 

— Unde-i zmeoaica ? 

— Zmeoaica e aci, mai încolo, îndată o să-i curm zi- 
lele ! 

Ea căzu leșinată în braţele lui, 

— Nu te teme, dragă, zise el, nime nu te va scoate 
din braţele mele, a mea vei fi, şi o sărută cu dra- 
goste! 

Ea se trezi din leşinul în care căzuse și zise i 

— Dacă m-ai scos, a ta voi fi. 

Merseră înapoi şi ajungînd la zmeoaică, zise Păr că- 
tră cîni : 

— Na, Florian, na, Cioban, na, Frunză-de-măghe- 
ran ! 

— Na, Bujor, na, Rozar, na, Cetima-Brazilor | Toată 
fărimi să o faceţi ! 

Cînii o și prinseră și o făcură toată praf, nu mai ră- 
mase schiamătă din ea. Capul i-l arseră. Încă tot 
atunci noaptea au mers la curtea fetei celei schim- 
bate din stîncă, acolo toţi au cunoscut-o de pe chipul 
ei, care era pe păretele casei unde dormea ea. Tot 
orașul, care o aștepta de mult, îi veni înainte să o 
vadă și a întrebat-o : 

— Unde ai fost atita timp? 

—— Am fost moartă, răspunse ea, dar junele acesta 
m-a înviat, omorind zmeoaica, vrăjmaşa noastră, 
— El să ne fie dară împărat | 

S-au logodit fiind de faţă și Măr, și au plecat cu 
toţii la orașul unde era fata împăratului, pe care o 
scosese Măr de la bălaur. La marginea orașului se 

uită Păr să vadă căsuţa stricată, dar nu văzu. Deci 
zise cătră Măr : 

— N-ai văzut aici o căsuţă ? 

— Ba mi s-a părut că am văzut, dară nu m-am ui- 
tat la ea. Atunci spuse Păr toată istoria cu casa aceea... 
Ajungînd la împăratul, el și împărăteasa s-au fost 
sculat și îl așteptau pe Măr. Au spus toate cîte au 
păţit, au făcut apoi logodnă și au mers cu toţii la 
tata și mama lui Măr și la mama lui Păr. 

O! ce bucurie mare a fost pe toată împărăţia. 

Au făcut apoi un ospăț ca acela ! Măr a luat de soţie pe 
fata de împărat ce o scăpase din gura bălaurului, 
rămînind la tatăl său ; iară Păr a luat cu sine pe ma- 
mă-sa, pe bucătăreasa, și cu logodnica lui se duse 
acasă în împărăţia acesteia ; a făcut apoi și el ospăț, 
și a rămas împărat. Măr împăratul şi Păr împăratul 
au trăit apoi și mai departe ca doi fraţi și dacă n-au 
murit, și astăzi trăiesc. 

Cine crede, să se ducă să vază. 


IOAN POP-RETEGANUD 


Stan Bolovan 


ZICE CĂ ERA ODATĂ un om, om cu stare 

și cu socoteală, după cum să mai află și astăzi cîte 
unul ici-colea ; el își avea vituţele sale, moșioara sa, 
căsuţa sa, cu un cuvînt avea ce-i trebuia. Un năcaz 
însă avea și el, ca toți oamenii, că bag seamă, om fără 
nici un năcaz și iarnă fără frig nu se poate. 
Năcazul şi supărarea lui era aceea că n-avea copii. 
Și să ruga bietul om zi și noapte, să ruga în coate și 
în genunchi să-i dăruiască D-zeu copii, dar în zadar, 
că tot nu i să împlinea rugarea. Era cît pre aci să 
piardă și nădejdea, ba-și făcuse şi cîntec : 


Doamne, Doamne ! 

Mult zic Doamne, 

D-zeu gîndesc că doarme 
Cu capul pe mânăstire, 
Că de mine n-are știre, 


Odată, cum mergea el gîndindu-se la bucuria oameni- 


lor cu copii și la nefericirea lui, să întîlneşte cu D-zeu 
și cu Sf. Petru. 

— Dar unde mergi, măi omule ? îl întrebă D-zeu. 

— O, doamne! Mă duc să mă prăpădese de năcaz, 
răspunse omul. 

— Și ce năcaz ai, omule ? Spune-mi ce dorești ? Căci 
eu îţi pot împlini orice poftă a ta. Ce-ai vrea ca 
să ai? 

— Copii, doamne ! Copii aș vrea să am! 

— Şi ce ai mai vrea să ai? 

lar Stan, că așa-i era numele, răspunse și-a doua oară 
că copii ar vrea să aibă. 

— Te mai întreb o dată, omule — zise D-zeu : ce-ai 
mai vrea tu să ai? 

lar Stan răspunse și a treia oară că copii ar vrea să 
aibă. 

— Bine — zise D-zeu — copii să ai, după cum ai ce- 
rut tu. 

Și să duse Stan acasă ; adecă, ce să vezi ? Și casa, și 
curtea îi era plină de copii ; nici mai mulţi, nici mai 
puţini, decît o sută de copii află el acasă, care toţi îi 
ziceau tată și-i cereau de mîncare. Acum, dă-le, Stane, 
de mîncare, dacă ai de unde ! Să puse omul meu pe 
gînduri : cu ce să hrănească atîta amar de copil? 
Vîndu tot ce avu pe lîngă casă și cumpără tot fărină t, 
apoi să duse în lume să le cîştige hrană. 


1 Fărină — făină. 

Mergînd el prin această sicretă de lume, mare, ajunse 
seara la o stină, lîngă o pădure mare. În staur ! erau 
cîteva mii de oi, iar în comarnic vreo doisprezece 
păcurari, unul mai lat în spate decât celălalt. 

— Bună seara, feciori! zise Stan întrind în co- 
marnic. 

— Să fii sănătos, bade ! răspunseră ciobanii, apoi îi 
puseră scăuneciu să șadă, ca la om strein, și începură 
a vorbi mai de una, mai de alta, pînă Stan le spune 
că el a luat lumea în cap să cîştige mincare la cei o 
sută de copii. Păcurarii încă-i povestiră că lor le 
merge bine, că oile au pășune destulă, dar s-a învățat 
un trăsnit de zmeu, și în toată noaptea fură cîte 
trei oi. EX 

— Oh — zice Stan — și voi nu vă puteţi apăra 
de el? 

— Nu, răspunseră păcurarii, 

—- Haidaţi să ne tocmim ; ce-mi daţi să vă miîntuiese 
de el? 

Și să tocmiră să-i dea a treia parte din toate oile, 
dacă va fi harnic să alunge pe zmeu de la turmă. 
Acum, să puse Stan la pîndă în staur, în mijlocul 
oilor, de bună seamă, după ce cinară un balmoș păcu- 


1 Pe la Reteagm zic staur şi nu staul-la ocolul acel încun- 
giurat cu lese ori cu gard, unde stau oile; iar comarnie 
zic la alcătuiala aceea în care şade personagiul stînei : 
baciu, păcurarii etc. (n.c.) 

răresc. Colo, cătră miezul nopţii, veni zmeul şi dă să 
intre în staur, dar Stan îi strigă răstit : 

— Mai încet, mă, ce vrei să faci ? 

Dară foruitul ! de zmeu rise cu hohot și zise : 

— Cine ești tu, care vreai să mă oprești să nu întru 
în staur:? 

— Eu sînt Stan Bolovan care mănînc petri și carne de 
zmeu, dar tu cine ești ? 

— Eu sînt zmeul ; dar dacă tu zici că mănînci petri 
şi carne de zmeu, hai să ne cercăm puterile. 

— Nu-mi pasă, zice Stan, să vedem dară care din 
noi va putea stoarce apă din piatră ? 

Și apucă zmeul un bolovan mare și tot îl sfarmă în 
mînă, da nu ieși pic de apă din el; atunci apucă Stan 
un bruş 2 de cas ce-l avea în traistă și cum îl strînge, 
începe a-i curge zărul printre degete. 

— Noa, vezi, zmeule, așa să faci tu, dacă ești tate | ! 
lar zmeul răspunse : 

— Cunosc că eşti mai tare decît mine ; dar ştii ce? 
hai la noi slugă, că mama de multă vreme tot cearcă, 
doară va afla o slugă tare ca tine. 

— Ei bine, zise Stan, şi ce simbrie îmi vei da pe 
un an ? 

— Eu, răspunse zmeul, îți dau o desagă de bani 
de aur. 


1 Foruit — afurisit, blestemat. 
* Bruş — bucată, cocoloş. 


1 / 


Tirgul fu gata. Stan întră în comarnic la păcurari și 
le spuse că de zmeu i-a mîntuit pe vecie, dar ei să 
facă bine și să ducă partea lui de oi la el acasă, să nu-i 
moară copiii de foame, că el a intrat în slujba zmeului 
pe un an de zile. Păcurarii se legară că-i vor duce oile 
acasă pină într-una, ceea ce și făcură, că vedeau cu 
cine are de lucru, iar Stan merse cu zmeul acasă. Pe 
atunci, anul era de trei zile. 

Cînd ajunseră acasă, aflară pe mama zmeului cu trei 
căldări cu apă fierbinte, ca să opărească oile ce le va 
aduce zmeul. După ce intrară în casă, spuse zmeul 
bătrînei, numai la ureche, ca să nu mai tragă nă- 
dejde de oi, că acum fu Stan Bolovan la stină, care-i 
așa de tare, de scoate apă din piatră. 

— Și cine e acela Stan Bolovan ? întrebă zmeoaica. 
— lată ! l-am băgat slugă pe un an, aci e. 

— Bine, zise zmeoaica, bine ; să vă cercaţi puterile, 
-să văd care sînteţi mai tari. 

Şi să apucă zmeul să-şi arunce buzduganul cel de 
nouăzeci și nouă de măji, cale de-o poştă. Apoi, zice 
cătră Stan : 

— Noa, Stane, haidaţi după buzdugan și să vedem, tu 
pînă unde-l vei putea arunca ? 

— Să cercăm, zise Stan, dar să ne luăm merinde ba- 
remi pe trei zile, că eu vreau să-ţi arăt ce pot! 

Și-și luară merinde și să puseră la drum, și du-te, 
du-te pînă deteră de buzdugan. Acolo, Stan nu mai 
putea de obosit, deci să puse să șadă pe buzdugan. 

— Dar ce faci, Stane, întrebă zmeul, nu mai dai ? 

— Ba dau îndată, răspunse Stan, numai aştept oleacă 
pînă ce trece luna, să n-o nimeresc cumva s-o stric, 
ori să-ţi rămînă buzduganul pe-acolo, că chiar în lună 
am un frate faur; de ţi-l prinde, știu că nu-l mai 
vezi. 

— Ba, zise zmeul, decît să faci atita pagubă mai bine 
lasă că dau eu și pentru tine, 

— Cum vreai, zise Stan. 

Iar zmeul luă buzduganul și-l aruncă îndărăpt acasă. 
O zi era trecută. 

Seara, spuse zmeul mamei sale toată întimplarea și să 
mirară grozav de puterea lui Stan cea mare. 

A doua zi, îi mînă zmeoaica după apă. Fiecare luară 
cîte o piele mare de bivol, cusută ca burduful, că în 
de acelea aduceau apă, alte vase n-aveau. Cînd ajunse 
la fîntînă, zmeul umplu peile amîndouă cu apă și dă 
să plece. Dar Stan zise : 

— Ho! ho! cine să care atita apă în toate zilele? 
Dacă-ţi sînt slugă, voi să te slujesc pe dreptate. 

Și scoase Stan cuțitul din șerpar şi începu a brăzda 
locul în giurul fîntînei. 

"— Ce faci, bre ? întrebă zmeul. 

— Ce să fac? zice Stan, voi să duc toată fintîna o 
dată ! 

— Ba lasă-te, zise zmeul, mai bine duc eu și burdu- 
ful tău, numai nu strica fintîna, că o avem de la 
moși-strămoși. 

— Cum voiești, zice Stan, numai să nu zici că nu te 
slujesc pe dreptate. 

Două zile trecură. Seara iar povesti zmeul mamei 
sale de toată întîmplarea, și să mirară amîndoi de. 
puterea lui Stan. 

A treia zi, îi trimise zmeoaica după lemne ; după ce 
ajunseră la pădure, zmeul rupse un copaci din ră- 
dăcină și dă să plece cătră casă. Stan, însă, tot lega 
la viţe de curpen una de alta, să facă — drag doamne ! 
— funie din ele și să facă nu știu ce lucru mare 
cu ele. 

— Ce faci, Stane? întrebă zmeul. 

— Ce să fac? răspunse Stan, doară numai n-am ne- 
bunit să merg cu vreascuri acasă, ca ţiganii ; eu vreau 
să duc cu o cale toată pădurea ca să nu zici că 
nu-s slugă pe dreptate ! 

— Ba, zice zmeul, una ca aceea n-o fi, să scoţi tu din 
pămînt astă dragă de pădure toată o dată: mai bine 
duc eu și pentru tine un copaci ! 
— Cum vreai, zice Stan, numai să nu zici că nu te-am 
slujit pe dreptate ! 
Și luă zmeul încă un copaci în spate şi mergea gi- 
fiind cătră casă, iar Stan, îndărăptul lui, mergea du- 
hănind ca un domn. 

Trei zile trecură, anul era împlinit. 

Veni rîndul să-i dea o desagă de galbini. După cină, 
însă, zise zmeoaica, cătră zmeu : 


a, 

— Mă, de noi nu va fi bine de scapă din casa noastră 
cu zile Stan ; mergi la noapte, cînd doarme, şi-l lo- 
vește cu buzduganul chiar în frunte, auzitu-m-ai ? 
Chiar în frunte, să piară, că şi de-atiţia bani ce-i dăm 
îmi pare rău, dar mai rău îmi pare de voi ști că scapă 
sănătos, din casa mea, c-atunci nu mai cutezăm a ieşi 
de-aci de frica lui. 

Stan ascultase la ușă, dar nu să înspăimîntă, știind 
că zmeul e prost ca mezul nopţii. Deci merse în casa 
lui și culcă în pat un butuc mare de lemn ; apoi, după 
ce-l acoperi bine cu ţolul, să băgă sub pat. Colo, că- 
tră mezul nopţii, vine zmeul şi dă de vreo cîteva ori 
cu sabia în butuc, crezînd că s-a văieta de durere ; 
apoi mai în urmă, dete cît putu de tare cu buzduganul 
şi merse voios la mumă-sa. 

— Noa, da omoritu-l-ai ? 

— L-am șters dintre cei vii, răspunse zmeul. 

Adecă dimineaţa, spre mirarea lor, Stan se scoală în- 
tinzîndu-să și căscînd o gură de gîndeai că vrea să-i 
soarbă. 

— Dar cum te hodiniși astă-noapte, Stane ? întrebă 
zmeoaica. 

— Mulţam de întrebare, stăpînă, bine, numai cît am 
visat ca și cînd m-ar fi muşcat nescai pureci și parcă 
preste frunte mi-a trecut un şoarece. 

Și nu să puteau destul mira de tăria lui; deci, zise 
zmeoaica : 

— Te-ai purtat bine, fătul meu Stane, ţi-ai împlinit 
anul foarte omeneşte, acum aci ţi-e simbria, o desagă 
de galbeni, poţi merge acasă şi să-i foloseşti în pace. 
Dar Stan bine vedea că zmeul cu mumă-sa îi duc 
frica, deci zice hotărît : 

— Eu gindeam că baremi doi-trei ani să slujesc la 
voi, să am cu ce merge acasă la copilasi ; numai cu 
atita agonisită, ce voi ştie eu face cu o sută de copii ? 
Băgaţi-mă slugă baremi pe un an încă. 

Dar zmeul cu mumă-sa atîta frică știau de Stan, în- 
cît se hotărîră a-i da și două, și trei părechi de desagi 
cu galbini, numai să să vadă scăpaţi de el; deci, zise 
zmeul : ; 
— Stane, îți dăm două părechi de desagi pline cu 
galbini, numai mergi și ne lasă-n pace. 

Dar Stan nu să învoi. 

— Auzi, Stane, zise zmeoaica, îți dăm trei părechi de 
desagi plini cu galbini, numai fii bun, du-te şi ne 
lasă în pace, că nu mai avem lipsă de slugă. 

Stan să cugetă puţin, apoi zice : 

— Fie, dacă-mi daţi trei părechi de desagi plini-pli- 
nuţi cu galbini de aur, atunci plec, dar să mi-i şi ducă 
zmeul pînă la mine acasă. - 

Şi să învoiră. Zmeul luă trei părechi de desagi plini 
cu galbini în spate și merse după Stan. Dar zmeul aşa 
greu sufla de greutatea poverii, încît, cînd sufla, Stan 
mergea fuga înaintea, ca suflat de un vint pogan ; 
cînd trăgea zmeul răsuflarea, Stan iar venea îndărăpt, 

tras de răsuflarea lui. Tot merge zmeu și tace mult 
timp, dar o dată nu să poate răbda să nu întrebe pe 
Stan ; 

— De ce fugi tot înainte și vii iar îndărăpt ? 

Iar Stan răspunse : 

— Să pot, aș zbura pînă acasă, dar văd că nu te poţi 
ține de mine, şi-mi vine să mă întorc la tine și numai 
una să-ți dau cu pumnul în frunte, să te învăţ cum ai 
de 'mers pe drum, cînd ești cu mine pe cale. 

Zmeul tremura și mergea după Stan. 

Cînd erau aproape de casa lui Stan, ieşiră toţi copiii 
în calea lor, zbierînd de foame. 

— Ce zic copiii aceia ? întrebă zmeul pe Stan. 

— lată, răspunse Stan, copilării de-a lor, zic c-ar 
mînca carne de zmeu. 

Atunci zmeul aruncă desagii jos și... du-te, copile ! 
Ce-o fi spus la mumă-sa nu mai ştiu, atîta ştiu că, din 
minuta aceea, copiii lui Stan nu să mai văietau de 
foame. Mulţi din ei vor fi murit de-atunci, că doar e 
de mult, dar care n-au murit încă, aceia şi azi 
trăiesc. 


I. C. FUNDESCU 


Spaima zmeilor 


A FOST ODATĂ ca niciodată, dacă n-ar fi, 
nici că s-ar povesti, cînd peștii cei mici înghiţeau pe 
cei mari, și lumea le zicea tilhari. 

A fost odată un împărat tare şi mare. După ce bătu 
pe toţi împărații pămîntului și le luă împărăţiile, se 
însură și făcu trei fete : una cu soarele-n frunte, alta 
cu luna-n spate, iar cea mai mică cu luceafărul de 
dimineaţă iarăși în frunte; și toate erau mai fru- 
moase decit zinele munţilor şi ale pădurilor. 

Ele se duseră într-o zi la scăldat și intrară într-o baie 
cu totul şi cu totul de marmoră. Dar pe cînd ele se 
scăldau, se ridică o furtună pe cer și le răpi pe cîteş- 
trele. 

Ajungind la urechile împăratului această întîmplare, 
i se tăie inima și muri pe loc, lăsînd să împărăţească 
pe muierea sa. 

Într-o zi împărăteasa se apucă să măture prin casă, 
dar pe cînd mătura, îi sări un bob de piper în poală; 
ea luă bobul și-l puse pe sobă ; dar el sări iar de acolo 
în poala împărătesei. Văzînd împărăteasa că nu poate 

scăpă de dinsul, îl înghiţi ; şi așa rămase grea şi născu 
un copil cu părul de aur. 

Acest copil creștea în trei zile cît cresc alţi copii în 
treisprezece ani, și se făcu voinic ca brazii munţilor 
și ca stejarii cîmpiilor. Împărăteasa îl dete la dascăl 
de învăţă toate măiestriile lumeşti ; şi, temîndu-se ca 
să nu-l piarză, îi făcu o colivie de aur şi-l închise în- 
tr-însa, dindu-i jucării copilăreşti ca să-i treacă de 
urât. Într-o zi, trecu p-acolo o babă cu două tigve cu 
apă : feciorul de-mpărat o văzu și, trăgînd cu arcul, îi 
sparse amîndouă tigvele. Baba se uită în sus și vă- 
zîndu-l îi zise : 

— Lua-te-ar mama vintul turbat, care a luat și pe 
surorile tale. 

Feciorul de împărat, cum auzi blestemul babei, se 
duse la mumă-sa şi-i zise : ` 

— Ia spune-mi, mamă, am avut eu surori ori nu ? 

— N-ai avut, dragul mamei, nici o suroră, răspunse 


împărăteasa. 
— Spune-mi drept, mamă, că dacă nu, mă vei 
pierde. 


Văzînd însă că mumă-sa nu voia să-i spuie adevărul, 
se făcu bolnav și-i zise că, dacă nu-i va da ţiţă de 
sub talpa casei, el va muri. Împărăteasa îi făgădui 
că-i va împlini această cerere ; atunci el se sculă din 
pat și ridică talpa casei, și mă-sa puse țîța sub talpă, 
dar el lăsă talpa cam greu peste ţiţă, zicînd iarăşi 
mă-si : 


79 


— Spune-mi, mamă, am avut eu alți fraţi și surori ? 
Deocamdată, mumă-sa nu voi să-i spuie ; dar el, lă- 
sînd talpa şi mai mult și ea nemaiputind să rabde, 
zise : 

— Să știi, fătul meu, că ai avut trei surori, mai fru- 
moase decît zîneie munţilor și ale pădurilor ; dar le-au 
răpit trei zmei, care locuiesc pe tărîmul celălalt. 

— Spune-mi acum, zise băiatul, ce fel de om a fost 
tatăl meu, care sînt armele ce purta și pe ce cal în- 
căleca ? À 

— Tatăl tău a fost un mare viteaz și s-a bătut nouă 
ani cu zmeul Pîrjol, cel mai viteaz dintre zmei, ca să 
ia pe soră-sa de nevastă ; armele lui sînt îngropate la 
rădăcina unui plop, în grădină; iar calul său paşte 
iarbă verde prin livede. 

Atunci băiatul, încredinţindu-se despre toate, a dat 
drumul mă-si de sub talpă ; şi ducîndu-se la un vră- 
jitor, i-a spus tot ce aflase de la mumă-sa. 
Vrăjitorul i-a zis să se ducă să ie friul calului și să-l 
sune de trei ori în livede. El se duse, luă frîul, sună 
de trei ori la cele trei părţi ale livedei, și îndată veni 
la dînsul o mirţoagă de cal chior, olog şi plin de bube. 
Făt-Frumos îi dete un picior în piept, şi calul se dusa 
de-a berbeleacul, cale de nouă zile și nouă nopți. 
Sună frîul de-al doilea și de-al treilea, dar tot acel 
cal veni. Văziînd aceasta, scoase paloșul să-l înfigă în 
pieptul calului, dar calul îi zise : 

— Făt-Frumos ! Făt-Frumos ! Nu mă omori, ci du-te 
de taie trei sute de viței de la trei sute de vaci, și dă-mi 
mie laptele să-l beau. 

Făt-Frumos făcu precum îi zise calul, și peste trei zile 
sună iarăși friul ; dar astă dată veni un cal ca un 
zmeu, și-i zise : 

— [Ia încalecă acum pe mine și atinge-mă de trei ori 
cu scările. 

Făt-Frumos făcu așa și, dea ce se plimbă puţin cu 
dinsul îl atinse de trei ori cu scările; atunci calul 
deschise douăsprezece aripi, și zbură cu dînsul pînă 
la vîntul turbat, apoi coborindu-se tot pe locul de 
unde plecase, zise : 

— Făt-Frumos, dacă vrei să te slujesc cumsecade, să 
mai tai șase sute de viței de la șase sute de vaci, și 
să-mi dai laptele să-l beau. 

Făt-Frumos împlini și această poruncă a calului. lar 
peste trei zila veni îmbrăcat în fier și încoifat ṣi sună 
frîul. Calul veni și el numaideciît, înșelat și înfrînat, 
apoi zise : 

— lată-mă, stăpine, gata la poruncile tale. 
Făt-Frumos încălecă pe cal şi se duse, şi iar se 
duse : 


Zi de vară 
Pînă seară, 
Cale lungă 
Să-i ajungă. 


SI 


A 
Iară cînd soarele ajunse pe la chindii!, intrară în- 
tr-o pădure neagră și întunecoasă. După ce călătoriră 
cîlăva vreme prin acea pădure, calul se opri în loc 
și zise : 
— Stăpine, uită-te bine înainte şi-mi spune ce vezi. 
Făt-Frumos se uită, dar nu văzu nimic. Calul iar îi 
zise să se uite ; atunci e] se uită cumsecade, şi văzu 
o mulţime de șerpi cu capetele ridicate pînă la cer şi 
vărsînd flăcări de foc din guri; el spuse calului ce 
vede şi calul îi zise : 
— Stăpiîne, noi trebuie să trecem prin mijlocul acelor 
balauri ! Bagă dar mîna în urechea mea cea dreaptă 
şi scoate un arc cu săgeți și, cînd vom fi aproape de 
diînşii, să slobozi o săgeată, şi ei ne vor face loc să 
trecem. 
Făt-Frumos făcu cum îi zise calul ; iar cînd ajunse 
aproape de balauri, trase o săgeată şi șerpii, de frică, 
plecară capetele la pămînt și-i lăsară să treacă. 
De aci, iar plecară înainte şi deteră peste o cîmpie cu 
păduri frumoase de chiparos, cu iarbă verde ca mă- 
tasea şi cu mulțime de fîntîni cu apă limpede ca 
vioreaua și rece ca gheaţa; iar la căpătiiul acelei 
cîmpii era un palat cu totul de argint. 5 
Cum ajunse la palat, bătu în poartă și ieşi înainte o 
fată frumoasă ; el îi arătă un ineluș de aur, pe care 


1 Chindie — timpul zilei pe la orele 5 după-amiază. 

cum îl văzu, fata cunoscu că Făt-Frumos îi este frate 
şi, strîngîndu-l în braţe, îi zise : 

— Fugi, frate, că de te va găsi zmeul aci, te va 
omori. 

— Ja spune-mi — zise Făt-Frurnos — ce semne are 
zmeul cînd vine ? 

— E] îşi trimite buzduganul înainte, zise fata. 

Nu trecu mult și buzduganul veni, după ce bătu de 
trei ori în poartă, se puse în cui. 

Făt-Frumos luă buzduganul şi, învirtindu-l de trei 
ori, îl azvirli înapoi la zmeu ; apoi, încălecînd pe cal, 
se duse de se ascunse sub podul de argint. 

Zmeul veni numaideciît : dar cum ajunse la capul po- 
dului, calul începu a sforăi și a se trage înapoi ; zmeul 
îi dete cu scările și-i zise : 

— Hi! cal de zmeu de paraleu! Mergi înainte, cå 
n-am frică de nimeni, decit de Făt-Frumos. Dar el 
este pe tărîmul celălalt, şi nu crez să-i fi adus corbul 
osciorul şi vîntul perişorul ! 

— Ba poate l-o fi adus, zise Făt-Frumos, ieșind de 
sub pod. 

Zmeul se repezi la el şi-i zise : 

— Cum vrei să ne batem ? În săbii să ne tăiem, sau 
în luptă să ne luptăm ? 

— Ba în luptă, că-i mai dreaptă, zise Făt-Frumos. 
Apoi, după aceea, amindoi voinicii se luară la luptă. 
Zmeu aduse pe Făt-Frumos şi îl băgă în pămînt pină 
la genunchi ; Făt-Frumos învirti pe zmeu și, băgîn- 

du-l în pămînt pînă la gît, îi tăie capul, pe cînd câlul 
său omora pe al zmeului. 

Făt-Frumos scoase un bici și, plesnind de trei ori, 
făcu palatul zmeului o nucă, o băgă în sîn și plecă. 


Lui 


După ce călători cîtva timp, dete peste un palat cu 
totul și cu totul de aur ; bătu în poartă și ieși înain- 
te-i o fată foarte frumoasă ; îi arătă și ei inelul cel 
de aur după care, cum îl văzu, cunoscu pe Făt- Frumos 
de frate și strîngîndu-l în braţe, îi zise : 

— Fugi, frăţiorul meu, căci de va veni zmeul, te va 
face mii sfărîme. 

— Ia spune-mi, întrebă Făt-Frumos, ce semne face 
zmeul cînd vine ? 
— EL își trimite buzduganul înainte, răspunse fata. 
Nu trecu mult timp și buzduganul veni ; apoi, după 
ce bătu de trei ori în poartă se puse în cui. Făt-Fru- 
mos îl luă din cui şi-l azvîrli înapoi la zmeu ; iar după 
aceea, încălecă calul şi se ascunse sub podul de aur 
al palatului. 

Zmeul veni c-o falcă-n cer și cu alta în pămînt ; dar 
cînd ajunse la capul podului, calul său începu să se 
tragă-napoi ; însă el îi dete cu scările şi-i zise; 

— Hi, cal de zmeu și de paraleu ! mișcă-nainte că nu 
mi-e frică de nimeni, decît de Făt-Frumos; dar el 

este pe tărîmul celălalt şi nu crez să-i fi adus corbul 
osciorul şi vintul perișorul. 

— Ba poate i l-o fi adus, zise Făt-Frumos ieşind de 
sub pod. 

Atunci zmeul îi zise : 

— Cum vrei, în luptă să ne luptăm, sau în săbii să 
ne tăiem ? 

— Ba în luptă, că-i mai dreaptă, răspunse Făt- 
Frumos. 

Apoi se luară la luptă și se luptară : 


Zi de vară 
Pînă seară. 


lar cînd ajunse soarele la chindii, Făt-Frumos trînti 
pe zmeu și-i tăie capul ; şi pe cînd el omora pe zmeu, 
calul său omora pe al zmeului. 

După aceea, plesni cu biciul de trei ori, și tot palatul 
se făcu o nucă, pe care o băgă în sîn și porni înainte. 
Se duse şi iar se mai duse, pînă ce dete peste un palat 
de topaz, care strălucea atit de mult, încît la soare ta 
puteai uita, dar la dînsul ba. Aici şedea soru-sa cea 
mai mică. După ce se cunoscu cu ea, se ascunse iară 
sub pod, şi venind zmeul, se luă și cu dînsul la luptă ; 
şi se luptară toată ziua ; dar nu putură să se trîn- 
tească unul pe altul. Văzînd aceasta, zmeul se făcu 
flacără galbenă, iar Făt-Frumos se făcu și el flacără 

roşie ; şi iar se luptară, dar nu putură să se biruiastă. 
Zmeul se uită în sus şi, văzînd un corb, îi zise : 

— Corbule, corbulețule ! Du-te la zahana ! şi-ţi moaie 
o aripă în seu și una în apă, şi cu seul să mă stro- 
peşti pe mine, iar cu apa să stropești pe Făt-Frumos, 
că ţi-l dau împreună cu calul său să-l mănînci. 
Făt-Frumos ridică şi el capul în sus și zise: 

— Corbule, corbuleţule ! Du-te la zahana şi moaie-ţi 
o aripă în seu și alta în apă, și cu seul să mă stropești 
pe mine, iar cu apa să uzi pe zmeu, că-ţi dau să mă- 
nînci trei zmei împreună cu caii lor. 

Corbul plecă și, întorcifidu-se peste puțin, udă pe Făt- 
Frumos cu seu şi pe zmeu cu apă. Făt-Frumos sări 
deasupra zmeului și-i tăie capul. Apoi plesni din bici 
și făcînd şi palatul acesta o nucă, o băgă în sîn și se 
duse înainte, pînă ce ajunse la o grădină cu poame 
foarte frumoase ; el întinse mina să ia o pară, dar 
calul se opri în loc și-i zise : 

— Stăpiîne, să nu mănînci din aceste poame, că vei 
muri ; căci este sora cea mare a zmeului, prefăcută 
în grădină ; dar dacă ai poftă mare, dă mai întîi cu 
sabia în trei părţi ale pomului, ș-apoi mănîncă cât 
vei voi. 

Făt-Frumos tăie pomul în trei părţi şi începu să curgă 
singe, apoi culese pere și mîncă. 

Nu trecu mult și văzu o fintînă cu apă rece, dar cînd 


t Zahana — zaihana, abator. 

voi să bea, calul iarăşi îi zise să facă ce făcuse la 
grădină. Făt-Frumos lovi fintîna de trei ori cu sabia 
şi, după ce curse sînge, bău apă și se răcori. Jar după 
aceea merse înainte, pină ce dete peste o vie cu stru- 
guri dulci ca zaharul și mirositori ca chihlimbarul. 
E] voi să rupă un strugure, dar calul îi zise : 

— Stăpine, nu rupe strugurii, căci via aceasta este 
sora cea mică a zmeilor; și de vei mînca numai o 
borboană, vei muri ; dar dacă ai poftă de struguri, 
taie o viţă cu sabia și apoi mănîncă cîţi ci dna îți 
place. 

Făt-Frumos tăie o viță și, după ce curse un piîrîu de 
sînge, luă strugurii și mîncă. Plecă şi se duse, măre, 
eale lungă și lătingă !, ca Dumnezeu să ne ajungă ; 
căci cuvîntul din poveste, mai nainte mai lung şi mai 
frumos este. Dar cînd rămase soarele de-o suliță, calul 
zise lui Făt-Frumos : 

— Stăpîne, ia vită-te îndărăt, și spune-mi, vezi 
ceva ? 

Făt-Frumos se uită, dar nu văzu nimic. 

— Uită-te mai bine, îi zise calul. 

Atunci Făt-Frumos se uită mai bine și văzu o flacără 
cît gămălia acului de mică. 

— Să ştii, stăpîne, că această flacără este mama zmei- 
lor şi.a zmeoaicelor, și nu ştiu cum vom scăpa de 
dînsa. 'Ține-te bine de coamă, că am să ocolese lumea 


1 Lătîngă — lată. 

cît te ştergi la ochi, ca să ajungem la cetatea Omului 
de flori cu barba de mătase, căci numai acolo e 
scăpare pentru noi. 

Făt-Frumos ascultă povaţa calului, care deschise toate 
aripile și începu să zboare mai iute decît vîntul şi mai 
încet decit gîndul ; dar flacăra din ce în ce se mărea 
şi începu să arză pe Făt-Frumos în spate: calul, 
văzînd că nu-i nădejde de scăpare, se înălţă pînă la 
vîntul turbat și intră în cetatea Omului de flori. 
Atunci zmeoaica, rămînind afară din cetate, zise cu 
amărăciune : 

— Făt-Frumos, Făt-Frumos ! Fă-mi o gaură în zid, 
să văz cine ești tu care-mi-ai omorît trei băieţi şi 
trei fete. 

Făt-Frumos porunci să facă gaură, dar cînd zmeoaica 
băgă capul și voi să-l soarbă, el îi aruncă în gură un 
buzdugan de fier ars în foc, pe care sorbindu-l se 
umflă și plesni. 

Omul de flori cu barba de mătase, auzind că Făt- 
Frumos se află în împărăţia lui, trimise ciodari " şi 
idelcii ? de îl chemă la împărăție și îl puse în fruntea 
mesei ; dar el, văzînd pe fata Omului de flori, rămase 
încremenit de frumuseţea ei şi o ceru de la tată-său 
de soţie. Omul îi zise că i-o dă, dacă îi va aduce apă 
vie și apă moartă de unde se bat munţii în capete. 


1 Ciodar — ciohodar, slujba al curţii. 
2 Idelciu — slugă la palat. 

Făt-Frumos încălecă calul şi se duse spre soare- 
apune, și dete peste un om care bea apă de la nouă 
scocuri de mori și se văita că n-are ce bea. 
Făt-Frumos stătu în loc şi se miră de dînsul, iar el îi 
zise : 

— Nu te mira de mine, ci te miră mai bine de Făt- 
Frumos, care a omorît trei zmei şi trei zmeoaice şi 
pe muma zmeilor. 

— Eu sînt acela, răspunse Făt-Frumos. 

— Dacă ești tu, ia-mă cu tine, că mult bine îţi voi 
prinde. 


III 


Făt-Frumos luă pe omul ce nu se sătura de apă și 
plecă înainte. Pe drum, întîlni un alt om, care mînca 
pîinea de la nouă cuptoare și se văita că moare de 
foame. Făt-Frumos se uită la dinsul și începu să se 
mire ; dar el îi zise; 

— Nu te mira de mine, ci te miră de Făt-Frumos, 
care a omorît trei zmei, trei zmeoaice şi pe mama 
zmeilor. 

— Eu sînt acela, zise Făt-Frumos. 

— Dacă ești tu, apoi ia-mă cu tine, că mult bine îţi 
voi prinde. 

Făt-Frumos îl luă și pe acesta și plecă înainte. Merse 
cît merse și dete peste un om care sărea din munte în 

ranie, cu nouă pietre de moară legate de picior, şi 
se plîngea că n-are ce sări. 

După ce îl luă și pe acesta cu dînsul, merse înainte ca 
cuvîntul din poveste, că înainte mult mai este, şi 
ajunse într-o cîmpie de unde se auzea un zgomot 
mare. 

Atunci, calul zise lui Făt-Frumos: 

— Stăpîne, cată spre soare-apune și spune-mi, vezi 
ceva ? 

Făt-Frumos se uită și văzu doi munți, bătîndu-se în 
capete. 

— Printre aceşti doi munţi avem să trecem ca să 
luăm apă vie și apă moartă, zise calul. Să mergem în- 
cetișor şi cînd vom fi aproape de munţi, să-mi dai 
de trei ori cu pintenii, și să te ţii bine de coamă cu o 
mînă și cu cealaltă să iei apă. 

Cum ajunse Făt-Frumos dinaintea munţilor, dete ` 
pinteni calului, care zbură mai iute decît gîndul, trecu 
pe la fîntină, luă apă și ieși dintre munţi mai nainte 
de-a se lovi în capete. 

Făt-Frumos aduse apa la Omul de flori cu barba de 
mătase și ceru să-i dea pe fie-sa de nevastă. Dar 
Omul de flori îi zise ; 

— Eu ţi-oi da-o, dacă-mi vei găsi un om care să mă- 
nînce pîinea de la nouă cuptoare, și altul care să bea 
apa de la nouă scocuri de mori. 

Făt-Frumos zise împăratului : 


[i 

—- Găteşte cele nouă cuptoare și arată-mi cele nouă 
scocuri de moară, că am oameni să-ţi măniînce pîinea 
şi să-ţi bea apa. 

Omul de flori porunci vizirului să gătească pîinea și 
să arate scocurile ; și după ce le găti, veni împăratul 
să privească. Atunci Făt-Frumos făcu semn oamenilor 
săi, şi cît te ştergi la ochi mîncară pîinea și băură 
apa. Dar omul de flori nu voi să-i dea fata nici după 
aceasta, ci îi zise : 

— Dacă voiești să aibi pe fie-mea de soţie, să-mi 
aduci garoafa care miroase cale de nouă ani, și apoi 
îți voi da negreșit pe fie-mea. 

Făt-Frumos plecă să caute garoafa și se duse cale 
lungă ca Dumnezeu să-i ajungă, pînă ce simţi mirosul 
garoafei. Atunci calul îi zise : 

— Stăpine, bagă mina în urechea mea cea dreaptă și 
scoate din ea o bucată de săpun, o perie și o grezie, 
şi mergi înainte fără frică. 

De ce mergea și mergea, mirosul mai mare se făcea, 
pînă ce ajunse la palatul de sticlă ; trase la poartă, 
bătu în ea şi nimeni nu-i răspunse. Atunci el intră 
înlăuntru, văzu garoafa şi o luă. Apoi încălecă pe cal 
și plecă spre Omul cel de flori. Nu făcu multă cale, 
și simţi că vine după el zmeul palatului de sticlă, cu 
o falcă în cer şi cu una în pămînt. Dar tocmai cînd 
era să-l ajungă calul îi zise : 

— Stăpine, aruncă săpunul. 


— 

E] îl aruncă, și numaidecît se făcu un alunecuș care 
împiedică pe zmeu de a-l ajunge. Zmeul însă făcu ce 
făcu și trecu cum putu alunecușul. Calul zise să 
arunce peria. Cum o aruncă, se făcu o pădure deasă, 
şi nu putea nimeni să răzbată printr-nsa ; dar zmeul 
făcu ce făcu ș-o trecu. Apoi luă pe Făt-Frumos ia- 
văși în goană ; și cînd era să-l prinză, aruncă grezia, 
care se făcu un munte mare şi înalt pînă la cer. 
Zameul roase piatra cu dinţii și trecu prin ea. Atunci, 
calul zise : 

— Stăpîne, nu e bine de noi, o să perim; dar mai 
avem o scăpare, Să-ţi tragi sufletul de nouă ori, că 
am să mă ridic și să trec de nori, ş-apoi d-acolo o să 
caz peste zmeu şi-o să-l strivesc. 

Făt-Frumos se luă după povaţa calului, se ridică pînă 
la nori, apoi se lăsă peste zmeu și-l strivi ; iar după 
aceea, se duse și dete garoafa Omului de flori, care, 
nemaiavînd ce-i cere, îi dete pe fie-sa, 

Dar cînd veni vremea să se cunune, veni Omul cel 
cu nouă pietre de picioare și ceru să se culce şi el în 
cameră cu dînșii. Făt-Frumos îl lăsă, căci făcuse ju- 
rămînt să nu-i calce niciodată vorba. Peste noapte, 
tocmai cînd Făt-Frumos dormea mai bine, ieși un þa- 
laur din gura fetei, și cînd se întinse să muşte pe 
Făt-Frumos, Omul cu pietrele de picioare scoase pa- 
loșul și-l tăie în mici fărîmituri. Mai ieși unul, şi-l 
tăie și p-acela ; şi cînd ieși și cel de-a] treilea, îi 
zdrobi capul cu o piatră de moară. Apoi, după ce-i 

puse la o parte pe tustrei balaurii ce-i omori, se 
culcă şi dormi. 

A doua zi de dimineaţă, palatul împărătesei era plin 
de vlădici și de popi, ce veniseră să îngroape pe Făt- 
Frumos, crezîndu-l mort ca şi pe ceilalţi gineri ai îm- 
păratului. Dar cînd îl văzură viu, se mirară și i se în- 
chinară. Omul de flori veni și el ca să se încredinţeze 
de este viu sau mort Făt-Frumos : dar cînd văzu pe 
balaurii cei morţi, se sperie și întrebă ce s-a în- 
timplat. 

Omul cu pietrele de moară îi spuse că au ieșit din 
fie-sa şi, cînd era să muște pe Făt-Frumos și să-l 
omoare ca pe ceilalţi gineri, el i-a ucis. Atunci, Omul 
de flori începi nunta şi o tinu trei zile și trei nopti. 
Iar după aceea, Făt-Frumos își luă ziua bună și plecă 
cu nevasta sa acasă, la împărăţia lui, și făcu toate 
avuţiile zmeilor în trei părţi și le dete celor trei oa- 
meni care-l ajutaseră. Omul cu pietrele de moară nu 
se mulţumi și ceru să împartă și nevasta cu dinsul. 
Făt-Frumos se împotrivi, dar el scoase paloșul și, cînd 
era gata să taie pe împărăteasa, atunci ieși din gura 
ei încă un balaur, pe care Omul cu pietrele de moară 
îl făcu fărîme şi zise : | 
— Făt-Fremos, Făt-Frumos! la-ţi avuţiile, ia-ţi și 
nevestica și trăiţi sănătoși, că am scos pînă acum din- 
"4+rAnsa patru balauri și i-am mai lăsat numai unul, 
că nu e bine să rămiie femeia fără nici un drac. 
Făt-Frumos se prinse frate de cruce cu Omul cu pie- 

- rele de moară, şi-l rugă să nu se prea depărteze de 
pe locurile acestea, ca nu cumva dracul ce a rămas 
în femeie să-i răpuie zilele. Apoi a ajuns acasă; şi 
după ce a văzut pe mumă-sa, a plesnit de trei ori cu 
biciul și cele trei nuci s-au desfăcut în trei palate 
frumoase, și cu cele trei surori ale lui într-însele, pe 
care, după ce le-au dat înapoi, le-a măritat. Și s-a fă- 
cut o mare bucurie și veselie în toată împărăţia. Şi 
eu încălecai pe o șa și vă spusei dumneavoastră așa. 


IOAN POP-RETEGANUII 


Zina apelor 


PE VREMILE pe cînd era iobăgia cea 
grea, trăia un om sărac într-o colibă din pădurea 
domnească, căci era păzitor la pădurea aceea. Odată 
a mers domnul la pădure și, părîndu-i-se că pădurarul 
ar fi dat cuiva lemne fără slobozenie domnească, atita 
l-a bătut, pînă ce l-a lăsat mort. Muierea pădurarului, 
cu un copil ca de trei-patru ani, plîngea și să ruga la 
domnul să nu mai bată pe bietul om, că nici vreascuri 
n-a dat cuiva fără poruncă domnească, necum lemne. 
Dar domnul nu vru să creadă, ci după ce omorî pe 
pădurar, să puse şi bătu și pe muierea lui, pînă ce 
rămase şi ea moartă jos. Pe copil îl scoase apoi din 
pădure și îi zise : 

— Cară-te de-aici, mergi în lume și te ţine cum poţi, 
iar după ce vei creşte mare, să vii la mine să slujeşti 
în locul tătîne-tău. 

Și s-a dus bietul Alesandru, că așa-i era numele, s-a 
dus cerșind din casă-n casă, din sat în sat, pînă a ni- 
merit lingă Dunăre, la un pescar. Pescarul acela nu 
era D-zeu știe ce om bogat, trăia numai din pescuit, 

dar deoarece n-avea copii, luă pe Alesandru copil de 
suflet. La coliba pescarului a trăit copilul pînă ce-a 
crescut mare și-a învăţat și el meșteșugul pescăritu- 
lui. Pescarul era acum bătrîn și nu mai putea pescui, 
dar Alesandru, ca om harnic și băiat de omenie, 
cîştiga atîta” ca să poată trăi el, bătrînul și baba moș- 
neagului, liniștiți. Dă D-zeu însă că moare pescarul 
și moare și baba lui, și rămîne Alesandru numai sin- 
gur. Acum pescuia el numai pe seama lui. Dar 
gîndeai că e făcătură : de cînd murise pescarul cel 
bătrîn, mai că nu mai erau pești în Dunăre ; umbla 
bietul copil ziua deplină altă dată și nu-i prindea 
mreaja nici un pește. Odată, năcăjit cum era, şi dară 
și flămînd, aruncă mreaja în Dunăre și nu mai merge 
la ea pînă a doua zi la amiazi. Atunci să duce şi trage 
mreaja. Nu era în ea nimic alta, decit o mreană... e 
drept că foarte frumoasă. Noa, o ia el în mînă și o 
„duce la colibă să o belească și să o frigă pe cărbuni, 
că era mai leșinat de foame, săracul. Dar cînd dă să o 
spintece, mreana îi scapă din mînă și cum cade jos, 
cum să face o drăguță de fată ca ruptă din soare și 
îmbrăcată colea ca o zînă : cu iie albă ca laptele, îm- 
pănată cu flori galbene, roșii şi vinete de mătase, cu 
cătrinţă ca fetele noastre, cu peptăruţ mîndru, tot 
pene, și cu părul slobozit pe spate. 

— Nu mă spînteca, Alesandre, zise ea, că eu sum! 
rînduită de D-zeu să-ţi fiu soţie ! 


1 Eu sînt. 

— După ce văd că eşti om ca şi mine, cum să te 
spintec ? zise Alesandru, dar eu gîndeam că tu eşti 
mreană. 

— Eu sum zîna apelor, zise fata, și la porunca lui 
D-zeu am intrat în mreaja ta și, pentru binele tău și 
a altor oameni, trebuie să-ţi fiu muiere ! 

— Mulţam, doamne, zise iară Alesandru, de cînd văd 
că ești fată, îmi trecu foamea și năcazul ! 

— No, hai, Alesandre, acuma acasă la tine, acolo unde 
te-ai născut tu ! 

— Hei, draga mea ! Acolo nu-i de-a merge, poate că 
nici n-aş nimeri, că eram mic cînd am venit de-acolo ; 
” dar chiar să nimeresc, n-aş merge bucuros, că domnul 
la care a slujit tata e atît de pogan, de-a omorît ṣi pe 
tata și pe mama, numai că ce i se păru că ar fi în- 
străinat lemne din pădurea lui! 

— Nu face nimic, Alesandre, hai să mergem, că va fi 
cum va rîndui D-zeu. 

Şi s-au dus amîndoi în pădurea aceea şi-au dat de-o 
colibă părăsită : era coliba în care se născuse Alesan- 
dru. Muierea făcu iute ceva de cină, adică fripse 
niște bureţi ce aflase prin pădure, cinară și, după ce 
ziseră rugăciunile, s-au culcat, și-au dormit. S-au 
culcat, să-nţelege pe vatra goală, căci n-aveau alte 
haine decît hăinuţele de pe ei. Dar ce să vezi, dimi- 
neaţa cînd să pomeniră din somn, se trezesc în nişte 
curţi mai pompoase decit curţile domnești și pline de 
toate cele trebuincioase pentru trai, şi de post şi de 

frupt!, şi curţile erau tot acolo în pădure, în locul 
colibei. Mulţumiră lui D-zeu și să puseră să caute 
una-alta prin curți și, după ce dădură de-ale traiului, 
se puseră la prînz. 3 
Birișii ? domnului în toată ziua veneau cîte cu zece 
care în pădurea aceea după lemne, și, fiind aproape 
de sat, ajungeau încă de cu vreme acasă, 

În ziua aceea, iară veniră ei şi trecând prin poiană, 
unde ştiau ei coliba, rămîn înmărmuriţi de frumu- 
seţea curților, care s-au făcut numai de ieri pînă azi. 
Şi să tot înholbară birișii pe de toate laturile, pe lingă 
cele curţi, pînă era tîrziu după-amiazi, atunci își aduc 
abia aminte ce domn au și-și încărcară iute carele, şi 
dau bici la boi să ajungă curînd acasă. Dar totuși, 
ajung tîrziu acasă, colo pe la cina cea bună. Domnul 
îi aștepta cu o bită de corn în poartă, și pe care cum 
trecea, mi-l măsura peste spate, de gîndeai că dă în 
sac. Cînd ajunse birișul cel din urmă la poartă, zise : 
— Domnule, nu ne bate în zadar, că noi sîntem de 
vină că am întîrziat, așa tare, că uite, în pădure, colo 
unde era numai ieri, nu mai demult, coliba cea pă- 
răsită a pădurarului, azi aflarăm niște curţi mai mi- 
nunate ca a măriei-tale, și noi ne tot înholbarăm şi 
ne minunarăm de ele pînă ce uitarăm nu numai po- 


1 În text : fript. 
è? Biriş — argat, slugă domnească, : 

runca măriei-tale, dar și mincarea | Blăstămaţi să 
fim de am mâncat azi ceva ! 

— Aşa? zise domnul, mai potolindu-şi mînia, noa, 
bine-i ; miine dimineaţă să mergi să chemi pe mişe- 
lul acela, care a cutezat a-și face în pădurea mea 
casă, fără ştirea mea, să-l chemi la mine; ai pri- 
ceput ? | 
— Priceput, domnule ! 
Și se duse birișul a doua zi la curţile din pădure și 
spuse omului din ele că e poftit în sat, la curtea 
boierească. 

— Ce să fac acum, muiere ? zise Alesandru cătră 
muierea sa. 

— Ce să faci ? lacă-i merge, că ştiu că nu te-a mînca 
măria-sa domnul ! 

Și s-a dus Alesandru la domnie în sat. 

— Bună dimineaţa, domnule ! 

— Să fii sănătos : ce cauţi aici ? La ce-ai venit ? 

— Am venit, domnule, că un biriș d-a măriei-voastre 
a zis că mi-aţi poruncit să viu! 

— Bine-i ! Adică tu ești mișelul care și-a făcut casă 
în pădurea mea? Cum ai cutezat să faci un lucru 
ca acela ? 

— D-apoi că domnia-ta mi-ai poruncit, știi, cînd ai 
omorît pe tata şi pe mama, cînd ai zis să merg unde 
m-or duce ochii, iar după ce voi. crește să vin în 
slujba d-tale, în locul tatei ; si eu, iată, m-am ţinut 
de cuvînt ; în coliba unde m-am născut, acolo m-am 

așezat alaltăieri cu muierea mea ; dar dacă D-zeu a 
voit că peste noapte să se facă din ea o casă bună 
domnească, eu nu sînt de vină! 

— Să mergi și pînă dimineaţă toată pădurea din jos 
de casa ta să fie tăiată, tulpinele scoase, locul arat; 
semănat cu mălai mărunt, care pe dimineaţă să fie 
copt, și mie să-mi aduci de-acolo făină de mălai mă- 
runt, ca să-mi iasă din ea mămăligă de prînz! In- 
ţeles-ai ? 

— Dar cum să poate una ca asta, domnule ? 

— Taci şi mergi, iar dacă dimineaţă nu vii, după 
cum ţi-am poruncit, nu-ţi mai stă capul unde-ţi stă 
acuma, că ţi-a sta unde-ţi stau picioarele. 

Să porneşte Alesandru supărat acasă: muierea îl 
aştepta în portiţă : 

— Noa, dar de ce te-a chemat ? 

— Oh, doamne ! Acesta vrea să ne omoare și pe noi, 
cum a omorît pe tata și pe mama ! 

— Cum așa? 

— lată, draga mea, mi-a poruncit că pînă dimineaţă, 
toată pădurea cîtă-i din jos de casa noastră să o tai, 
să scot trupinele, s-o ar și seamăn cu mălai mărunt, 
iar acela pînă dimineaţa să fie crescut și copt, și eu 
să-i duc din el fărină de mămăligă, să prînzească 
mine din ea! | 

— Nu-i nimica, scumpul meu soţ, lasă că va fi cum 
va rîndui D-zeu ! nu fi tu îngîndurat pentru aceea ! 

Dacă veni seara, cinară ei, să rugară lui D-zeu şi să 
culcară, Iar dimineaţa, sculă muierea pe Alesandru 
și-i zise : >, 

— Vezi de du fărina la domnu, de mămăligă pentru 
prînz. 

Și se sculă Alesandru ; adecă cît vedeai cu ochii pe 
coastă la vale din jos de casele lui, unde fusese ieri 
pădurea cea uriașă, acum era numai o holdă de mălai 
mărunt, frumoasă și coaptă ; iar într-o desagă-i pu- 
sese muierea grăunţe și în alta fărină de mălai mă- 
runt. Să minună Alesandru, mulţămi lui D-zeu şi 
merse la domnie în sat. 

— Bună dimineaţa, domnule ! 

— Să trăieşti, Alesandre ; noa, da adus-ai fărina de 
mălai mărunt ? i 

— Adus, domnule, am adus o desagă de fărină și una 
de grăunțe ! i 
— Şi cum e holda unde a fost pădurea ? 

— Frumoasă, domnule, a dat D-zeu de s-a făcut 
chiar după porunca d-tale ! 

— Bine, Alesandre, e bine ; acum, pînă dimineață să 
lăzuieşti ! toată pădurea aci, din sus de casa ta, să 
lucri pămîntul și să prăseşști vie, iar pe dimineaţă 
să-mi aduci struguri copţi din ea! 

— Dară?, domnule, una ca asta nu să poate face 
într-o noapte ; numai de lăzuit n-aş găta-o într-un 


1 A lăzui — a curăţi un loc de lemne, tufe etc. 
2 în text: dacă. 

an, de n-aş avea barem o sută de lucrători lîngă 
mine ; apoi via, știi d-ta, de-abia în trei-patru ani 
o poţi aduce să rodească ! 

— Cară-te, mișelule, îi zise domnul, și de nu faci 
pînă dimineaţă toate după cum ţi-am poruncit, te 
stîng de pe fața pămîntului ! 

Iară merge Alesandru supărat acasă şi spune muierii 
porunca cea nouă, ce-o a căpătat de la domnul 
pămâîntesc, 

— Nu te supăra nimic, Alesandre, că va fi ce va 
rîndui D-zeu! îi zise muierea. 

Adecă, cînd se scoală a doua zi, în locul pădurei cei 
din sus de casă era o drăguță de vie, de să mai ai doi 
ochi să te uiţi la ea ; toată în rînd, toată cu struguri 
copţi, numai de cules şi mari ca purceii. Alesandru 
iar mulţămi lui D-zeu şi culese o corfiţă, de o duse 
' boierului: 

— Noa, vezi că ai putut face? Numai eşti cîne la 
maţe, vreai să te tragi de la muncă ! zise boierul cînd 
îl văzu întrînd cu strugurii. : 
— A făcut D-zeu sfîntul cu puterea lui cea mare, 
dar știu că nu eu, un om păcătos! răspunse 
Alesandru. ý i 

Dar domnul îi grăi : 

— Ce-mi pasă mie cu cine ai lucrat şi cu cine nu, 
destul atîta, că mi-ai împlinit porunca. Acum să 
mergi în grajd să duci cele două bivoliţe la taur, iar 
de mîne-dimineaţă să fie fătate, cu viței sub ele, să le 

mulgi și să-mi aduci apoi lapte pentru cafă! de la 
ele ; pricepi ? 

— Pricep, domnule, dar una ca asta nu să poate, că 
doară știi d-ta că bivoliţele poartă un an de zile! 
— Taci din gură, nemernicule — zise domnul — și 
te cară, că n-am vreme de perdut cu tine ; de nu vii 
pe dimineaţă cu ele fătate, ştii ce te așteaptă !... 

Şi să duse Alesandru supărat acasă, mînînd bivoliţele 
dindărăt. Muierea îi ieși înainte : 

— Da ce-i, Alesandre, doară pe noi ne-a cinstit dom- 
nul boier cu bivoliţele acestea ? 

— Oh, doamne, tu muiere! boierul acesta tot ne 
pune capul ! 

— Da cum așa ? Ce, eşti iarăşi supărat ? 

— Da cum să nu fiu ? ascultă tu: să duc eu bivoli- 
tele aceste sterpe la taur, dar pînă dimineaţa ele să 
și fete și să-i duc de la ele lapte pentru cafă! Una 
ca asta nu să poate! 

— Nu zice așa, dragul meu, că va fi cum va rîndui 
D-zeu. Hai de prinzește şi te odihnește, pleacă, apoi 
li-i duce la taur, și mai departe, lăsăm toate în voia 
ui D-zeu sfintul ! 

A prînzit bietul Alesandru, apoi și-a pus merinde 
în traistă și a mînat bivoliţele chiar la al treilea sat 
la taur, că mai aproape nu era, și de-abia a ajuns 
îndărăt, colo pe la cina cea bună. Apoi a cinat ceva 

şi, obosit cum era, a dormit ca mort pînă în zori de 
zi. Atunci, l-a trezit muierea : 

— Scoală, Alesandre, mergi de du bivoliţele la curte, 
că s-a scula domnul și-i trebuie lapte de cafă ! 

Să sculă Alesandru și merse în grajd — adecă bivo- 
liţele fătaseră și aveau doi pui mîndri sub ele, negri 
ca doi pui de drac, și ugerile lor pline de lapte. Mul- 
ţămi el lui D-zeu și le mînă în sat, la curtea boie- 
rească. Domnul era în tirnaţ !, cu pipa cea lungă. 

— Vii, Alesandre ? 

— Sint aici, domnule ! 

— Noa, vezi că nu prea grea poruncă ţi-am fost dat, 
știam eu că de frică împlinești bucuros poruncile 
mele; acum, numai o poruncă-ţi mai dau dacă-i 
împlini-o și asta, apoi te las în pace, iar de nu-ţi 
sucesc grumazul ca la un pui de găină! 

— Ce să mai fac iară, domnule ? 

— Să-mi aduci pe D-zeu la prînz, auzi ? La prînz să 
mi-l aduci ! Acum nu mai sta pe gînduri, ci te cară, 
și să nu-ți mai aud de nume pînă nu mi-l aduci! 
— De cum să pot eu, un biet păcătos, să și gîndesc 
una ca aceea ? 

— Taci şi te du! 

Să luă Alesandru mai supărat ca totdeauna şi merse 
către casă. Muierea chiar îi făcuse un drăguţ de copil, 

de nici de împărat nu poate fi mai altfel. Cum îl văzu 
îngîndurat, îl întrebă : 

— lar ești supărat, Alesandre ? j 

— Dar cum să nu fiu ? Ascultă tu aici, pre cînd gîin- 
deam că și-o fi stimpărat gîndurile cele preste fire 
de poftalnice, pre cînd mulţămeam lui D-zeu că mi-a 
ajutat de-am împlinit toate poruncile boierului, el 
iese cu altă poruncă, şi mai păgină! ` 

— Cu ce poruncă ? îi 

— Oh, doamne, muiere, draga mea ! Mă tem să și gîn- 
desc la porunca cea nebună a păginului acestui de 
domn ; zice că să-i aduc lui pe D-zeu la prînz la el, un 
păgin ca el! 

— E drept că-i lucru mare, Alesandre, dar nu te 
întrista din samă afară ; D-zeu va direge lucrurile ca 
un stăpin bun. Tu vezi de mănîncă ceva, ia-ți me- 
rinde și te pune la cale, te tot du pină-i da undeva 
de D-zeu și-i spune porunca ce o ai de la boier ; dom- 
nul cerului este mult mai milostiv decît domnii aceşti 
pămâînteşti ! 

Așa și făcu Alesandru ; mincă ceva ce mîncă, își luă 
merinde și bîta în mînă şi hai la cale. Şi s-o tot dus, 
s-o tot dus, pînă a dat de-o apă mare. Ar fi trecut 
bucuros” dincolo, dar nu era nici pod, nici luntre, iar 
de-a înotul nu să încumeta să o treacă, fiind apa 
foarte lată. Deci, sta pe gînduri : ce să facă ? 
Atunci, apa-l întrebă : 

— Ce stai aci, omule ? 

— Stau — răspunse el — că aş trece dincolo şi nu-i 
aci nici pod, nici luntre, şi de-a-notul mi-e frică 
să întru ! 

— Şi unde mergi tu, omule ? 

— Eu aș merge pină-aş da de D-zeu sfîntul, că am 
un lucru mare să-i spun. 

— Aşa? atunci te trec eu, dar să întrebi pe D-zeu 
de ce în mine nu este nici peşte, nici broască, nici 
o jivină ? 

— Că-l voi întreba ! 

Atunci apa să desface în două și merge Alesandru ca 
pe-o cărare de prin cucuruz prin mijlocul apei. 
Ajungînd de cealaltă parte, tot merge el pînă dă de 
un cîmp mare, cu iarbă pînă în briu; acolo era o 
ciurdă de boi mari, dar slabi, numai cu pielea pe 
oase ; să legănau de slabi! Să minună mult Alesan- 
dru de asta vedenie ; cum de boii acei mari, în așa 
bună şi multă păştiune, şi numai nu cad de pe pi- 
cioare de slabi ? 

Dar merse el mai departe, pînă nimeri într-un cîmp 
năsipos, numai ici-colea cîte o buruiană, și acolo văzu 
o ciurdă de boi mici, dar frumoși și grași, de giîndeai 
că amu-amu plesnesc de grași. 

De astă vedenie să minună Alesandru și mai tare, 
dar merse mai departe, pînă ajunse într-o pădure 
mare ; acolo poame multe şi griîneţe, și prin copaci 
niște păsări mari țipau cât le lua gura : „Vai de noi 

şi de noi, că rău vedem, rău am văzut și mai rău vom 
vedea !“ Ele, adecă, ţipoteau de foame ! 

Mergînd Alesandru mai departe, ajunse într-un tufiș, - 
numai ici-colea cîte o alună ; acolo, mii de păsărele 
ciripeau și cîntau : „Bine ne-a fost, bine ni-e și mai 
bine vom ajunge, că sîntem tot sătule !“ 
Minunîndu-să Alesandru și de acestea vedenii, merge 
mai departe, pînă ajunge la curţile lui D-zeu sfîntul. 
Cu multă sfială, intră înlăuntru și dete bineţe ca un 
om de omenie. 

D-zeu sfintul îl primeste cu bunăvoință și cu vorbe 
blînde, ca un părinte adevărat, apoi îl întrebă că 
după de umblă el atîta lume ? 

— O, doamne, mi-i și groază să-ţi spun! 

— Spune, fătul meu, că de mine tot nu poate nime 
ascunde nici un cuget. 

— Apoi să-ți-spun, doamne : m-o trimes domnul pe 
a cărui loc mi-e cäsa, să vin să te poftesc la el la 
prînz ! 

— Bine, fătul meu ; după ce-i ajunge acasă, să-i spui 
că atunci oi merge, cînd va face și el cîte ai făcut tu ! 
— D-apoi, oare, nu m-a omorî, doamne ? 

— Nu te teme ; dar să-mi spui, ce-ai văzut în calea 
ta, de-acasă și pînă aici ? 

— Am văzut multe, doamne ; mai întîi, am ajuns la o 
apă mare, fără luntre, fără pod, și nu știam cum să 
trec, dar apa, după ce i-am spus unde mi-e calea, mi-a 
făcut loc, de am trecut ca pre uscat ; m-a rugat însă 

să te întreb, de ce în ea nu sînt peşti, nici broaște şi 
nici o jivină. 

— Ți-oi spune, fătul meu, dar tu să nu-i spui pînă 
te-a trece dincolo ; acolo de aceea nu sînt peşti, nici 
broaște, și nici alte jivini, că încă nici un om nu s-a 
înecat în ea ; dar apoi, ce-ai mai văzut ? 

. = Am văzut, doamne, un cîmp mare cu iarbă ca 
mătasa și de mare pînă la brîu ; în ea păștea o ciurdă 
de boi mari, dar să legănau pe picioare de slabi, şi 
mult m-am mirat cum e aceea de-s așa slabi în păş- 
tiunea aceea bună. 

— Aceia, fătul meu, sînt boierii cei bogaţi, care fac 
citeodată pomene și ospeţe, dar numai ei pre ei să 
omenesc și să ospătează, iar după ce li să împrăștie 
oaspeţii, le pare rău de cheltuiala ce-au făcut, dar 
după aceea, ce-ai mai văzut ? 
— Am văzut, doamne, un cîmp năsipos, tot năsip şi 
pietriș, numai ici-colea cîte o buruiană, și acolea era 
o ciurdă de boi mici dar grași și frumoși, de nu mă 
mai puteam depărta de ei ! 

.— No, vezi, fătul meu, aceia sînt oamenii cei săraci. 
bieţii iobagi, care n-au alta decît numai ce vreau să 
le lase domnii lor cei procleţi ; dar ei, cînd fac vreo 
pomană ori vrun ospăț, adună la masa lor pre toți 
lipsiţii şi săracii, și aceea la mine este bine primită ; 
de aceea, după ce vin pe astă lume, să desfătează ; dar 
după aceea, adu-ţi aminte, ce-ai mai văzut ? 

— Venind mai încoace, doamne, am văzut o mulțime 
de pomi mari cu poame frumoase, și printre ei tot 
soiul de sămiînături, dar în pomi erau niscari pasări 
urîte și zburlite, și ţipau cît le lua gura: „Rău am 
văzut, rău vedem și încă și mai rău vom vedea, că 
murim de foame !“ 

„— No, fătul meu, aceia sînt zgîrciţii care au tot ce le 
trebuie, dar nu numai că nu dau lipsiţilor ceva de 
pomană, dar nici ei nu mănîncă să se sature și trag 
și plata lucrătorilor ; pe astă lume, de foame o să se 
vaiete ! Mai văzut-ai ceva în călătoria ta ? 

— Mai, doamne ; am văzut un tufiș, și în el numai 
unde cîte-o alună, dar acolo erau mii de păsărele, ci- 
ripind și cîntînd : „Bine am văzut, bine vedem și bine 
vom vedea, că nimic nu ne lipsește !“ 

— Vezi, fătul meu, acelea păsări sînteți voi munci- 
torii, care munciţi de dimineaţă pînă seara, de multe 
ori chiar flămînzi și însetaţi, numai ca să puteţi ţinea 
din munca voastră pe cîte venituri toate, și totuşi 
mulţămiţi lui D-zeu și pentru atîta ; plăcută este în- 
aintea mea purtarea voastră ! Acum mergi, fătul meu, 
acasă, că te așteaptă muierea și copilul ! 

Şi plecă Alesandru cătră casă, mulțămind lui D-zeu. 
Cînd ajunse la apa cea mare, îl întrebă apa : 

— No, da spusu-ţ-a D-zeu pricina pentru care n-am 
eu nici pești, nici broaște ? 

— Spus! 

— Ei, cum a zis, care-i pricina ? 

- Treci-mă, că apoi îţi spun ! 
Şi l-a trecut apa iarăși de acea parte, adecă s-a făcut 
în lături pînă a trecut de aceastălaltă parte, cu toate 
că din colo încoace pe nime nu mai trecuse, că nime 
nu ceruse să-l treacă. După ce-a fost de această- 
laltă parte, apoi îi spuse Alesandru : 
— În tine, așa mi-a spus D-zeu, că de aceea nu sînt 
nici peşti, nici broaște și nici un fel de jivină, că încă 
n-ai înecat nici un om. 
Atunci se înfoaie apă de trecu peste țărmuri, și era 
cît pe-aci să înece pe Alesandru. Dar el fugi și-i zise ! 
— Dar nu ţi-e rușine, chiar pe mifhe vreai să mă îneci, 
unde ţi-am spus ce-a zis D-zeu sfintul ? 
Apa atunci s-a rușinat și s-a tras în matca ei, zicînd : 
— Cum n-am știut mai degrabă, că nu scăpai tu din 
undele mele ? 
Acum Alesandru merse ăță la boier acasă și ajunse 
chiar pe însărate ; 
— No, da chematu-l-ai ? zise boierul. 
— Chemat ! răspunse Alesandru. 
— Și vine ? 
— Vine, de bună seamă, vine, dacă-i face și d-ta lu- 
crurile care le-am făcut eu, dar pănă atunci — ba! 
Auzind domnul cuvintele acestea cutezătoare ale lui 
Alesandru, să mînie atît de tare, de porunci slugilor 
să-l bage în fiară și în pente !, din tălpile picioarelor 

pină-n grumazi, și să-l bage într-o pivniţă, şi acolo 
să-l închidă să nu poată scăpa, că dimineaţă îl spîn- 
zură, pentru cutezarea vorbelor celor nesocotite. 
Toată noaptea o petrecu Alesandru acolo, rugîndu-se 
la D-zeu. Cînd fu de cătră ziuă, veni D-zeu la ușa 
pivniţii și strigă : 

— Aci ești, Alesandre ? 

— Aci, doamne ! 

— Dar ieși afară ! 

— Că nu pot, că sînt băgat în fiară şi-n pente pînă 
la grumazi. 

— Iá mișcă-te oleacă ! 

Și cum să mișcă Alesandru, odată-i căzură fiarăle de 
pe el ca și cum ar fi fost putrede, şi ușa să deschise 
singură şi ieși afară și mulțămi lui D-zeu că l-a 
scăpat, 

— No, Alesandre — zice D-zeu — dar mergem la 
boierul la prînz, ori să mergem la tine ? 

- — Ba să mergem la mine mai întîi, că fi-va timp de 
mers la el și după aceea. 

Și merseră la Alesandru acasă. Bucuria muierei și a 
copilașului că să mai văd, dar bucuria şi-a lui Ale- 
sandru, că a ajuns în pace la ai săi. Acum Alesandru 
porunci nevestei să facă prînz, că iată chiar și D-zeu 
` prânzeşte azi la ei. 

Și să puse muierea să facă ce știa ea mai bun -de 
mîncare, dar D-zeu zise ; 

— Să-mi frigi să mănînc ce-aveţi voi mai drag la 
casă ! ae 
Atunci Alesandru numaidecit porunci să arză mu- 
ierea cuptorul, şi cînd era ars gata, trase jarul şi 
duse copilul pe lopată și zvirr ! cu el în cuptor, apoi 
puse jarul în gura cuptorului și intră înlăuntru de 
mai povesti cu D-zeu. 

Preste vrun ceas de vreme, merse el să aducă co- 
pilul fript, să-l pună înaintea lui D-zeu. Adecă mi- 
nunea minunilor ! Copilul să juca cu două mere de. 
aur si cînta în treaba lui, cum cîntă copiii. 
Văzînd Alesandru şi muierea lui minunea asta, că- 
zură cu fețele la pămînt şi mulţămiră lui D-zeu. 
lar D-zeu îi ridică de jos și le zise : 

— Să știți că boierul în clipita asta a plesnit de 
năcaz, căci nu te află în pivniţă să te spînzure ; de azi 
încolo, nu mai eşti iobag, ci domn în casa ta, şi în 
scurtă vreme nici un iobag, nu va mai fi în lume. 

Așa s-a și întîmplat ; iobăgia a căzut; dar cel dintii 
care a scăpat de iobăgie a fost Alesandru cu muierea 
lui, cu Zina apelor, care, de n-au murit, și astăzi tră- 
iesc şi măresc pe Dumnezeu. 


i 


IOAN POP-RETEGANUIL 


Toarceţi, fete, c-a murit Baba Cloanţa 


ILEANA LELEI NASTASIE era o fată cît 
să-i cerci părechea de frumoasă ce era ; nu e deci nici 
o mirare că era cam somnuroasă ; la omul frumos îi 
stă bine și cam somnuros. Cele babe slabe de gură-i 
scoaseră vestea c-ar fi chiar lenoasă, ca toţi lenoșii, 
că ziulița îndelungată şade numai și mănîncă și cască 
gura după cei drumari, că numai a se găti ştie... Și mai 
știu eu cîte vorbe nu mai scoaseră blăstămatele de 
babe despre Ileana lelei Nastasie ? Oleacă de adevăr 
poate că era și-n vorbele babelor, firește nu tocmai 
așa cornurat, cum îl spuneau ele. Ba ce să zicem ? 
Unii oameni, Dumnezeu să nu le serie-n osîndă, răi 
la gură, ori' că doară prieteni de-ai babelor, ori că 
doară dușmani de-ai Ilenei, unii oameni de-aceștia 
mai scorniră minciuna că lelea Nastasie ar cam ne- 
tezi din cînd în cînd pe Ileana cea frumoasă și lenoasă 
cu cîte-o despicătură de lemn, ca s-o facă harnică și 
bărbată, dar în zadar! Eu nu-s omul care să cred 
minciuni, cu deosebire despre fetele frumoase nu voi 
să aud pic de hulă, că şi de-o aud, nu o cred. Destul 

că odată, așa se pavesteşte, lelea Nastasie chiar peria 
pe Ileana c-o despicătură de lemn şi încă așa de fru- 
mos, încît biata fată scotea niște zbierete, de gîndeai 
că se prăpădeşte lumea. Crudă mamă mai era lelea 
Nastasie ! Chiar cînd se văita Ileana mai cu tărie, cînd 
plingea mai cu lacrimi și ofta mai cu suspin, trece 
feciorul împăratului pe-acolo într-o căruţă, cum nu- 
mai la feciori de împărat vezi. Fata plingea amar. 
Cugetiînd feciorul împăratului că poate ajuta ceva, 
opreşte trăsura-n drum și intră-nlăuntru. În vremu- 
rile acelea se vede treaba că nici feciorii de împărat 
nu erau așa făloșşi ca acum; mai intrau şi ei prin 
casele oamenilor de rînd. Întrebă deci pe fată de ce 
plînge ? Dar buna mamă, lelea Nastasie, nu lăsă pe 
Ileana să se obosească cu răspunsul, ci răspunse ea : 
— Doară uite, domnișorule,trăsnita asta de fată are 
să-mi mănînce zilele: cu-ndărătnicia ei; avut-am 
noi cînepă, avut-am şi in, eu n-am tors nici un fir, 
numai tot ea, doar voi vedea-o sătulă de tors; de 
unde ? Mai ajută la cele vecine, mai la neamuri, mai 
şi la străini, cine numa știa c-are cînepă, nu scăpa de 
ea să nu-i dea un caier de tors, pînă gată la tot satul. 
Acum, după ce nime nu mai are de tors, s-a pus, fo- 
cuita, că n-oi zice mai bine, s-a pus dumniaei să 
toarcă, cum n-a mai tors om pe lume, uite dumniata, 
domnișorule, nuielele din gard ; apoi să n-o bat? Ba 
o omor cu bătaia. 

— Numai atita a greşit ? întrebă feciorul împăratu- 
lui ; dacă toată greşeala ei e asta, atunci n-o mai bate, 
făr’ las-o să vină cu mine la mama, îi va da ea ci- 
nepă şi in pînă se va sătura de tors și n-a fi silită 
să toarcă grădelele. Lelea Nastasie, într-o bobotă de 
mînie, dădu bucuroasă pe Ileana şi din minutul 
acela n-a mai văzut-o. 

După ce ajunse feciorul împăratului acasă, spuse ma- 
mei sale întimplarea cu fata cea frumoasă, chiar cum 
-v-o spusei şi eu dumniavoastră, adică el spuse ma- 
mei sale atita cît știu de la lelea Nastasie, dar eu 
știind mai mult decit el, vă spusei ceva mai multișor. 
Destul că împărătesei îi păru bine că feciorul i-a adus 
o fată atit de harnică, o torcătoare atît de năzdră- 
vană, că vedeţi dumniavoastră, doară și la curţile 
împărătești este lucru și încă cît lucru ? ! Să îmbraci 
tu atita amar de cătane, să le hrănesti, să le mai dai 
și arme, și Dumnezeu mai știe cît este acolo de lucru 
și de învăluit, 

Împărăteasa însă, muiere bună și-nţeleaptă, nu dădu 
Ilenei cîteva zile nimic de lucru, că doară era obo- 
sită de cale, și o lăsă pînă-și va veni în ori. Într-o 
seară însă, după ce cam gindi împărăteasa că şi 
Ileana se va fi odihnit destul, o chemă în curte şi-i 
dădu nici mai mult nici mai puţin decît doi saci 
plini, unul cu fuioare de cînepă și altul cu fuioare de 
in, Şi-i zise ; 

— Jleană, vezi tu acești doi saci, sint plini de fu- 
ioare şi cred că tu pînă dimineaţă le. vei toarce toate ; 
dimineaţa să vii dar, draga mea, cu sacul cu ghemeie ; 
acum poţi merge, dar toarce subţirel și răsuceşte bine 
tortul, să fie tare, să nu avem val cu el la ţesut! 
Sărmana lleană ! de-abia-și duce biata de ea sarcinile 
pînă-n chilie, nici nu cutează a le dezlega, ci începe 
a se boci și a plinge, și plinge si se vaietă, și-și blas- 
tămă ceasul în care s-a născut și blastămă pe mumă-sa 
de ce n-a spus adevărul la feciorul împăratului, căci 
atunci nu o aducea la curte s-o facă de ruşine. Pină 
la miezul nopţii tinu tot un plins... Atunci vede că se 
deschide ușa singură și intră în casă o babă lungă, 
seacă, gheboasă, cu niște dinţi lungi ca și colții de 
la greblă, era-n adevăr deșirată, de nu o poți numi 
mai potrivit ca „„Miezul-nopţii”, ori „„Marţi-seara“, 
ori ,„„Mama-huciului“. Era Baba Cloanţa. Fiind însă 
că întimplarea o aduse chiar într-o marţi seara, 
Ileana credea că vede pe Marţolea. Cit ce intră baba-n 
casă, suflind greu în degete și răzimată pe-o cîrjă, 
începe a încuraja pe Ileana. 

— Nu te teme, draga mătușii... Știu eu de ce plingi, 
știu eu ce supărare ai, cunosc eu năcazul care te-a 
ajuns, dar nu te supăra nimic, culcă-te și dormi în 
pace; voi isprăvi eu tot lucrul, apoi trăind în săcreata 
asta de lume, îmi vei răsplăti tu cîndva osteneala. 
Se culcă Ileana cît de frică, cît de supărare, cît de 
rușine și cît de bucurie ; îi venea a crede că kaka asta 

e o strigoaie și vrea s-o omoare, atunci se îngrozi și-i 
era frică de ea ; apoi se gîndea că da’ dacă-i muma 
pădurii și poate că n-a omorî-o, ci-i va toarce fuioa- 
rele, dar ô va și spune împărătesei, apoi ce ruşine o 
să fie aceea pentru ea ! ? Se cam uita din pat, de sub 
învelitoare, și nu se putea destul mira de iuţeala cu 
care se învirtea fusul în degetele babei ; gîndeai că 
nu alta fără dracul îl poartă, doamne iartă-mă și nu 
mă scrie-n osîndă ! așa de repede sfiriia fusul între 
degetele cele lungi şi subţiri ale babei. Nu trecu un 
ceas bun de vreme și baba goli un sac de fuioare și-l 
umplu cu gheme. Tot așa de lesne făcu și inul tot 
gheme, firește după ce-l toarse, și cum gătă lucrul, se 
făcu nevăzută, pieri ca o nălucă. Ileana nu credea 
că fuiorul e tors, credea că ea visase numai întîm- 
plarea ce vi-o spun, cu baba. Dar nici noaptea nu 
putu ţinea pînă-i lumea ; se făcu odată și ziuă și, pînă 
încă nu se îmbrăca, fugi la sac. Bucuria ei, cînd văzu 
sacii plini de gheme, da' nu scotea ghemele afară, 
da’ nu le cîntărea în mîni, era numai voie bună, 
puteai prinde iepuri cu ea de voioasă ce era. 
Colea după prînz merge cu sacii cei plini -de 
gheme la înălţata împărăteasă. Să fi auzit la 
laude, să fi văzut de-aici încolo trai și mai bun, mîn- 
cări și mai scumpe, haine și mai alese, scurt : Ileana-şi 
avea raiul pe pămînt la curtea împărătească. 

Împărăteasa era cu voie bună, feciorul împăratului 
nu era supărat, Ileana... off ! ea era fericită. Și merse 

vestea fetei peste mări si peste ţări şi veneau împă- 
rătese şi crăiese să vadă pe Ileana cea harnică şi fru- 
moasă și duceau numai vorbe de laudă despre ea. 
Odată, chiar erau multe doamne de cele mari la 
curte și împărăteasa chemă pe Ileana înainte și zise : 
— Ileană, ca să vadă doamnele acestea cît ești de 
harnică, pînă mîne dimineaţa vei toarce fuiorașele 
acestea de in. 

Adică erau patru saci mari, plinuţi cu fuioare de in, 
încît nici a-i aduce nu putea, ci doi argaţi împără- 
teşti fură nevoiţi a-i duce pînă-n chilia Ilenei. Acun 
se puse Ileana iar pe gînduri, plingea, suspina, se 
ruga la Dumnezeu : ori s-o omoare, ori să-i aducă 
iar pe Baba Cloanţa să o scoată din necaz. Cînd era 
la miezul nopţii, ușa se deschise şi deșirata de babă 
intră : 

— Bună seara, draga mătuşii : de ce plingi ? Culcă-te 
și dormi în pace, lasă pe mătușa și vina ei să fie de 
va fi vreo scădere. Ce să mai întind vorba ? Ileana se 
culcă și dormi  boiereşte, iar baba  toarse-n cîteva 
minute tot inul, apoi îl făcu gheme și hai cu ele-n sac, 
după aceea se făcu soră cu drumul. 

În dimineața următoare căută Ileana sacul cu ghe- 
mele, le numără, le cîntări-n mînă, apoi îngenunche 
și, plingînd de bucurie, mulţămi lui Dumnezeu. După 
prînz le duse doamnei împărătese, care o lăudă foarte 
și-o îmbrăcă-n haine şi mai frumoase, apoi o arătă 
doamnelor celor străine, care încă o lăudară cu toa- 

tele şi o cinstiră cu bani de aur şi de argint, pentru 
hărnicia ei. Nu-i lipsă să vă mai spun cit era Ileana de 
voioasă. 

Acum începură a veni chiar ṣi feciori de împărați 
să o vadă. Și le căzu dragă. că doară era frumoasă, 
nu glumă. apoi de hărnicia ei nu mai era om dinpre- 
jur, care să nu știe. Trebile se puneau de minune la 
cale. Într-o zi feciorul împăratului, care o adusese, 
zise mamei sale : 

— Mamă, mi-a venit vremea să mă-nsor ; avere avem 
destulă, ţări înc-avem, dacă însă totuși avem lipsă de 
ceva, apoi aceea e o muiere harnică ; ce zici, mamă, 
oare să nu iau eu pe Ileana de soţie ? 

Mumă-sa nu mult se gîndi și zise : 

— Fiule, chiar era să zic, dar am așteptat să-ţi văd 
gindurile tale mai întîi ; după ce am adus-o la noi în 
casă, după ce e aşa de frumoasă şi de harnică, ştiu că 
peţitori i-or veni destui si s-a mărita, dar noi de ru- 
şine n-o putem lăsa fără pic de zestre; apoi și tu, 
Dumnezeu ştie pe cine ai lua. să nimereşti mai bine 
decît cu ea ? O să mai fac, dragul mamei, o probă cu 
ea și de s-a ivi tot harnică, ca pin-acum, a ta să fie, 
adică a noastră : muierea ta și nora mea. 

Pe cum se vede, pe vremurile acelea nici feciorii de 
împărat nu se ruşinau a lua fete de nație, din popor, 
dacă chibzuiau că-s harnice ; astăzi ? tot petecitul ar 
trage să ia tot doamne și încă doamne bogate şi fru- 
moase și-nvăţate. 

Peste cîteva zile, chiar într-o marţi pe la ojină, merge 
împărăteasa în chilia Ilenei și-i zice : 

— Draga mamei, să vii să-ți mai arăt ce să torci 
noaptea. 

Și merse Ileana cu înălțata împărăteasă și numără 
împărăteasa zece saci plini, cinci cu fuioare de cinepă, 
cinci cu fuioare de in, și-i zise : € | 
— Pe mine dimineaţă să fie gata, ci vezi de-l toarce 
ca sîrma, că vom face din el aţă de cusut haine că- 
tănești. 

Zece slugi de-abia duseră sacii pînă-n chilia Ilenei. 
După ce rămase Ileana singură-n chilie, se puse, ne- 
nișorule, iar pe plins, dar așa plingea, de-i curgeau 
lacrămile ca bobul pe obraz la vale. „Cum nu m-a 
trăsnit Dumnezeu, se bocea ea, să nu fi mai cunos- 
cut nici mamă, nici feciori de împărați, nici curți 
împărăteşti! Cine m-a pus să. tac, să nu spun la 
început că eu nu ştiu toarce, că doară zicea popa 
nostru în biserică: cu minciuna nu mergi departe, 
ori cinezi, ori prinzești cu ea, dar amîndouă rar le 
faci ; peste mine trecu ispita de două ori, dar a treia 
oară ştiu că nu scap, de m-o prinde cu minciuna, tot 
mă omoară, de nu m-oi omori eu de rușine ; m-arunce 
în fîntină cu capul în jos, colo de cătră ziuă !* Tot ast- 
fel de gînduri îi umblau fetei prin cap pînă colo cătră 
miezul nopţii, atuna uşa se deschide, și Doamne 
apără, intră adecă Baba Cloanţa ! 

— Bună seara, draga mătușii ! tu iar ești supărată, iar 
plingi... slabă mai ești de înger ; taci, că te scap eu 
+ și de năcazul acesta, dar uite, pentru osteneală, tu să 
mă chemi la nunta ta, ori după cine ţi-a fi rinduit 
să te măriţi, să mă chemi și eu voi veni și mult bine-ţi 
voi prinde. 

— Dar cum voi ști să te chem ? întrebă Ileana. 

— Vei ieși, zise baba, vei ieși afară cînd vor fi oas- 
peţii adunaţi și cînd vei fi la tăietor vei zice: Babă 
Cloanţă, hai la ospăț, că iată mă mărit; înţe- 
lesu-m-ai ? 

— Înţeles. 

— Şi te legi că mă vei chema? 

— Mă leg. 

— Ei bine, dormi în pace și n-avea nici habar de 
tors. 

Și unde nu se puse Ileana pe un somn dulce, de gîn- 
deai că nu alta, fără de-ar fi șapte nopți legate la- 
olaltă încă s-ar cumpăni să le doarmă. Și se deș- 
teptă ea de deșteptat, ca omul îngîndurat cînd era de 
mult ziuă. Împărăteasa se uitase în vreo două, trei 
rînduri pe fereastră la ea, de cînd se făcuse ziuă, dar 
își zise : „E obosită, sărmana, ar fi păcat s-o trezesc, 
că acum e somnul mai dulce, după atita amar de 
muncă“. În urmă însă, rupînd-o foamea pe llenuca, 
se deșteptă și, frecîndu-se la ochi, merse la saci să-și 
vadă munca. După ce pipăi cu băgare de seamă și 
simţi în toţi sacii ghemele tari și mari ca bostanii, nu 

se putu stăpini a nu o podidi un plins de bucurie şi 
a nu zice : „Mulţumescu-ţi, Doamne, că m-ai scăpat și 
de astă muncă, îndură-te şi nu mă părăsi pînă voi fi 
vie“, Dar gindul îi era la Baba Cloanţa. Și împără- 
teasa auzi vorbele ei, ea era chiar la ușă, şi-ncepu şi 
ea a plinge de bucurie, apoi intră în chiliuța Ilenei, 
o ridică din genunchi, o strînse la piept și sărutind-o, 
zise : 

— Lasă, leană, tu, pentru hărnicia ta, să ştii că mi-ai 
intrat atit de dragă, încît m-am hotărît să mi te fac 
noră ! 

Toate ca toate, dar una ca asta n-o visase Ileana, că, 
mă rog, a fi împărăteasă doară e lucru mare, nu iac- 
așa. Se vede că Ileana se născuse în planeta cea 
bună, că feciorul împăratului, prinţul, vine la ea cu 
feluri de haine și scumpeturi şi-i spune să se gate 
de nuntă. Apoi mă rog : cine nu se știe găta cînd are 
cu ce ? Colo de cătră seară încep oaspeţii a veni. În 
urmă vine și popa de-i cunună, apoi se pun la mîn- 
cate, la beute, la dinum-danum de gîndeai că trei 
prinți se însoară. nu numai unul. Cînd era veselia 
mai pogană, Ileana iese afară, se duce la tăietor şi 
zice-ncet : 

— Mătuşă Cloanţă, hai la ospâţ, şi iartă că te chem 
așa tîrziu |! 

Baba atunci fu aci, lungă, deşirată, gheboasă, colțată, 
seacă, cum o cunoașteţi ; și cum ieși la iveală, zise 
Ienei ; 

— Draga mătușii, cind vom intra în casă, tu să zici : 
„Cinstiţi boieri de cinste şi de omenie, să nu vă fie 
lucru cu supărare dacă am cutezat a chema pe mătușa 
la nunta mea ; e bătrînă, e urîtă, cum o vedeţi, dar are 
o inimă tare bună cătră mine și-o iubesc și-o cinstesc 
ca pe mama, ba şi mai tare, că mama e departe, dar 
ea e aici.“ | 

Şi-așa făcură, Iar oaspeţii se mirau de baba aceea 
deșirată şi împărăteasa nu se putu răbda să nu zică : 
— Mătuşă! De ce ai dinţi așa de lungi și degete 
asa sucite ? 

«a! draga mătușii, torsul cel mult, torsul m-a 
schimonosit, că numai nepoata Ileana mai e torcă- 
toare cum eram eu în vremea mea, dar mulţumesc 
lui Dumnezeu că-și căpătă bărbat care doară n-a 
pune-o la tors să i se strice faţa, și dinţii, şi degetele 
şi să se facă, din frumoasă cum e, o schiloadă ca 
mine ? 

lar împărăteasa mulțămi bătrînei că le spuse și zise 
înaintea tuturor : 

— Heană, draga mamei, de azi încolo să nu mai cu- 
tezi a prinde caier în mînă, că nu doresc să te văd 
ca pe mătu'ă-ta, iar de vei cuteza a călca porunca, 
te alung nu numai de la curte, dar și din ţările mele ; 
priceputu-m-ai ? ` 

— Priceput, răspunse Ileana, iar oaspeții strigară : 
bravo ! și vivat! 

Baba Cloanţa se duse de unde-a venit şi de-atunci 
nu s-a mai ivit să mai ajute cuiva la tors ; din curţile 
împărăteşti a ieșit caierul încă-n dimineaţa urmă- 
toare și ieșit e pînă-n ziua de azi ; Ileana cu prinţul 
ei, de n-au murit, şi azi mai trăiesc, iar eu gă- 
tîndu-mi minciuna zic ; 

„Toarceţi, fete, toarceţi, c-a murit Baba Cloanţa !“ 


MIRON POMPILIU 


A pă i Ape Br 
lleana-Cosînzeana, din cosiţă floarea-i cîntă, 
nouă împărăţii ascultă 


ERA ODATĂ, în vremile de demult, un îm- 
părat. Barba lui albă ca omătul, faţa zbîrcită și capul 
său plecat înainte arătau că este un om de o virstă 
foarte înaintată. Trei fete ce avusese le măritase 
după alţi trei împărați tineri și vestiți în lume; 
acum, nu-i mai rămăsese altă grijă pe cap, decît să 
încredinţeze fiului său stăpînirea ţărei. 

Bătrinul împărat, simțind că din ce în ce slăbeste mai 
mult şi că nu este departe ceasul de pe urmă, chemă 
lingă patul său pe fecior și-i zise: 

— Fătul meu, mie mi-a sosit ceasul despărțirii de 
viața aceasta, deci, înainte de-a închide ochii pentru 
totdeauna, am socotit de bine să te chem să-ţi dau 
cîteva sfaturi părintești și binecuvîntarea cea de pe 
urmă. Scaunul meu împărătesc rămîne pe seama ta ; 
fii dar înţelept şi cugetă bine cum ai să cîrmuiești 
ţara aceasta. Poartă-te cu oamenii ca un stăpîn bun 
la inimă și îndurat, ca un tată cu milă cătră fiii săi. 
Pe lingă aceste, încă un lucru, dragul tatei ; cînd oi 

vrea să faci băi vara în apă de rîuri, scaldă-te unde 
ţi-a plăcea, dar în lacul zinelor piciorul tău să nu 
intre. De te va împinge păcatul şi vei lucra împotriva 
acestui sfat, vei plăti cu lacrămi, cu trudă cumplită 
și poate, în sfîrşit, cu moarte năprasnică neascultarea 
ta, după cum spun izvoarele că au păţit cîțiva din 
strămoșii noștri, care au fost slabi de inimă și n-au 
putut să-și calce pe dorinţe și pe slăbiciunile sufle- 
teşti. 

Sfirșind bătrînul împărat aceste cuvinte, închise 
ochii și-și dede sufletul. 

Tînărul fecior de împărat, după ce se sui pescaunul 
împărătesc cu mare veselie, ce ţinu trei zile și trei 
nopți, începu să se puie pe gînduri și să-și aducă 
aminte de cele ce-i spusese tată-său despre lacul zî- 
nelor. „De ce să mă fi oprit ? şoptea el cu sine însuși. 
Lacul acesta este pe pămîntul împărăției mele, 
cine-mi poate face mie rău cît ţine largul acestei 
țări ? Cimpul unde se află acest lac, spun oamenii 
că este ca raiul de frumos, apoi mai spun cei ce au 
trecut pe-acolo că apa este curată și limpede ca roua 
dimineţii pe flori, și rece și răcoritoare în mijlocul 
arșițelor de vară.“ 4s 
Tot cu asemenea gînduri își bătea capul zi și noapte. 
Cu cît mai des își aducea aminte de tată-său și de 
poveștile sale, cu atît mai tare creștea în sufletul 
său dorința de a vedea lacul și împrejurimile lui şi 
a se scălda în limpezile valuri. Așa astăzi, așa mine, 

pînă ce, într-una din zile, neputind să mai rabde fla- 
căra dorului ce-l zădărea ! necontenit, dede poruncă 
vezeteului să scoată din grajd doi cai și să-i înșele. 
Împăratul încălecă și plecă înspre lacul zinelor, dim- 
preună cu vezeteul. Razele soarelui străluceau fier- 
binte, încît era zăduf mare de grozavă căldură. Dar 
cînd se apropia împăratul de lac, o răcoreală dulce 
aburea în faţa lui. Ajungind acolo, ochii lui se în- 
cîntă de ceea ce văd ; o apă limpede cuprinsă între 
niște ţărmuri, pe care străluceau, la umbra mestecată 
cu fășii de lumină, fel de fel de flori mirositoare, pe 
mărgini pădure de sălcii pletoase, a cărora crengi se 
plecau şi sărutau fața apei. Împăratul în grabă se 
pogoară de pe cal şi s-așază pe malul înverzit, la 
umbră, şi se uită lung pe lacul a cărui apă de-abia 
tresărea sub legănarea unui vînt uşurel. Astfel stătu 
împăratul cîteva minute, apoi se dezbrăcă ; cînd vru 
să intre în apă, părea că se sfiește, punea piciorul 
și iarăși îl trăgea înapoi ; așa sta el în cumpănă cînd 
se repezi și se văzu înotînd prin lac. 

După ce ieși și se îmbrăcă pe pajiștea cea verde cu 
flori, se ivi împrejurul său suflarea unui vînt în- 
cetișor, care îi aduse un somn adînc. După aceasta, 
numai ce răsare din sînul valurilor o femeie cu părul 
lung de aur, cu faţa rumenă ca trandafirul și cu bra- 
tele albe ca lăcrămioarele : o zină înaltă la statură 


1 A zădări — a întărita, a ațița, 

şi frumoasă, încît pe soare te puteai uita, iar la 
dînsa ba. Ridicindu-se pe mal, se așeză lîngă tînă- 
rul împărat și prinde a-l săruta pe faţă și pe ochi 
cu dragostea cea mai înfocată. Îl sărută o dată, de 
două ori, de zece ori, de-o sută de ori și împăratul 
nu simte nimic, somnul greu îl ţine înmărmurit ; îl 
cuprinde în braţe și îl dezmiardă, oftînd din tot su- 
fletul ei, și împăratul nu se poate trezi. Atunce, zina 
cu ochi lăcrămaţi îl părăseşte, se lasă de pe mal în 
apă şi se face nevăzută, rămîind în urma ei, pe fața 
lacului, numai niște cercuri tremurătoare de apă, ce 
din ce în ce se măreau, pînă ce se risipeau în 
depărtare. 

Într-un târziu, împăratul își deschise ochii de-abia, 
se uită cam spăriet împrejurul său şi răsuflarea i se 
pare atît de grea și de obosită. „Ce visuri grele m-au 
fost cuprins“, gîndi el în sine. Îndată veni vezeteul cu 
caii păscuţi în trifoi verde, încălecară și purceseră 
cătră casă. 

A doua zi, împăratul iarăși veni să facă baie în lacul 
limpede al ziînelor. După baie, îl cuprinse somnul 
greu, ca în ziua cealaltă. Zîna cea cu părul frumos 
de aur iarăși se arătă. Se apropie de dinsul, îl să- 
rută, îl alintă, cu iubire nesfîrşită, caută prin tot 
felul de farmece ce știa ca să-l trezească și împăratul 
tot nu se trezi. 

Atunci vezeteul, care, păscînd caii în apropiere, vă- 
zuse cele petrecute, nu se mai putu răbda şi spuse 

împăratului cum îl -cercetează, pe cînd doarme, o 
fată frumoasă ca'soarele, ce iese din fundul apei, cum 
îl sărută şi cum dînsul doarme dus, fără să ii nimic 

| despre toate aceste. 
Împăratul, mișcat pînă în adincul inimii sale de o 
asemenea. veste 'nemaiauzită, de-abia aștepta să 
treacă noaptea, să răsară zorile și să sosească ceasul 
dulce care să aducă zina lîngă sine. Așa că mîne, pe 
la vremea obicinuită, împăratul plecă a treia oară 
să facă baie în lacul zînelor. El se hotărise a nu dormi 
de fel astă dată. Zadarnică fu însă opintirea sa îm- 
potriva somnului. 
Răsărind zîna din spumele apei şi apropiindu-se de 
el, prinse a-l săruta şi a-l îmbrăţișa și mai cu pornire 
ca în celelalte rînduri. 
Văzînd că n-ajung nimic sărutările ei cu foc, în- 
cepu să plîngă şi să se tinguiască, de răsuna lacul 
de la o margine la cealaltă și crengile se băteau una 
de alta şi făcea un vuiet ca de vijălie. Pînă şi pietrele 
s-ar fi muiet de lacrimile și suspinele ei, singur îm- 
păratul sta mut și ţapăn ca lemnul. 

Dacă văzu și văzu zîna că nu-l poate deștepta, mai 

moartă de întristare se plecă pe braţele ca împietrite 

ale împăratului și grăi, suspinînd : „Dacă vei dori să 
afli de mine și să mă vezi, caută-mă tu de acum 
înainte ; cu venirea mea s-a sfîrșit !* Grăind aceste 
vorbe, scoase inelul de pe degetul împăratului, şi-n 
locu-i puse pe al ei. Apoi se cufundă în apă şi se duse. 

'Trezindu-se împăratul, cu inima apucată de bătăi 
iuți şi puternice, și aflind de la vezeteu de arătarea 
din nou a zînei, precum și cuvintele duioase ce grăise 
ca la despărțire, tăcu molcom și plecă iute la palat. 
Pe cale cătră oraș, uitindu-se el la mînă, numai ce 
yede cu mirare un inel străin în locul inelului său. Pe 
inelul acesta, care era cu totul și cu totul de diamant, 
erau scrise vorbele : „Ileana Cosînzeana, din .cosiță 
floarea-i cîntă, nouă-împărăţii ascultă“. Împăratul să- 
rută inelul și se jură că nu se va odihni pînă nu va da 
de stăpîna frumosului inel. 

A doua zi, împăratul schimbă în aur și argint toate 
bogăţiile sale, apoi împărţi banii pe la săraci, pe la 
văduve și pe la oameni neputincioşi, dărui sume mari 
pe sama bisericilor, iar pentru sine făcu o păreche de 
opinci de fer și baston de oţel și se luă la drum prin 
lumea lui Dumnezeu, încotro vedea cu ochii și-ncotro 
îl ducea întîmplarea. 

Se ducea, se ducea Ionică Făt-Frumos, se ducea cale 
lungă să-i ajungă, zi de vară pînă în sară, la inimă foc 
și pară. În drumurile sale străine și îndelungate, el 
întreba și-ntreba pe cine întiîlnea, nu cumva a auzit 
de ţara palaturilor zinelor și mai ales de mîndra lu- 
mii, Ileana Cosînzeana ? Pe cine-ntreba, clătina din 
cap și da din umere. Unii spuneau că au călcat multe 
țări în viața lor și-au călătorit pe multe mări, dar de 
numele acela n-au pomenit nicăieri pe fața pămîn- 
tului. i 

Se întristă Ionică Făt-Frumos de răspunsurile oame- 
nilor și apucă înainte, prin pustiuri necălcate de pi- 
cior de om, prin codri nepătrunşi de razele soarelui, 
prin cîmpii întinse cu iarbă necosită cine ştie de cînd. 
Cînd da de munţi, urca stînci ţepişe primejdioase şi 
de pe înălțimile grozave se coborea iar în văi adînci, 
încît sta să-i iasă sufletul de oboseală și trudă. Asifel 
rătăcea el zi și noapte fără alinare, umplind pustietă- 
tile cu răsunetele vaietelor și plingerilor sale nedo- 
molite. 

Cîteodată ajungea pe virfuri de munţi, unde se bat 
norii în capete. Fulgerile şi tunetele înspăimîntă- 
toare nu-i făceau nimic. Vijeliile turbate, care fac de 
se cutremură şi se zguduie pămîntul din temelii şi 


care prăvălesc la pămînt stejarii cei tari şi fagii cei .; 


groși, lăsau neatins pre Făt-Frumos. Alte dăţi, el 
intra în puterea nopţii prin văgăunele şi crepăturile 


munţilor, pe unde se află cuiburile și puii pajurilor į 


urieșe ș-a şoimilor lacomi, și nu păţea nimic. Moartea 
fugea de dînsul și de cumplitele lui suferinţi, cu toate 
că el o dorea și o chema. 

În sfîrșit, după ce colindase aproape jumătate de 


lume, cînd de la soare-răsare cătră soare-apune, cînd ' 


de la miazăzi cătră miazănoapte, ajunse în ţara 
cumnatului său, după care era măritată sora sa cea 
mai mare. În cîteva zile, se văzu la palaturile împără- 
teşti. De multul umblat fără folos și priinţă, se rose- 


seră opincile cele de fer, încît de-abia mai rămăsese ; 

o talpă subţirică ca frunza, iar bastonul de oţel era 
pe jumătate scăzut. 

Soră-sa se-ncruci cînd cunoscu în feciorul cu fața pe- 
rită și arsă de soare, cu hainele rupte şi coperite de 
colb, pe mult doritul său frate, 

După ce se sărutară şi se strînseră în braţe, fu dus 
în odaia soră-sa, ce strălucea de odoare şi de covoare 
frumoase. Aci, îl rugară să le spuie ce nenorocire a 
ajuns pe capul lui de se află în așa stare de plins. De 
ce a părăsit stăpînirea ţărei şi a luat lumea de-a lun- 
gul, ca un om fără ţară și fără căpătii. 

După ce le descoperi el taina sufletului său, zise el: 
— Dacă vreţi să-mi faceţi un -bine, spuneți-mi, de 
aveţi știință, unde să aflu eu ţara zînelor, să mă due 
și să găsesc floarea dragostei mele. 

— De știut nu putem ști, decît putem să te îndrep- 
tăm la cumnatul tău, care ţine pe soră-ta cea mij- 
locie. 

Ionică își luă rămas bun și se duse la al doilea cum- 
nat. Nici acesta nu știa să-i spună despre Ileana Co- 
sînzeana. 

Numai cu atita se folosi Ionică ș-aci, că-i arată calea 
cătră împărăţia cumnatului „său ce luase de nevastă 
pe soră-sa cea mai mică. La acesta era toată nădejdea 
și credinţa în bine. 

Mai nainte de a ajunge Ionică la al treilea cumnat, 
acesta avea cunoștință despre înstrăinarea lui prin 
lumea largă. Ceilalţi doi cumnaţi ai lui I6nică îi tri- 

miseseră răvaşuri în care îl sfătuiau ca să steie de 
capul nenorocitului Ionică și să-l facă a nu se duce 
mai departe. 

Împărăţia acestui cumnat al lui Ionică Făt-Frumos se 
găsea la marginea pămîntului. Așa, el trierase acum 
lumea de la un capăt pîn-aproape de celălalt, și nici 
o gură de om nu scosese încă o singură vorbă îndul- 
citoare pentru amărăciunea sa, și nici un semn și nici 
o urmă nu se ivise ochilor săi despre luceatărul pier- 
dut al vieţei sale. 

După ce nici acest cumnat nu-l putu face să se puie 
cu ei la masă și să ospeteze, grăi astfel cătră dinsul : 

— Cu cea mai mare plăcere ţi-aș ajuta, cumnate, 
dacă mi-ar sta prin putinţă ; numai Dumnezeu sfîn- 
tul ştie cît mi-i milă și jale de-a tale suferinţe, ce nu 
se mai vindecă. M-aş lipsi chiar de împărăție, numai 
să te văd scăpat de chinurile amare ce-ţi taie sufle- 
tul si de farmecul afurisit ce este aruncat asupra ta. 
Tu spui că umbli după o zînă, de care n-ai auzit po- 
menindu-se de cînd calci atita lume. Și acum, mai 
lumea întreagă este bătută de picioarele tale ; bine, 
n-ai văzut tu un chip de femeie, un bujor de fată, 
care să-ţi fie pe plăcere și care să te facă a uita o 
nălucire ce-a zburat, un vis ce s-a topit, o umbră ce 
s-a șters ? Stăi cu noi în aceste palaturi fără seamăn 
şi te bucură și te veselește, gustînd toate plăcerile ce 
doreşti, ori te întoarnă cu alai la leagănul copilăriei 


tale. Drept să-ţi spun, cumnate dràgă, asta nu s-a mai 

pomenit pe lumea lui Dumnezeu, ca tu, pentru o 
arătare înșelătoare, să părăsești rang strălucit de îm- 
părat, atita cinste ș-atitea bogății. Pentr-o vedenie 
ce s-arată cu măgulire în visurile omenești, tu să le- 
pezi haine de aur împărătești și să pui pe trupul tău 
haine proaste, zdrenţuroase, să te depărtezi nesilit de ` 
himene de locașul de odihnă şi pace şi să iei lumea 
în cap, ca un ieşit din minţile sale, s-ajungi a te odihni 
pe bolovanii pustietăţilor nemărginite, ș-a dormi pe 
pămîntul gol, unde te-apucă noaptea ? Cumnate, cum- 
nate, te rog fierbinte, şi te roagă soră-ta cu riuri de 
lacrimi, schimbă-ţi gîndul ce te stăpîneşte şi te în- 
toarnă la palaturile părintelui tău. Zic să te laşi de-a 
mai pleca înainte, căci moartea strașnică pîndește în 
calea ta și periciunea așteaptă să te înghită, încît să 
hu s-aleagă nici prav și pulbere de tine. 

Cit timp vorbi cumnatu-său, Ionică sta neclintit, cu 
ochii ţintiţi spre pămînt. 

— Iubite cumnate și dragă soră, cuvintele voastre, 
în loc să mă lecuiască, îmi pricinuiese durere mai 
mare. Ci dacă mă iubiţi și îmi doriţi cele bune, nu mă 
ţineţi mult, ci îmi spuneţi, dacă veţi fi auzit, unde se 
află ţara zînelor cu mîndra lumei Ileana Cosinzeana, 
mîngiierea sufletului meu. Nimic, cumnate și soră, 
nu mă mișcă și nu-mi priește decît numele ei cel 
dulce și inelul ce-a pus pe degetul meu. Înduraţi-vă 
și mă îndreptaţi unde doresc, ca să se lumineze ochii 

mei şi să se potolească grozava sete a dragostei mele, 
ce mă arde încît nu pot să vă spun. 

Cumnatul său, văzînd că este zadarnică orice sfătuire 
împotriva voinţei sale nedumerite, zise : 

— Dacă nu vrei s-asculţi de mine, Ionică, apoi Dum- 
nezeu cu tine! eu n-am auzit de vestea acelei Ilene 
Cosînzene. Dar mergi într-un noroc și poate vei afla 
despre ea. 

Ionică Făt-Frumos se despărţi și de-al treilea cumnat 
și porni. 

Se duse şi se duse cîtă lume și împărăție, ca Dum- 
nezeu să ne ţie, că din înainte poveste mult și frumos 
mai este. 

Așa merse el cîte zile-s într-un an deplin, acuși tre- 
cînd munţii, ce se rădicau pînă-n înaltul cerului, acuși 
apucînd peste deșerturi năsipoase, pe unde nu era 
poamă de copac și de iarbă verde şi pe unde de-abia 
la trei-patru zile găsea puţintică apă ca să-și stim- 
pere arșiţa cumplită de sete. 

Unde vedea Ionică vrun sat, de-a rîndul întreba la 
“toată casa de mult căutata ţară a zînelor. Unde zărea 
noaptea focuri aprinse, prin sînurile întunecoase ale 
codrilor, se apropia fără spaimă de ele şi pe cine afla 
acolo, întreba mereu de ţara zinelor şi de mîndra 
lumei Ileana Cosînzeana. Şi se întrista Ionică iară 
şi-şi blestema ceasul în care s-a născut, căci după 
atita vreme de rătăcire şi de chinuri, tot nu-i era dai 
să afle o ştire îmbucurătoare. 

După mult amar de cale și de umblat zadarnic, iată 
că într-o zi se trezeşte pe piscul unui munte, pe care 
se părea că se sprijineşte marginea cerului. Aici, 
de-abia în timpul de amiazi mai soseau cîteva raze 
pierdute și slabe din soarele cerului. Era capătul 
lumei aceșteia, nu se vedea alta decât întuneric adînc 
și gura unui vîrtej de vale neguros, de al cărui fund 
numai Dumnezeu sfîntul știa. 

Acum, opincile lui Ionică se rupseră de tot, de-abia 
mai rămăsese din ele o bucăţică de călcîi, bastonul se 
rosese și se bătuse atît de mult, încît de-abia mai era 
de ce să prindă cu mîna. . j 
„Am să intru în această afundătură cu noapte nesfir- 
șită, fie ce-a fi, gîndi el, căci de ce să mă tem eu? 
Moartea de atitea ori a fugit văzîndu-mă în calea 
ei, și eu ce caut altă decît moartea ?“ 

Întărindu-se el tot mai tare în gîndul acesta, se sculă 
de pe piatra unde se odihnea și apucă în jos, prin 
noaptea adîncă, în mijlocul zilei. Ziua albă deasupra 
lui i se părea ca un vis frumos, ce-l vezi depărtîn- 
du-se şi resfirîndu-se la deșteptare din somn. Din ce 
s-apropia mai cătră fund, lumina de sus scădea şi se 
stingea mai mult, pînă ce se făcu întunecime, cum 
ai strînge ochii. Acum începu pentru Ionică Făt-Fru- 
mos ispita cea mai crîncenă ce poate da de capul unui 
om pămîntean. Numai cu picioarele nu era cu putinţă 
să mergi prin aceste locuri, trebuia să se ţie ţeapăn 
cu miînile de colțurile stîncilor și a buturugilor, ca 

să nu lunece în adincime. Apoi îţi închipuieşti că 
auzi mii de sîsfituri împrejur, ca de şerpi şi de alte 
bidihănii nezărite, și vuiete înspăimîntătoare ca de 
trîntituri între fiarele pustiei. Ca trei zile și trei nopţi 
rătăci el prin această prăpastie oarbă, minele lui erau 
zgîriate, coatele și genunchii jupuiţi de piele; acum 
era aproape să cadă de pe picioare, cînd, adînc sub 
dînsul, ochii lui zăresc o mică ţintă de lumină. Mîn- 
gîiat de această arătare, el prinde inimă și-și pune 
toate puterile cîte mai avea pentru ca să ajungă acolo. 
Ca vreo jumătate de zi se mai duse el cum se mai 
duse și ajunse la locul de unde răsărea lumina. În 
fundul virtejului, acolo ce să vezi ? O moară c-o sin- 
` gură roată, ce se învîrtea grozav, mînată de un rîu 
răpede, cu apă neagră cum e cărbunele. 

Intrînd Ionică în moară, nu găsește decît un moşneag 
bătrîn, cu barba căruntă atîrnată de piept în jos, pînă 
la genunchi, și cu genele crescute mult peste ochi, 
încît trebuia să le ridice cu cîrja pentru ca 
să vadă. } 

— Bine te-am găsit, moșule ! zise Ionică. 

— Bine-ai venit, cine ești ! răspunse moșneagul, ri- 
dicîndu-şi genele cu cîrja și uitîndu-se lung la Ionică. 
Dar ce văd ochii mei ?-Om pămîntean aici, pe unde 
nici pasăre măiastră de pe lumea albă nu străbate ! 
Mult mă prinde mirarea, fătul meu, ce păcate te-au 
împins să intri în această groapă, de unde cei veniți 
nu se mai întorc niciodată. 

— Hei, tată, tată, multe sint păcatele și ispitele ome- 
neşti ! De-ai şti de cît amar de vreme nu mai stau 
locului nici zi, nici noapte ! Dar acum, peşemne mi-a 
sosit și mie ceasul să mă opresc, căci nu mai este cale 
de pătruns nici într-o parte, nici în alta. Dar spune-mi, 
moşule, ce moară-i asta, pentru cine se macină făină 
în ea, căci aici numai tu singur te afli, şi ce întîm- 
plare tristă te-a adus în groapa asta, fără chip de 
ieşire la fața soarelui ? 

— Ei, dragul moşului, amară-i ursita mea și vrednică 
de jale ! Eu de mic copil am fost adus aici, şi afurisit 
şi pedepsit să-mi îngrop zilele de viu în acest mor- 
mînt. De cînd am intrat aice, faţă de om pămiîntean 
n-am văzut, raza soarelui nu mi-a luminat şi nu m-a 
încălzit ! Ș-acum, că te văd pre tine, sufletul meu, 
cercat de-atita urit și chinuri, pare a se mai înveseli 
oleacă. Fii dar de-acum înainte copilul meu și tovarăș 
nedespărții în această lume strimtă și fără lumină, și 
dacă eu voi pica de adîncile bătrîneţe, vei rămîne tu 
în locul meu, cum ţi-a ajuta Dumnezeu sfintul. 

— Cu adevărat, tată, ești vrednic de plins, dar nu 
mai puţin și eu. Nu uita, însă, a-mi spune pe a cui 
samă se macină făina în această moară ? 

— Moara este, fătul meu, este a Ilenei Cosînzene, din 
cosiţă floarea-i cîntă, nouă-mpărăţii ascultă ; acea 
zînă fărmăcătoare, care a biruit puterea zmeului ce 
o ţinea de nevastă și care trăieşte acum singură și nu 
vrea să se mărite de fel. 

Cind auzi Ionică vestea frumoasă ce dorise s-audă de 
cînd plecase de-acasă, faţa lui mihnită părea că se. 
“umple de o lumină cerească. Precum, însă, cînd calci 
cu piciorul pe un şerpe, astfel tresări Ionică deodată 
din visul său dulce, cînd își aduse aminte de vorbele 
moșneagului, că cine intră o dată în acel virtej, acolo 
se stinge. În jos nu mai puteai străbate, în sus iarăşi 
nu, ce să ştie face Ionică sărmanul? Cum s-o mai 
caute ? i 
Văzînd bătrînul morariu adînca lui întristare și lacri- 
mele ce-i izvorau din ochi, prinse a-l întreba de ce 
plînge și se mîhnește. El îi spuse că de dorul părinți- 
lor ș-a țărei sale, iar de Ileana Cosînzeana nu pomeni 
nimic. 

Așa trecu azi, trecu mîne, și Ionică se usca pe picioare 
văzînd cu ochii. El da ajutor moşneagului la măcinat 
și la alte treburi ce mai erau de făcut pe fundul ace- 
lui vîrtej de munte. 

În timp de o lună, Ionică se deprinse foarte bine cu 
lucrul la moară, încît moșneagul putea să se lese în 
credinţa şi hărnicia lui, 

Pe cînd făina albă ca zăpada se turna prin saci, ve- 
neau de la curţile Ilenei, tot la două săptămîni, opt 
pajuri urieşe și se lăsau din zbor la moara din pră- 
păstii. Aci li se punea la fiecare, pe spate, cîte patru 
saci plini cu făină. Apoi se înălțau în sus şi duceau 
făina la palaturile Ilenei. 

Jonică Făt-Frumos se deprinse şi cu această treabă 
şi, de cîte ori auzea vijiitul pajurilor ce se apropiau, 
se grăbea să umple sacii, apoi îi ridica pe aripele lor. 
Moşneagul ajunse acum a nu se mai îngriji de nimic. 
Cum îl apuca somnul, se odihnea în dragă voie ; cînd 
îi venea să se mai primble primprejurul morii, se 
primbla după plac. Într-una din zile, însă, ziua sosirii 
pajuriloy după saci, moșneagul, obosit, se culcase în 
odaie, pe pat, într-un tîrziu, numai ce se trezeşte 
spăriet, smuncit din somn de un vuiet grozav ce se 
aude la uşă. Iesind afară, vede pajurile bătînd amar- 
nic din aripi și scoțînd din pliscuri niște strigăte de 
pocnea și tuna prăpastia de larma lor. Se întîmplase, 
adecă, că pajurile sosise de două ceasuri, dacă. nu 
mai mult, şi nu era cine să le ridice sacii pe spate ; 
și dacă ele nu se întorceau la Ileana la vreme hotă- 
rîtă, erau bătute cu bici de foc, de aceea dar făceau 
un vuiet atît de mare acum. 

Moșneagul, încrucindu-se foarte tare ce s-a făcut 
Ionică, s-apucă iute de lucru şi rădică sacii pe pajuri. 
Apoi cătă prin podul morii în toate ungherele, ieși 
afară și prinse a cerca ș-a striga cît îl ţinea gura. Dar 
Ionică, nicăieri. Mai caută o dată, mai strigă pe-afară, 
Ionică nu se mai ivește, Atunci, moșneagul se sîndea 
în sufletul său că doară ionică, nemaiputiînd suferi 
viaţa în această singurătate, ș-a fi cercat norocul să 

se urce pe stîncile înspăimîntătoare, ce se ridicau 
deasupra morii, şi să iasă afară la lume. Dar, își zicea 
bătrînul : „Dacă va urca cîteva stînci, la Piatra dra- 
cului va fi silit să se oprească ; a trece în sus peste ea 
nu se poate unui om pămîntean, deci, nu peste multă 
trecere de vreme se va întoarce el iar“. După ce se 
uri moșneagul de așteptat, îşi zise : „O fi perit bietul, 
zdrobindu-se de vro stîncă !“ 

Ionică, însă, nici nu se încercase să iasă din prăpastie 
prin crăpăturile munţilor de piatră, nici nu perise, 
după cum bănuia moșneagul, ci iată ce se făcu, 
Aproape de sosirea pajurilor la moară, el umplu toţi 
sacii cu făină, afară de unul. Într-acesta intră dînsul 
și cusu bine gura sacului pe dinlăuntru. Cu chipul 
acesta, el ajunse a fi ridicat pe aripile unei pajuri. 
Pajurile, după patru zile de zburat aproape fără ră- 
paos, se lăsară cu povara la o pitărie din curţile Ilenei. 
Aci, Ionică îndată fu descoperit şi dus înaintea pita- 
rului. Ionică, întrebat fiind cu ce chip a venit el în 
sac, adus de cătră pajură, îi povesti toată întîmplarea 
de la moara Ilenei. Atunci pitarul care era frate dulce 
cu morarul din vîrtejul munţilor, se arătă cătră el cu 
vorbe blînde, căci îi plăcea să întrebe despre îrate-său 
cel mai nenorocit. De aci înainte, Ionică rămase la 
pitărie, ca ucenic. În cîteva zile, el dovedi o deprin- 
dere ș-o hărnicie atît de mare, încît pitarul îl avea 

tare drag și punea cea mai mare încredere într-însul, 
Pînea menită pentru Ileana trebuia frămîntată şi pre- 
gătită numai de însuși pitarul. Pine făcută de mina 
altuia Ileana nu mînca de fel. Într-o-zi, se întîmplă 
ca pitarul să se uite cu totul de treburile sale de acasă. 
Băieţii de la pitărie așteptau ş-așteptau să -vie stă- 
pînul ca să frăminte aluatul şi să facă pînea. Fiind 
aproape miezul nopţii, lonică zise către ceilalţi : 

— Ştiţi voi ce ? Am să m-apuc și să fac eu pîinea. 

— Ba ferească Dumnezeu ! strigară ceilalţi cu frică. 
Ileana are să cunoască, apoi vai de tine şi de stăpi- 
nul nostru ! 

Ionică, nebăgînd în samă vorbele tovarășilor să, 
s-apucă de frămîntat, după aceea, lăsînd aluatul să 
dospească, turnă nişte pîni cum nu se mai văzuse, le 
împodobi cu felurite impistriri minunate, încît îţi era 
mai mare dragul să tot priveşti la ele. 

Cînd scoaseră pînile din cuptor, pe cînd cîntau cocoşii 
de cătră ziuă, cu toţii se minunară de frumuseţea lor. 
De crescute și de sclipitoare ce erau n-aveau a face 
cu cele ieșite din mînile pitarului. 

Dimineaţa, pitarul, vrînd-nevrînd, le duse la Ileana. 
Văzîndu-le zîna cît de mult se osebesc de cele de 
pîn-acum, zise cu asprime : 

— Cine-a făcut pînea aceasta ? 

— Cine s-o facă, măria-ta ? cine-a făcut-o și pîn-acum. 

— Să-mi iasă pînea tot așa de bună, mă înţelegi ? 
— Am înţeles, măria-ta, zise pitarul cu umilinţă și 
ieşi. 

De-abia mai trecură două săptămîni și pitarul iarăși 
se uită și Ionică, văzînd că noaptea trece, iarăşi se 
apucă de frămîntat şi pregăti pîinea. De astă dată, el 
puse inelul său în mijlocul pînei ce era menită pentru 
Ileana. - 


Cînd duse pitarul pînile, Ileana, minioasă, îi zise; 
— Degrabă spune, cine face pînea astfel ? 

— Nu te îndura de capul meu, măria-ta. Se întîmplă 
uneori că griul este mai frumos, făina mai aleasă, dar 
de acum înainte, mă jur... 


— Soldaţi, în temniţă cu el! 

Mai liniştindu-se Ileana un pic, luă pînea de pe masă 
și înfipse cuțitul în ea. Cînd vru s-o taie în jumătate, 
cuțitul se opri pe ceva tare și, desfăcînd-o, zări cu 
uimire un inel de diamant în mijlocul miezului. 
Cînd se uită la el, deodată se schimbă la față. Frun- 
tea i se încreţește puţintel, ochii-i stau neclintiți și 
privirea pironită, apoi șoptește încetişor din buze : 

— Doamne sfinte, sînt trează ori visez, oare ? Parcă 
nu pot să cred minunea ce mi s-arată. Să fi sosit el, 
frumosul fecior cu faţa de bujor, lumina sufletului 
meu ? Să fie el aice, în curţile mele ? O, cîtă bucurie, 
cînd gîndesc că el a fi aici undeva, şi cîtă întristare 
cînd mă socotesc că credința mea poate mă-nșală ! 

După această tainică șoptire, porunci s-aducă înain- 
tea ei pe pitaru şi să cheme un gelat cu paloșul scos. 
— Spune-mi, cine a făcut pîinea de astăzi, dacă nu, 
apoi capul nu-ţi va sta unde-i stă. 

Pitarul, înmărmurit de groază, ce era să facă alta 
decît să spuie. 

Ileana dete poroncă ca tînărul ce făcuse pînea să fie 
adus înaintea ei. 

Intrînd Ionică în palatul de topaz, ce strălucea de-ţi 
lua vederile, și ajungînd în odaia unde se afla Ileana, 
cum o văzu fiori de dragoste cuprinseră sufletul său, 
încît s-ar fi aruncat la picioarele ei, dacă n-ar fi fost 
de faţă citeva din zîne şi doi sfetnici de-a Ilenei. 
Ileana, așijderea, de turburarea cea mare ce-i năpădi 
la vederea lui, nu știa ce să facă. 

După ce se depărtară zînele și sfetnicii, Ileana porunci 
la două roabe să-l ducă și să-l scalde și după baie să-i 
deie un rînd de haine, care va fi mai frumos în tot 
palatul. 

Peste jumătate de ceas, Ionică, răcorit și scăpat de 
îmbrăcămintea sa cea ruptă și colboasă și îmbrăcat 
cu straie muiate numai cu fir și aur curat, se văzu 
intrînd la Ileana Cosînzeana, care-l aștepta singură, 
într-un foișor numai în covoare de aur și de mătasă. 
Cum îl văzu, lăcrămînd de bucurie nespusă, se apro- 
` pie Ileana de el și-l cuprinse după gît cu braţele sale 

albe. Ionică Făt-Frumos iarăși o strînse la sînul său, 
sfişiet de arșiţa dorului îndelungat. Apoi se sărutară 
lung în gură şi-n faţă, ca doi porumbaşi ; se mai îm- 
brăţișară și se sărutară din nou, cu atita duioşie și 
dragoste, cu atîta plins și foc, încît se părea că-i pîn- 
dește minutul despărțirii veşnice, după ce de-abia se 
întîlnise. 

Desfăciîndu-se unul din braţele altuia, Ionică începu 
a-i spune cu drag toate suferinţele şi trudele ce-a în- 
tîmpinat pîn-a ajuns acolo, și cum povestea el, se uita 
la ochii încîntători ai iubitei zîne împărătese şi sufle- 
tul său tremura de fericirea mare ce-i zîmbea din- 
tr-înșii. Ileana asculta cu luare-aminte cuvintele lui 
Ionică, ștergînd din cînd în cînd cîte o lacrimă ce i-o 
trimitea în lumina ochiului o simţire tainică, fără 
nume, trezită în pieptul ei de povestirile duioase. 
Toată ziua aceea şi.sara încă o petrecură în povestiri ; 
nu se mai puteau sătura de a se întreba unul pe altul 
cu atita dulceaţă de zilele negre din trecut. 

A doua zi, Ileana Cosînzeana lepădă mohoritele sale 
haine de văduvie și singurătate şi luă altele, cusute 
numai în flori şi firuri de mătasa cea mai scumpă 
din lume ; atîrnă la gîtul său alb ca faţa crinului o 
salbă cu bănuţi turnaţi numai din rubin şi smarald, 
iar pe fruntea sa înseninată anină o cunună de florile 
cele mai tinere și mai mîndre, ce culesese roabele 

des-dimineaţă în grădina cea mai de frunte a curți- 
lor împărătești, numită „Cuibul zorilor“. Apoi dede 
poruncă să ieie jos steagurile negre ce filfiiau de trei 
ani deplin, ca niște lungi aripi de corb, pe creştetul 
palatului de topaz, şi în locul lor să puie altele albe, 
de pace și de viaţă îndulcită. În sfîrşit, pristavii vestiră 
în toate orașele și satele să nu mai tragă a vecinică 
amărăciune clopotele dogite, al căror glas jălea de 
multă vreme, în toată ziua de trei ori, prin slava ce- 
riului, dorul nepotolit al Ilenei, arsă de dragostea co- 
vîrșitoare cătră Făt-Frumos. z: 
Palaturile zînelor, și toate tirgurile, și toată suflarea 
de om dirn împărăție părea că tresare din visuri grele 
înfricoșate la trezie, cu dulce părere de bine. 
A treia zi, se dădu o masă împărătească la umbra mi- 
rositoare de alămii și portocali, în „Cuibul zorilor“, 
la care veniră zinele mai de frunte și sfetnicii și toți 
boierii mari din ţară. Pe cînd mesenii se adunase pînă 
la unul, iată că se apropie și Ionică Făt-Frumos cu 
Ileana lui cea mîndră și se pun în fruntea mesei, între 
- chiotele de bucurie și de urare ale oaspeţilor. După 
ce se ospătară cît se ospătară, Ileana se sculă în pi- 
cioare şi scoase, dintr-o cutie bătută în pietre, o floare 
frumoasă și luminătoare ca luceafărul ceresc din di- 
mineţile de vară. Puse floarea, ce avea vraja cînte- 
cului neîntrecut, în cosiţa ei bălaie, și cum s-atinse 

de viţele de păr, începu a scoate nişte glasuri, de se 
părea că îngerii prăznuiesc în rai lauda şi mărirea 
Domnului. Sfintul soare se opri în calea sa aprinsă ca 
să se mai răcorească la ascultarea cîntecului amorțit 
de atîta vreme, paserile şedeau încremenite şi mute 
în sînul verde al frunzișului, iar valurile pirăului de 
argint, ce se strecura pe aproape, stau locului şi se 
suiau unele peste altele, de se făcea movile de apă, 
numai ca să vadă minunea şi să nu scape glasul ei 
fărmecător. 

Pînă la nouă împărăţii se auzea glasul ce răsărea din 
floare. Împărații ce se aflau în războaie, cum îl sim- 
ţiră, făcură semn să ridice în văzduh steagurile de 
pace și frăţie şi să curme vrajba şi duşmănia. Cei ce, 
se găseau prin codri pustii, la vînătoare, scăpară 
arcurile din miîni și se lăsară pe mușchi verde, cu 
gîndul lănţuit de dulcea revărsare a cîntecului de 
departe. 

În ziua următoare, purceseră soli la craii și împărații 
dimprejurul împărăției Ilenei şi-i chemară la nuntă. 
Și se făcu o nuntă strălucită ca aceea, de nu se mai 
pomenise așa ceva de cînd a zidit Dumnezeu lumea. 
Numai în grădinile şi curtea cea largă a palatului erau 
întinse două mii de mese de marmură albă. Trei zile 
și trei nopți, muzicile nu mai conteniră. Mîncări peste 
mîncări, băuturi de cele mai preţioase, chiote și cîn- 

tece, de părea că se rădică curţile în slava cerului. 
D-apoi danţuri ? Să fi văzut zînele cum se mlădeau 
şi cum jucau, de n-atingeau pămîntul cu picioarele. 
Prin ţară, pînă-n cel de pe urmă bordei era veselie 
şi petrecanie ca-n ziua de Paști. Oricine se întîmpla 
să s-abată pe la curtea Ilenei, cunoscut, necunoscut, 
om bogat sau cerşitor, era poftit la mesele încărcate 
cu tot felul de bucate, ce-i cerea inima. 

Sfirșindu-se această nuntă fără păreche, se împrăş- 
tiară cu toţii pe la casele lor, iar mirele cu mireasa 
intrară în odăile cu păreţii auriţi și pe jos cu catifea 
roșie, ca să se sfătuiască de una, de alta și să înceapă 
traiul zilelor luminoase, după ani de adincă durere. 
Așa, în fericire nemărginită pentru ei, trecu o lună 
de zile. Atunci, împărăteasa Ileana Cosînzeana tre- 
buia să se ducă la Divan. Cînd era să plece, grăi cătră 
lonică : 

— Iată, dragă, îţi încredinţez cheile de la toate odăile 
și salele ce se află în palaturile aceste. În dragă voie 
poţi să intri unde ţi-a plăcea, dar să te ferească Dum- 
nezeu să te încerci a descuia uşa pe care se potriveşte 
această cheie. Mai multe nu-ţi spun. 

Zise și ieşi. 

Ionică Făt-Frumos de-ndată se coborî din ietacul 
unde era și prinse a discuia pe rînd ușile odăilor și 
bolților de piatră ce găsea. Nu se putea mira îndestul 

de lucrurile frumoase şi ciudate ce se întăţoșau vede- 
rii lui. Într-o odaie erau mulțime de mere de aur ce 
şe-nvirteau în cercuri prin aer, fără să se lovească 
unul de altul, și nu se zărea nimic ce să le poarte 
astfel. Într-alta, fel de fel de paseri măiestre, care 
cîntînd ca o fată cu glasul dulce, care ca o muzică 
plăcută, care ca un copil de șapte ani. Într-altele, ia- 
răși, fîntîni ce zvirleau în sus picături de argint și 
diamant. Și cîte de toate nu se găseau prin acele ca- 
meri minunate. În sfîrşit, după ce le colindă Ionică 
pe toate, zise în sine : 

— lan să mă duc și să descui odaia din fund, cu ușa 
de oţel, că știu că doară nu m-a mînca nime. 

Se duse s-o descuie. Cind intră înlăuntru, îi lovi au- 
zul un pocnet înfricoșat şi-un gemet adînc și înăduşit. 
Ce era acolo.? Un butoi cît un stog de fin, împresurat 
pe la capete cu două cercuri de fer ca trupina steja- 
rului de groase ; iar pe la mijloc, treceau cruci prin 
ea două șănţuri, împletite din zale groase ca piciorul 
omului de la genunchi în sus, și aceste lanțuri erau 
prinse și înţepenite la capete de niște stilpi de piatră 
ca nişte colţuri de stîncă. Înlăuntrul butoiului, se afla 
legat cu șferi de mătasă împletite tot în șase, un 
zmeu, zmeul ce furase pe Ileana ş-o ţinuse cîteva luni 
de nevastă. De toate părţile unde sta el, în pîntecele 
butoiului se-naintau cătră dinsul niște colţi ascuţiţi 

de oțel, care-l amenințau cu străpungere în tot minu- 
tul, cum se clătea într-o parte sau în alta. 

Dar cum se deschise ușa şi se făcu vint, zmeul supse 
aer proaspăt, se umilă o dată şi pocni un cerc de fer 
de pe butoi. Atunci, zmeul strigă : 

— Alei, Ionică Făt-Frumos, fie-ți- pomană, că mult 
bine-mi făcuși. Cum ţi-aș mulțumi dac-ai deschide 
ușa tare în lături, cînd vei ieși de aice. Ar fi vreme 
să scap și eu o dată de la înădușala și schingiuirile 
ce mi-au ros plămînele timp de trei ani și jumătate. 
Ionică Făt-Frumos, plin de spaimă, ieși iute afară din 
odaia cea îngrozitoare. Şi cum se făcu iarăși vînt pe 
ușă, zmeul se încrînceni și se mai umflă o dată din 
toate puterile lui răcorite, şi pocni și celălalt cerc de 
fer de pe butoi. Atunci butoiul se despică în doage 
țăndurite şi lanţurile se sfărmară bucățele, iar cînd 
se răsuflă bine și gemu o dată zmeul, scrîșnind din 
dinţi, se cutremură din temelii curţile Ilenii ca de o 
înfricoșată zguduitură de pămînt. 

Acei din sfatul împărătesc încremeniră de groază și 
se uitau spărieţi unul la altul, neputînd pricepe ce 
minia lui Dumnezeu să fie asta. Ileana Cosînzeana și 
ea tresări năpădită de fiori reci și pierdu de pe obrazul 
ei în clipeală trandafirii cei gingași. Ea știa bine ce 
s-a întîmplat. Sus în cer, ochiul soarelui se înfășură 
de niște dungi urieşe de nori negri, ca miazănoaptea 

cea furtunoasă. Roiuri de corbi flămînzi croncăneau a 
pierzare pe deasupra palatului, iar „Cuibul zorilor“ 
se cutropi în gitlejul pămîntului, ce se căscase, încît 
nu se mai vedea altă rămăşiţă din această grădină mi- 
nunată, decît numai nişte frunze arse ce foiau foarte 
pe sus, prin volbura vîntoaselor turbate. “%* 
Văzîndu-se zmeul scăpat din borta cea din zid, ieşi 
la fața lumei și se duse la o pivniţă de piatră din do- 
sul palatului. Aci, trîntind de două ori cu piciorul 
într-o ușă, o scoase din ţiţini şi cum șuieră o dată, ieși 
cu răpejune din fundul pivniţei un cal năzdrăvan, ce 
arunca pară pe nări. Zmeul îl duse și-i dede o baniţă 
de jăratic, apoi încălecă pe el. Calul, simţindu-și stă- 
pînul pe spatele sale, necheză o dată de tremură pa- 
latul și vuiră șepte hotare de nechezul lui cel puter- 
nic ca sunetul cerului. 

După ce se învirti zmeul călare de cîteva ori prin 
curtea palatului, intră la Ileana și la Ionică. 

— Ionică Făt-Frumos, grăi el, acum ești în mînele 
mele. Pot să te omor cu ce moarte vreau. Mi-am luat 
însă de samă să nu-ţi iau zilele, că mi-ai făcut și tu 
mare bine. Dar să te mături de-aici, ca să nu ţi s-audă 
nici de nume, dacă-ţi place să rămii cu viaţa. 

Iată, într-un sat de munte, cale de două zile de la 
orașul împărătesei, era o vrăjitoare renumită în toată 
țara de vrăji şi de făcătură, o babă hircă, bătrînă, cu 

faţa zbircită, de spate încovoiată, cu capul chilug de 
ger, încît de-abia se mai ţinea ici și colea cîte un fir 
aspru și sur. Ea știa meșteșugul de a închega apele 
curgătoare, de a schimba oamenii în tricolici, de a 
opri ploile și alte multe fărmecătorii. 

Ileana Cosînzeana prinsese de mult de vestea babei 
şi, într-o sară, trimese lui Ionică o pungă cu aur și-i 
spuse să meargă la baba aceea, ca să-i vrăjească. 
Ionică plecă a doua zi și, ajungînd la vrăjitoare, îi 
dede punga cea cu aur, şi îndată începu hîrca a-i 
căuta de noroc. i 

— Mai nainte de toate, îi zise baba, trebuie să se știe 
în ce stă puterea zmeului. Du-te dar îndărăpt și fă 
ce-i face ca să afli taina aceasta; după aceea, vino 
iară la mine. 

Întorcîndu-se Ionică și întilnindu-se cu Ileana. îi 
spuse ceea ce i-a descoperit vrăjitoarea. 

În cealaltă zi, Ileana se făcu bolnavă. Zmeu între- 
bînd-o ce o doare, ea nu răspunse nimic, ci sta culcată 
cu fața cătră perete, oftînd mereu. Zmeul se apropie 
de patul ei şi grăi cu milă : | 

— leană, draga mea, deschide-ţi gura și spune-mi 
ce-ţi este ? 

— Nu-i nimic, răspunse iarăși Ileana. 

— Cum nimic, cînd tu zaci dusă şi nu te poţi scula 
din pat ? 

— Oh, bărbate dragă! ţi-aș spune şi mi-e frică că 
te-i supăra. 

— Eu să mă supăr ? Cînd nu ţi-am împlinit eu toate 
dorințele tale ? Mină-mă în matca focului și m-oi 
duce pentru tine, cere ce vei voi și ți-oi împlini pofta, 
să știu că m-oi lăsa în fundul mării. 

— Nici nu te mîn nicăiri, nici nu-ţi cer să intri pen- 
tru mine în fundul mării. Dar mă ustură la suflet 
cînd văd că te fereşti de mine și nu vrei să cunosc eu 
nimic din tainele tale. Eu ţi-am deschis inima tot- 
deauna, am împărtășit cu tine toate simţirile și toate 
cugetele mele. Tu, însă, nu vrei ca să mă bucur şi eu 
de ceea ce trece prîn gîndul tău. 

— Ce am ascuns eu de tine ? Ce taină am şi ce știu, 
să nu-ţi spun și ţie ? 

— Ce-ai ascuns ?... Oh, lasă-mă, nu mă îmbolnăvi și 
mai rău. 

— Ba spune, sufletul meu, spune. 

— Dacă este să-ţi spun, apoi ascultă. Tu știi că toată 
lumea se miră de faptele tale vitejești. Pe ciţi puter- 
nici n-ai biruit tu ? Şi s-a aflat vrun împărat câre să 
te poată bate vrodată ? Tu te duci singur în faţa duş- 
manilor, mulţi ca frunza și iarba, şi vii acasă biruitor. 
Bine, cum se poate întîmpla asemenea lucru? Eu, 
împărăteasa și nevasta ta, nu ştiu unde-ţi stă ţie acea 
putere grozavă ! “Nefericită de mine ! Alţi împărați 
n-ascund nimic de nevestile lor, numai tu te-ai aflat 
care să te poți stăpîni a-ți înstrăina sufletul de cătră 

mine. Acum îţi mai vine să mă întrebi de ce am căzut 
la pat și de ce nu peste mult are să mi se sfarme su- 


fletul de amărăciune ? 
— Ieană, leană, nu ştiu ce să zic cînd te-aud vor- 


bind astfel. Îmi vine să-ţi spun şi să nu-ţi spun. 

— Nu spune, dacă vrei să-mi sapi groapa miîine-poi- 
mîine, zise Ileana suspinînd și întorcîndu-și capul iar 
cătră părete. 

Zmeul stete oleacă şi se gîndi. Apoi zise : 

— Am să-ţi spun, lleană, cu toate că mi se pare că 
nu fac bine. Toată puterea și vitejia mea îmi vine de 
la cal. Calul meu este mînzul unei iepe, care se află 
la Mama-Ciumei din marginea lumei, de lingă mările 
albastre. El are șepte inimi de cal într-iînsul și nu-l 
poate dovedi nici un șoiman din lume, fără numai 
doară vrun frate de-al său. Pe lîngă aceasta Mama- 
Ciumei l-a vrăjii de mic și l-a uns în toată ziua, pînă 
ce-a ajuns de trei ani, cu untură de urs pe șele, încît 
cu el nu mi-e frică de oști întregi. 

Auzind Ileana aceste, se arătă mai veselă și grăi: 
— Parcă mi-ai luat o piatră de pe suflet, atit mă simt 
ușurată prin cuvintele tale. 

După trei zile, Ileana spuse lui Ionică cele ce a aflat 
de la zmeu. lonică plecă numaidecit la vrăjitoare și-i 
descoperi în ce stă puterea zmeului. 

— Acuma, fătul meu, zise baba, pregătește-te de 
drum şi te du pînă la sfinta Mercuri. Dacă n-a ști ca 

să te îndrepte la Mama-Ciumei din marginea lumei, 
de lîngă mările albastre, are să-ţi arate calea ce duce 
la sfînta Vineri ; iar dacă nici aci nu te-i putea folosi, 
atunci la sfinta Duminică nesmintit ai să afli încotro 
bate ţara zmeoaicei. 

Cum zise baba, așa făcu Ionică Făt-Frumos. 

Puse la brîu un paloș de argint și luă pe spate un arc 
și o tolbă cu săgeți, şi plecă în voia lui Dumnezeu în 
cale lungă. Se duse și se tot duse, pînă ajunse la curtea 
sfintei Mercuri. Văzîndu-l sfinta Mercuri, îi zise : 
— Ce soartă te-aduce pe la noi? 

— Sfintă Mercuri, sfîntă Mercuri, binecuvîntată să 
fii de Dumnezeu și ziua ta să fie petrecută în posturi 
de cătră oameni. M-am abătut din drumul meu pe-aice 
ca să te-ntreb, în ce parte de lume să aflu eu pe Mama- 
Ciumei din marginea lumei ? 

— De mare lucru mă întrebi ! De spus nu pot să-i 
spun, dar ţine calul acesta şi-ncalecă pe el. Are să te 
ducă pînă la soră-mea, sfînta Vineri. Cred că ea te-a 
şti îndrepta. îi 
Se luă Ionică și se duse la sfinta Vineri. 

După ce nici sfinta Vineri nu ştiu să-i spuie nimic 
de Mama-Ciumei, îi dete și ea un cal, deoarece calul 
celălalt obosise, încît de-abia mai putea călca pe două 
picioare cum se'cuvine. 

În sfîrşit, ajunse Ionică la curţile sfintei Duminici. 


155 


Intrînd el înlăuntru, fu poftit de cătră o slugă s-aş- 
tepte pînă ce-a veni sfinta Duminică, sosind de la 
biserică. 

— Sfînta Duminică, sfînta Duminică, luminată să fii 
de domnul Dumnezeu și prăznuită cu rugăciuni şi cu 
încetare de lucru de cătră creștini. Am venit înaintea 
feţei tale strălucite ca razele soarelui ca să faci bine 
şi să îndreptezi drumul meu cătră Mama-Ciumei din 
marginea lumei. Am fost însurat cu Ileana Cosînzeana, 
din cosiță floarea-i cîntă, nouă-împărăţii ascultă, şi 
un vrăjmaș de zmeu mi-a luat-o din mînă. Am gîndit 
să mă bat cu el în paloș pentru nevasta răpită, și 
mi-am luat pe socoteală că m-a birui. Apoi am făcut 
ce-am făcut pînă am aflat că puterea cea strașnică îi 
stă în calul său, ce are șepte inimi băgate într-însul 
de cătră Muma-Ciumei, la care se află mama calului ; 
mai departe, am descoperit că nime nu l-ar putea do- 
vedi, afară de voinicul ce ar avea un cal, frate cu 
calul său năzdrăvan. Din clipa aceea, m-am luat prin 
lume, că doar oi da de Mama-Ciumei, și pînă acum 
am umblat fără pic de folos. 

— Nu te-amări, voinice, dragul meu, căci ai plecat 
în ceas bun într-acoace. De la mine n-ai să ieşi fără 
mîngiiere. Ascultă dar și ia aminte bine vorbele mele. 
Mama-Ciumei, pe care-o cauţi tu, este zmeoaica cea 
mai aturisită, lăsată de duhurile necurate să trăiască 

spre binele și nenorocirea neamului spurcat al zmei- 
lor și spre risipa și pustiirea neamului omenesc. Ea 
se hrănește numai şi numai cu carne de om. Și această 
hrană i-o cîştigă iapa îndrăcită, care-a fătat pe calul 
zmeului ce ţi-a luat nevasta. Adecă, baba cea vrăj- 
mașă tocmește cu anul argați, care să grijească de iapă 
la pășune. Ea plătește o simbrie mare și la anul în- 
cheiat dă voie argatului să-și aleagă, din herghelia 
de cai, pe care-i va plăce. lapa paşte numai nopţile 
şi baba face legătură cu cel ce se bagă la ea argat, 
că dacă va veni dimineaţa fără iapă, ea să aibă drep- 
tul a-i reteza capul. Câţi voinici s-au apucat pîn-acum 
să păzească iapa zmeoaicei, nici unul n-a scăpat cu 
viaţă. Tu, însă, du-te, învoiește-te cu baba și gîndeşte 
mereu la Dumnezeu. Na beţișorul acesta, şi cînd vei 
fi la nevoia cea mai mare, fă cu el de trei ori înspre 
codrul ce va răsări înaintea ta. În sfîrșit, fătul meu, 
cînd te-a chema baba să-ţi alegi calul drept răsplată, 
tu să pui ochiul pe un cal slab şi deșelat şi să nu te 
lași de el pîn-o dată cu capul. Baba te va căina pen- 
tru gustul tău, și-ţi va toca cîte-n lună și-n soare ca 
să-ţi iei un harmasar frumos și înalt, dar tu să nu pri- 
mești de fel, decît numai pe cel tăpălog ! ce vei zări 
zvîrcolindu-se în gunoiul cailor și chehăind ca de 
moarte. 


1 Tăpălog — cu picioare mari, groase. 

— Aşa am să fac, zise Ionică închinindu-se sfintei Du- 
minici şi mulțămindu-i din suflet. Apoi, sărutindu-i 
mînele cele sfinţite de Dumnezeu, se luă la drum. 
Şi se duse și se tot duse, cale de trei zile şi trei nopţi, 
pînă ce se văzu pe creștetul unui munte ce se înălța 
pînă la cer; de aici, ochii lui întîmpinară, în zarea 
întinsei depărtări, o cîmpie nemărginită, albastră ca 
faţa cerului răzbunat. Erau mările albastre. Fugind 
departe de coborișul muntelui, iată că pe o cracă de 
fag vede o pasăre grozav de mare, care sta neclintită 
cu aripa ruptă ce spînzura în jos, și scotea din pept 
bocete plîngătoare. Ionică încordă arcul și, punînd o 
săgeată în el, îl îndreptă ţintă cătră pasere, din a căreia 
carne gîndea să cineze în sara acelei zile. Dar nu 
‘ajunse să ochească bine, cînd paserea strigă cătră 
dînsul : 
— Voinice, voinice, stai, nu da, căci bine ştiu eu gîn- 
dul tău și unde te duci. Decât să mă omori, mai bine 
îndură-te de suferinţele mele şi vino de-mi leagă aripa 
cea dezghinată, căci ţi-oi fi și eu de folos cîndva. 
Jonică, mișcat de mila paserei, aruncă arcul și, apro- 
piindu-se de ea, îi legă aripa și plecă mai departe. 
Cînd se cobori de pe plaiul muntelui şi ajunse pe 
marginea mării, întilni pe ţărmure un peşte mare şi 
gras, zvîrcolindu-se în năsip ; el voi să-l pregătească 
de mîncare, căci era mai leșinat de foame. Dar nu 
apucă a-l prinde şi din pîntecele peştelui se auzi un 
glas, eare-i grăi aşa: 


158 


— Voinice, voinice, opreşte-te și nu da ! Ci mai bine 
du-te și taie cu paloșul:o prăjină din copacul cela şi 
mă rostogolește cu ea în valurile mării, că ţi-oi prinde 
și eu bine cînd va fi mai rău de tine. 

Lui Ionică i se făcu milă și făcu după cum ceruse 
peștele. Apoi mai merse cale de trei ceasuri şi văzu, 
pe o coastă de munte pleșuv, o casă urieșă ce părea 
alcătuită din lespezi și bîrne de stînci risipite. Soa- 
rele, care era aproape să se cufunde în albastrul po- 
top de apă, aruncă asupra mohoritei zidiri o lumină 
roșietică nălucoasă. Pe coperișul casei, prin pari clă- 
tinaţi de vînt, ţioleau pozderii de scăfirlii de om, și 
corbi setoși de pradă, cîrduri, croncănind pe deasupra 
lor. Iar din fundul pustietăţii, vintul aducea urlete 
înspăimîntătoare de lupi hămisiţi de foame. 

Ionică apucă o potică în sus şi, ajungînd la casele din 
coastă, intră înlăuntru. 

— Bună sara la noi ! zise Ionică. 

-— Bine-ai venit! se auzi un glas ca de-o oală hîr- 
buită, ce ieșea dintr-o gură largă cît o şură. Era ma- 
tahala de Mama-Ciumei, o babă de babă ce nu era 
nici om, nici cal, căci capul ei de om era cit un stog 
de fîn și picioarele-i erau de cal. 

— Da ce-ţi poartă cioarele picioarele, vîntul părul, 
corbii ochii, de te-ai abătut pe la casa mea ? 

— Nici cioarele nu-mi poartă picioarele, nici vîntul 
părul, nici corbii ochii, dar am venit să-mi cerc no- 
rocul şi să mă bag slugă la tine. 

— La bună vreme ai sosit. Te așteptam cu multă 
nerăbdare, hurducă matahala din gură, hirjind niște 
dinţi ca lopeţile şi scînteindu-i ochii, care ardeau în 
fundul căpăţinei ca două hopătăi roşii în adîncimea 
codrului înnoptat. La mine n-ai altă de lucru decit 
numai să duci o iapă ce ţi-oi da la iarbă, de sara pînă 
dimineaţa. Şi dacă mă-i sluji cumsecade, te-oi mul- 
țămi la anul împlinit cu o simbrie bună și cu un cal 
care ţi-a plăcea din herghelia mea. Iar dacă mi-i perde 
iapa şi-i veni fără ea acasă, carnea ta să fie a mea și 
ciolanele tale a lupilor. 

— Mă-noviesc, zise Ionică, care nici nu se năzuia ce 
are să se întîmple. 

Așa că mine de cu sară, după asfinţitul soarelui, 
Ionică încălecă pe iapă și se duse cu ea în cîmp. Acolo 
descălecă și, așezîndu-se pe iarbă, se uita la iapă cum 
paşte. De la o vreme, numai ce simte că toate vinele 
îi slălesc, capul îi cade la pămînt, ochii i se păinjă- 
nesc și adoarme ca legănat în somn greu, ca și cum 
nu ar fi închis ochii de trei-patru nopți. 

Cînd se trezește, luceafărul de dimineaţă era de o 
suliță pe cer. Se uită împrejurul său : iapa nicăieri. 
Dă-ncoace, dă-ncolo, aleargă în sus, aleargă în jos, în 
ruptul capului. În deșert toate opintirile sale. Nici nu 
vede, nici nu aude nimic. Un cutremur rece străbătu 
în rărunchii săi. I se părea că ochii lui dau prin văz- 
duhul treierat de razele lunei, ca scăfirliile bortite ce 

5 — Ho, iapă afurisită! strigă Ionică văzînd-o, şi-i 


zărise pe casele Ciumei, i se părea că aude urlete de 
lupi și croncănituri de corbi. Multe spaime și stafii 
i se năluceau lui Ionică și el, sărmanul rătăcea văi- 
tîndu-se și pălindu-l lacrămile. 

Ajungînd lîngă o pădure, numai ce vede că se lasă 
înaintea lui o pasere mare. 

— Nu te spărie, om bun, că sînt eu, paserea pe care 
ai scăpat-o de la moarte. Dar, spune-mi, de ce plingi 
și te bocești pe vremea asta ? 

Ionică îi spuse cum a perdut iapa și cum are să fie 
omorît de Muma-Ciumei. 

— Liniștește-te și stăi aice, că ţi-o aduc eu îndată. 
Și paserea, care era împărăteasa păsărilor, intră în 
codrul cel des și, zburînd prin el cruciș și curmeziș, 
începu a tipa de se strinseră la glasul ei pajuri urieșe, 
vulturi și șoimi ca norul. Ea le dede o poruncă pe 
limba păsărească, să caute prin tufișuri și prin ruji 
şi să strivească paserea străină ce-a intrat noaptea 
aceea acolo. Se răspîndi neamul păsăresc prin codru 
ca locustele, încît erau cîte zece pînă și la huceatul 
cel mai mic, și cum întîlniră paserea străină, care 
era iapa zmeoaicei, se puseră pe ea cu plscurile, și 


/ dă-i şi dă-i cu ciupitul, pînă o scoaseră din codru și 


o siliră să se facă ce-a fost. 
aruncă friul în cap. 
Apoi plecă și ajunse acasă înainte de răsărirea soa- 


relui. 

Mama-Ciumei era trează şi sta lingă un cazan cu ; apă 
ce clocotea, şi se legăna încet pe picioarele ei de cal 
şi din buze mărnăia un cîntec ce se părea că iese din 
clănțănitul măselelor. 

Ea aştepta cu neastîmpăr pe voinic ca să-i reteze capul 
şi să-l toame cu picioarele în sus, în cazanul 
clocotitor. l 
Dar cînd văzu pre Ionică intrînd călare pe iapă, de 
ciudă şi de otravă răsturnă cazanul pe foc cu fundu-n 
sus și-și încleştă ghearele îndrăcite în părul cel bur- 
zuluit, și prinse-a se trage de cap ş-a crîşca din dinţi, 
de se părea c-au apucat-o nouăzeci şi nouă de 
năbădăi. 

Ionică băgă iapa în grajdul cel de piatră și intră în 
casă. 

— Ei, stăpînă, te slujesc bine ? întrebă Ionică. 

— Bine ! răspunse baba, aruncînd pe sub genele cele 
tufoase, chiorîș, o căutătură vrăjmaşă înspre Ionică. 
După aceasta, Mama-Ciumei ieşi afară şi întră la iapă 
c-un bici de foc, și Puia a o bate de mergea fum | 
din spatele ei. 

— Osîndească-te Dumnezeu și te ti stii cum'ă 
şti mai cumplit! aşa te-ascunzi tu ? Mu 
Şi da baba mereu, de-o făcea numai vînătăi: pe sele 
şi pe bot. e a 
— La noapte, ia sama'și te Săi bine să nu AN mai 
afle, că de te-a mai afla, te þat şi te pisez pînă si oi 
face carnea bucățele ! EEA 

Cind sosi sara, Ionică plecă iar cu iapa la păscut. El 
îşi puse în gînd ca de astă dată să nu se coboăre de fel 
de pe iapă. Dar de-abia trecu un ceas de vreme şi 
simţi iarăşi strecurîndu-i-se prin vine o slăbire Ș- apu- 
cîndu-l 0 găimăceală, ce-l “dovedea din ce în ce mai 
tare. El se opinti destul ca să nu doarmă, dar, după 
ce mișcă de cîteva ori cu capul încet-încet, lunecă 
de pe iapă ca mort, în iarbă. ` 

Atunci iapa peri de lîngă el şi se făcu o mreană pe 
fundul mărilor albastre. 

Cînd se trezi Ionică; “se uită plin de uimire, neputind 
pricepe unde se află şi ce s-a întîmplat cu el. După 
ce-şi veni în fire, se sculă şi plecă iar în toate părţile, 
bocindu-se amarnic. Acum, luceafărul de dimineaţă 
se suise ca de două suliţi pe cer. 

Umblind Ionică prin pustiul pămîntului, ajunse pe 
malul mării. Şi cum se uita el plingînd de-a lungul 
păturii nemărginite de apă, vede cu mirare tulburin- 
du-se faţa liniștită şi luminoasă a mării şi răsărind 
din valuri un cap mare de peşte, a cărui solzi stecleau 
la strălucirea lunei călătoare prin aburi, ca nişte ro- 
- tițe de diamant. 

— Ce plingi şi te tînguieşti, făcătorul meu de bine ? 
grăi peştele ; spune ca la un frate, ca să te mingii şi 
să te scap şi eu, după cum ai făcut și tu cu mine. 
Ionică îndată. cunoscu ce este şi descoperi. peştelui 
pricina tînguirii sale. X 


163 


"Atunci peştele, care era împărat peste peşti, se umilă 
din urechi, se încruntă şi prinse a cutreiera marea 
de la o margine pînă la alta ş-a o răscoli din adîncul 
adîncurilor, de se părea că se potopeşte şi se prăpă- 
deşte lumea. Şi-n fugele sale prin noianul de apă, el 
da de ştire tuturor peștilor mici şi mari să pornească 
care încotro, să răstoarne şi să scormolească năsipul 
şi petrele de pe fund, pîn-or afla o mreană ce-a intrat 
noaptea acolo. 

Și s-apucă seminţia peștilor să împlinească porunca 
împăratului. Și se făcu marea din faţă pină-n fund 
numai nămol și cir, şi ferbea și vijeia apa închegată, 
și izbucnea citeodată în sus în formă de munţi, de 
gîndeai că acum apucă luna, ce se înfiorase și se făcuse 
roșie ca sîngele. 

Mreana sînziană era pitulată în năsipul adincului, bă- 
gată de doi stinjeni în pămînt. Cum o simţiră -chiţii ! 
cei înspăimîntători, porniră după ea cu fălcile căs- 
cate, ș-o alungară ș-o goniră marea întreagă în lung 
şi în lat, muşcînd-o. Atit o fugăriră ş-o înclenţiră cu 
fălcile, încît la urmă fu silită să iasă la faţă, lîngă 
mal, și să se pretacă în iapă. 

— Stăi, iapa babei cea îndrăcită, strigă Ionică Făt- 
Frumos, văzînd-o. 

I-aruncă frîul în cap şi plecă cu ea la stăpină. 

Cum îl zări, zmeoaica se turbă de furie, prinse iarăşi 


1 Chit — balenă, 

a se trage de păr ş-a se zvîngioli ca apucată de spas- 
muri. Era aproape să plesnească de înciudarea și 
veninul ce-i străbătuse tot sîngele. 

— Ei, stăpînă, îți place cum te slujesc? o întrebă 
Ionică, cînd intră în casă. 
— Place... răspunse baba, mormăind mai departe din 
gură niște cuvinte pe jumătate înghiţite și clănţănind 
din măsele. 

Și ieșind afară, se duse la iapă şi luînd un bici de foc 
mai cumplit decit rîndul trecut, prinse a o măsura 
cu el pe spete și picioare, de piriia ciolanele în ea. 

— Giîndeam să te schingiuiese pină nu-i mai pute 
răsuila, trăsnească-te urgia cerească să te trăsnească ! 
Dar te mai cerc o dată ; îți spun însă verde și curat 
că dacă nici la noapte nu vei putea vicleni pe păzi- 
torul tău, îţi turtesc capul ca la o șopirlă și te fac mii 
de fărîmi. 

Cînd se lăsă negreaţa nopţii, Ionică scoase la cîmp 
pentru cea de pe urmă oară iapa babei. Cuprinzîndu-l 
somnul ca-n celelalte nopţi, el căzu iară ca înţepenit 
pe iarbă. Luceafărul era aproape cînd se deșteptă. 
Umblă el pe țărmurile mării cît umblă, se apropie de 
pădurea unde s-ascunsese iapa în noaptea întîi, dar 
nu se mai arătă nici peşte, nici pasere. 

Aşa, perzîndu-se el prin adînca tăcere de noapte, cu 
groaza morţii în sîn, cînd era aproape de marginea 

unei păduri stufoase și dese, numai ce-și aduce aminte ` 
dë baţişorul dăruit de sfinta Duminică. Îl scoate cum 
îi spusese sfinta Duminică și, ce să vezi ? 

Copacul, din care era tăiat băţul, începu a se scutura 
din rădăcină ș-a împrăștia ca un vitor în toată pădu- 
rea, de la un capăt la altul. Și se treziră din somn 
stejarii, şi fagii, și carpenii, în sfîrșit, toţi copacii, de 
la cel mai mic pînă la cel mai înalt, și prinseră a se 
zgudui și a-și tremura crengile, de părea c-a răzbit o 
furtună înspăimîntătoare. Atunci iapa, care era as~ 
cunsă în mijlocul pădurii, lovită şi înțepată de spini 
și ghimpi, sări-de-acolo și-o prinse la fugă. Pe unde 
trecea, crengile -pliosc ! pe spate și peste bot, încît 
sta să-i sară ochii de usturime, pînă ce, mai leșinată 
de atitea lovituri și plesnituri ce primise, se pomeni 
că iese din pădure. 

— Ho, iapa babei cea vicleană !- shtii Ionică cum o 
zări şi, 'încălecînd pe ea, se întoarse acasă. Acum, 
stăpînă, mi s-a împlinit anul; dă-mi simbria și hai 
degrabă să-mi aleg calul ce mi se cuvine, zise Ionică 
după ce intră la zmeoaică, ce era umflată de ciudă şi 
de minie de sta să pocnească. 

Ce era să facă baba ? Trebuia să se ţie de legătură. 
Deci, se duce cu Ionică la herghelia cea de cai. 

Acolo, patrusprezece armăsari sirepi, unul ca altul 
înalţi şi frumoși, iar de lături, tăvălit în gunoi şi me- 
cirlă, o hîrţoagă de cal chior, slăbănog de-ţi era scîrbă 

să te uiţi la el, atit era de păcătos. Cei patrusprezece 
armăsari erau însă lipsiţi de inimi. Zmeoaica „băgase 
inimile lor toate în hîrţoaga cesse zvîrcolea în gunoi, 
care era un mînz de doi ani de la iapa ce o păzise 
Jonică. > i ; 
— Ei, alege-ți care-ţi place, grăi zmeoaica Die Ionică. 
— Într-adevăr, unul e mai frumos decît altul, zise 
Ionică ; chiar unui împărat i-ar plăcea s-aleagă între 
ei. Dar eu n-am gîndit să m-arunc așa de sus. Mie, ca 
unui om sărac ce sînt, nu mi s-ar potrivi un asemenea 
soiman. Toată lumea m-ar lua în rîs cînd m-ar vedea 
pe mine, opincă hîrzobată t, încălecat pe un asemenea 
pui de cal frumos ; eu m-oi mulțumi cu cel ce zace ca- 
lea în gunoi. Acela-i de mine. 

Mama-Ciumei își încruntă sprîncenele şi se uită chio- 
riş la Ionică, apoi, prefăcîndu-și glasul a milă şi a 
părere de rău, zise : 

— Da cum, Doamne. păzeşte, să te duci de la mine 
c-un cal atît de rău? Mi-ar fi ruşine de moarte să 
plătesc astfel credinţa cu care m-ai slujit. Lasă-l Ja 
pustia să-l aibă, şi-ţi ia unul dintre işti zdraveni:si 
voinici ! 

— TȚi-am spus că dintre işti armăsari nu pot să-mi 
iau. Dacă vrei să mi-l dai pe cel slab, A BET dacă 
nu, nu vreu nici unul. 


2 Hirzabat — rupt. 

Mai cercă baba să-i schimbe voia, spunindu-i multe 
de toate ; dar, în sfîrșit, trebui șă-i dea calul ce cerea. 
Atunci, Ionică. Făt-Frumos se apropie de calul cel 
chior, îl sculă de pe gunoi și încălecă. 

— 'Ţine-te şi te-nţăpeneşte bine, dragul meu stăpin, 
grăi calul, și nechezind o dată puternic, se ridică în- 
tr-un zbor pînă în nori, de se vedea numai o pasere 
plutind prin înaltul văzduhului. Cind se lăsă jos, pică 
în mijlocul mării ; se cufundă de trei ori pînă se spălă 
şi se curăţi bine, de sclipea-ca plaiul cu flori de dimi- 
neaţă pe rouă, apoi zbură cu Ionică pe mal. Te spă- 
rieşi, stăpine ? grăi el. 

— Mă spăriei şi nu prea ! răspunse Ionică. 

— Acuma cum să te duc, ca vîntul ori ca gîndul ? 
— Ca gîndul, căci mă arde dorul cumplit. 

Și se înălță calul în slavă și fugea, încît lui Ionică i 
se părea că stă pe loc neclintit și pămîntul trece pe 
dinaintea ochilor săi ca glonţul din puşcă. 

Cind ajunse la frumoasa Ileana, o găsi plîngînd cu 
amar, încît de multe lacrimi se făcuse fintină 
în casă. 

— Nu mai plinge... nu mai plinge, strigă Ionică repe- 
zindu-se în braţele ei. 

Apoi degrabă ieşiră amindoi, se suiră pe calul năzdră- 
van și se făcură nevăzuți. 

Zmeul se afla dus la un ospăț, și -pe cînd se veselea 
mai bine, calul său necheză cu atîta înverșunare, în- 

cît îi căzu paharul din mînă de se făcu hirburi. Îndată 
se sculă zmeul și se dusă la cal, care arunca scîniei 
albastre din ochi. | 
— Ce-ai păţit de te-a ajuns dorul să nechezi așa de-n- 
verșunat ? Poate nu ţi-i bine pe aici ? 

— Ba, de mine este cum este, dar de tine-i rău. foret 
Făt-Frumos a intrat în palat și ţi-a furat pe Ileana. 
— Putem să mai stăm și să mai benchetuim ? 

— Poți să te şi culci și să nu te mai scoli, căci mi se 
pare că nu-i nădejde de a-i mai ajunge. Calul lui 
Ionică este frate-meu și are într-însul patrusprezece 
inimi, pe cînd eu am numai şepte. 

Fără să se mai întoarcă și să-și ieie ziua bună de la 
mesenii cu care ospălase, zmeul răpede se aruncă pe 
cal și s-așternu drumului, ca şi pana vîntului. 
Luînd drumul de-a lungul, se ducea zmeul plin de 
turbare de se hurduca pămîntul sub picioarele calu- 
lui, şi dinapoia lui se-nvolbau nori de colb. 

Cînd era aproape să însereze, iată că ochii zmeului 
dau de Ionică și de Ileana, care zburau cu calul pe 
sub bolta cerului. Își împlîntă el pintenii în coastele 
calului, ca să se înalțe pînă la ei, dar în deşert, calul 
său nu putea zbura prin slavă, decît numai patru stîn- 
jeni pe sus de la pămînt, pe cînd Ionică se clătina pe 
deasupra lui, pe unde umblă tabăra norilor, ca o pa- 
săre uşoară. Așa se-ntreceau ei în fugă prin văzduh, 

pînă ce zmeul, obosindu-se, zise calului să spuie fra- 
telui său, de sus ca să coboare de acolo, că-l va ține cu 
jăratic şi cu pară. . Auzind calul lui lonică aceste vorbe, 
le împărtăși stăpînu-său. Atunci, Ionică zise credin- 
ciosului, său şoimulean : : 
— Spune, voinice, frate-tău să-şi trîntească stăpânul 
şi să-l facă fărîmi, că eu l-oi ţine cu trifoi nescuturat 
de rouă și l-oi adăpa cu lapte dulce. ă 
Cum auzi calul zmeului, cuvintele ce-i trimise fra- 
te-său, se-ncrinceni și se scutură o dată, de izbi pe 
zmeu în colţul unei stînci, încît se făcu numai bu- 
cățele. Îndată se lăsă Ionică cu calul său în jos și, suind 
pe Ileana pe calul zmeului, se întoarseră îndărăt, Și 
Ileana pretăcu curţile sale într-un măr de aur, apoi 
se luară şi se duseră în împărăţia lui Ionică Făt-Fru- 
mos. 
Ajungînd Ionică Făt-Frumos acasă cu frumoasa Ileană, 
îndată plecară la lacul zînelor şi, trîntind mărul de 
pămînt, ca nimic răsăriră pe mal curțile strălucite ale 
Jlenei, dimpreună cu toate minunile ce se aflau în- 
tr-însele. Apoi se făcu o nuntă de o sută și de o mie 
de ori mai bogată și mai veselă ca cea întîi. Fost-au 
la nunta aceasta și cumnaţii lui Ionică cu surorile 
sale, care cu toţii plînseră de bucurie cînd văzură pe 
Ionică, atît de nenorocit odinioară, ieșindu-le înainte 
cu mîndra lui soţie. 

ie aci înainte, Ionică şi Ileana vieţuiră în fericire 
cerească, cu drâgoste nesfîrşită unul cătră altul. Şi-n 
trecerea zilelor de plăcere, adeseori ei se puneau la 
fereastră şi, rătăcindu-și ochii în lungul lacului, cine 
știe de ce-şi aduceau aminte, că numai ce luneca cîte 
o lacrimă pe feţele lor. Lacrimi şi aduceri aminte ce-i 
făceau să-ntinerească cînd îmbătrineau, așa că poate 
trăiesc și astăzi şi vor trăi cît va fi lumea şi veacul. 


Cerbul și iepurele şchiop 


— BUNĂ ZIUA, CUMETRE CERBULE, 

da’ ce ai? îl întrebă un iepure care abia se mai ți- 
nea pe picioare, sprijinit într-un băț. e 
— Păi, mulțumim dumitale, gonaciule, dar ce vint 
te-abate pe la mine, răspunse cerbul, ce și el sta reze- 
mat într-un băț și legat pe sub fălci. 
— Ce vînt să m-abată, cumetre, iacă nu-mai știu ce 
să fac și unde să mă ascund să nu mai văd figură de 
om, că tare s-au înrăit. Au început să dea raita zdra- 
văn între noi. Pusdere-s pe cîmpii și păduri, nu ne 
dau pas o clipeală și cum ne zăresc, ca cine știe ce 
fiare sălbatice, sar asupra noastră. Și auzeam mai 
alaltăieri pe cumătru ursu, că de om să nu 
te înfricoșezi, teamă de dinsul să nu ai, că el este 
înţelept, de fire milos, ne compătimește pe noi și 
chiar dă sfaturi copiilor să ne protejeze. Dar mă mir 
cum a vorbit și ce-a voit cumătru' ursw să spună, 
că nu-l înţeleg, totuși cred că fiind cam turmentat, că 
îl văzusem ieșind dintr-o crișmă, asta l-a E cae să 
spună așa. 

m Of | da’ cum mă dor măselele, spuse cerbul. 

— Păi d-aia te văzui eu legat pe sub fălci. 

— Am răcit îmi pare, că-mi spuse dumneaei să nu mă 
culc pe malul girlei, că are să mă tragă, și eu n-am 
ascultat-o. Da’ dumneata ce ai păţit, gonaciule, că te 
văd legat la picior ? 

— Ce să am, cumetre, ia, o spaimă de moarte : m-au 
alergat niște ogari și tot fugind, am căzut într-o pră- 
pastie și în cădere mi-am serîntit piciorul. Da' asta 
nu-i nimic, ia privește-mă. 

— Văleu ! sărăcan de tine, spuse cerbul, da! ţi-a frînt 
și codanul ? 

— Ce frînt, cumetre, ros cu totul. 

— Cum, bre, ia locul colea lîngă mine şi-mi spune. 
— Păi ce gîndești că-i chip de stat jos cînd am atîtea 
belele pe capul meu ? Să-ţi spun d-a-mpicioarele. Și 
„reîncepu iepurele : Cînd am căzut în prăpastie, am 
ameţit, putea să mă ucidă că nu mai simţeam nimic. 
Tot aci în prăpastie se afla și un vulpoi care în loc 
să-mi dea o mînă de ajutor, începu să-mi ronţăie din 
coadă. De durere și usturime cum îmi siișia coada, 
mă deșteptai, care văzîndu-mă după schilod d-un pi- 
cior şi cu coada ruptă de el, începu să facă haz, rizînd 
şi bătîndu-și joc de mine. Nu {i-ar mai ajuta Dumne- 
zeu că-ţi baţi joc de mine şi mă faci să şi sufăr ; da- 
ti-ar coada mea ţie și să ţi-o roază alţii cum îți făcuși 

tu ris de mine. Și vezi, cumetre, Dumnezeu parcă fu 
aici şi mă auzi, că văzui cu ochii cum vulpoiul fugi 
tirînd după el o coadă stufoasă. 

— Ei, dragul meu, spuse cerbul, așa este: ceea ce 
ție nu-ţi place, altuia nu-i face..; 

— Apăi bună ziua, cumetre, că mă duc, casa-mi este 
cam departe și PER ajung; taman bine-i la ama 
"de seară. 

— Să ne Se denisa cu isteti, goab 

